**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Οκτωβρίου 2020, ημέρα Τρίτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης» (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Εσωτερικών, κ. Θεόδωρος Λιβάνιος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Καρασμάνης Γεώργιος, Βρυζίδου Παναγιώτα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλημέρα σας. Είναιη τέταρτη συνεδρίαση της Επιτροπής, η β΄ ανάγνωση του νομοσχεδίου, με την οποία θα ολοκληρωθεί η επεξεργασία του στην Επιτροπή μας, προκειμένου την Πέμπτη να εισαχθεί προς συζήτηση και ψήφιση στην Ολομέλεια της Βουλής.

Κύριε Υφυπουργέ, πριν δώσω τον λόγο στους Εισηγητές και τους Ειδικούς Αγορητές των Κομμάτων, επιτρέψτε μου, να ευχηθούμε χρόνια πολλά στους πολίτες της πόλεως και της επαρχίας Ελασσόνος, που σήμερα γιορτάζουν την 108η επέτειο της απελευθέρωσής τους από τον οθωμανικό ζυγό. Από εκεί, ξεκίνησαν οι απελευθερωτικοί πόλεμοι, ο βαλκανικός πόλεμος του 1912-1913 και η απελευθέρωση της Μακεδονίας και της Ηπείρου.

Νομίζω ότι είναι εξαιρετικά επίκαιρο το μήνυμα εκείνου του απελευθερωτικού πολέμου, γιατί η Ελλάδα του 1912, η Ελλάδα - που τα σύνορά της ήταν στη Μελούνα έξω από τη Τσαριτσάνη - μπόρεσε να διπλασιαστεί, γιατί διέθετε εθνική ενότητα, υψηλό εθνικό φρόνημα και ηγεσία, η οποία είχε κάνει όλες τις απαραίτητες προπαρασκευής σε διπλωματικό και στρατιωτικό επίπεδο. Σήμερα, που η χώρα μας βρίσκεται αντιμέτωπη με τον τουρκικό αναθεωρητισμό, νομίζω είναι ιδιαίτερα επίκαιρο αυτό το μήνυμα.

Λοιπόν, θα μπούμε στην ημερήσια διάταξη και να καλέσω στο βήμα την Εισηγήτρια της Πλειοψηφίας, τη συνάδελφο βουλευτή Ηλείας της Νέας Δημοκρατίας, την κυρία Διονυσία-Θεοδώρα Αυγερινοπούλου, για τις τελικές της παρατηρήσεις επί του νομοσχεδίου.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ (Εισηγήτρια της Πλειοψηφίας):** Κυρίες και κύριοι συνάδελφοι, εισερχόμεθα, με θετική άποψη, στη δεύτερη συζήτηση επί του νομοσχεδίου με τίτλο «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης».

Αξιολογούμε ότι μεταξύ της πρώτης και της δεύτερης ανάγνωσης του νομοσχεδίου, η Κυβέρνηση βελτίωσε ένα ήδη καλό νομοθέτημα, υιοθετώντας μια σειρά τεχνικών διορθώσεων και ρυθμίσεων, πολλές εκ των οποίων προτάθηκαν από τη Νέα Δημοκρατία, αλλά κι από τα άλλα Κόμματα εντός της διαδικασίας της επεξεργασίας του νομοσχεδίου από την Επιτροπή μας κι αυτό μας ικανοποιεί ιδιαίτερα.

Από αυτές τις αλλαγές, αξιομνημόνευτες είναι, μεταξύ άλλων, οι εξής: Μειώθηκε, στο δεύτερο εδάφιο της παραγράφου 1 το εσωτερικό άρθρο 7 του άρθρου 6, το ύψος των εξετάστρων από 250€ σε 150€ για όσους αλλοδαπούς ενδιαφέρονται να αποκτήσουν πιστοποιητικό επάρκειας γνώσεων για πολιτογράφηση. Η μείωση των εξετάστρων θα διευκολύνει τους ενδιαφερομένους, να αιτηθούν την πολιτογράφηση και να συμμετάσχουν στις εξετάσεις, χωρίς να δημιουργηθεί διοικουμένους δύο ταχυτήτων ο νόμος, ανάλογα με την οικονομική τους κατάσταση. Διευκολύνονται έτσι να συμμετάσχουν στις εξετάσεις αιτούντες, οι οποίοι ενδέχεται να μη διαθέτουν άνετα οικονομικά μέσα, λόγω και της οικονομικής κρίσης από την οποία εξέρχεται η χώρα μας, αλλά και λόγω των νέων οικονομικών δυσχερειών που δημιούργησε η covid-19 ή λόγω κι άλλων διαφόρων παραγόντων.

Επίσης, θετική εξέλιξη αποτελεί η μείωση της βάσης από το 80% στο 70%, που απαιτείται για την επιτυχή διεκπεραίωση των εξετάσεων αυτών, σύμφωνα με το πρώτο εδάφιο της παραγράφου 2 του εσωτερικού άρθρου 7 του άρθρου 6 και η εισαγωγή της βάσης στο 66% για τη γλωσσική εξέταση και της βάσης στο 50% για τα λοιπά γνωστικά αντικείμενα.

Επίσης, προς τη θετική κατεύθυνση κινείται το πρώτο εδάφιο της παρ. 3 του εσωτερικού άρθρου 7 του άρθρου 6, το οποίο εισηγείται τη μείωση του ορίου ηλικίας από τα 67 στα 62 χρόνια για τους δικαιωμένους να προσέλθουν σε προφορικές εξετάσεις, ώστε να βοηθηθεί περαιτέρω ο συνάνθρωπός μας που διανύει την τρίτη ηλικία.

Με την τροποποίηση του πρώτου εδαφίου της παρ. 1 του εσωτερικού άρθρου 26 του άρθρου 11, επί αμφισβήτησης της συνδρομής των όρων της απόδοσης ιθαγένειας, εισάγεται η δυνατότητα της υποβολής αιτήματος επίλυσης της αμφισβήτησης ενώπιον του Συμβουλίου Ιθαγένειας, εισάγοντας τη δυνατότητα ενός διοικητικού βοηθήματος ενώπιον ανωτέρου οργάνου, μέσα στο πλαίσιο της χρηστής διοίκησης.

Σημαντική τροποποίηση αποτελεί η παράταση του προγράμματος «Βοήθεια στο Σπίτι» έως την έκδοση των οριστικών πλέον πινάκων της διαγωνιστικής διαδικασίας, που έχει ήδη ξεκινήσει. Με την τρίτη παράγραφο προστίθεται και η αναδρομικότητα της διάταξης αυτής από 01/10/2020. Με τη ρύθμιση αυτή, τακτοποιούνται οι όροι εργασίας περί των 120 χιλιάδων εργαζομένων στο Πρόγραμμα, αλλά και εξυπηρετούνται ακόμα περισσότερες εκατοντάδες συμπολιτών μας που δέχονται καθημερινά τη φροντίδα των εργαζομένων αυτών μέσα από το Πρόγραμμα, ιδίως συμπολίτες μας με ειδικές ανάγκες, ασθενείς, άνθρωποι που διανύουν την τρίτη ηλικία και συμπολίτες μας σε απομονωμένες περιοχές και χωριά. Δράττομαι της ευκαιρίας να πω ένα μεγάλο ευχαριστώ στους εργαζόμενους στο «Βοήθεια στο Σπίτι», για την υποστήριξη που πρόσφεραν και με αυτοθυσία ενίοτε στους συμπολίτες μας κατά τη διάρκεια της καραντίνας, λόγω της πανδημίας της Covid-19. Η αφοσίωσή τους στο καθήκον υπήρξε υποδειγματική.

Περαιτέρω, στην εσωτερική παράγραφο της περίπτωσης 1 της παρ. α του άρθρου 32, η φράση «και να θεωρηθεί» διαγράφεται, καθώς οι θεωρήσεις γίνονται από πρόσωπα που φέρουν την ιδιότητα του δημοσίου υπαλλήλου. Ενώ, με νέα εσωτερική παράγραφο της περίπτωσης α της παρ. 1 του άρθρου 32, εισάγεται ασυμβίβαστο μεταξύ όχι της ίδιας της ιδιότητας του ελεύθερου επαγγελματία, αλλά μεταξύ της άσκησης του ελεύθερου επαγγέλματος του και της παράλληλης άσκησης των καθηκόντων του, σε περίπτωση που εργάζεται ως σύμβουλος δημάρχου. Ομοίως, προτίθεται και άλλο σχετικό εδάφιο με την παράγραφο της περίπτωσης β της παρ. 1 του άρθρου 32. Με αυτό τον τρόπο, αίρονται οποιεσδήποτε αμφιβολίες περί της ακεραιότητας και της αμεροληψίας και του επαγγελματισμού των συμβούλων δημάρχων για το έργο τους και αποφεύγονται τυχόν μελλοντικές συγκρούσεις συμφερόντων.

Στην περίπτωση β της παρ. 3 του σχετικού άρθρου 34, για να αντιμετωπιστεί η ελάχιστη στελέχωση των δήμων με ευθύνη του οικείου δημάρχου, οι αρμοδιότητες της υπηρεσίας δόμησης των δήμων ασκούνται και μέσω συμβάσεων διαδημοτικής και διαβαθμικής συνεργασίας, τόσο με άλλους δήμους όσο και με Περιφέρειες πλέον. Προστίθεται έτσι η δυνατότητα συνεργασίας με τις Περιφέρειες, σύμφωνα και με την πρόταση της Ένωσης Περιφερειών, καθώς οι Περιφέρειες ενδέχεται να διαθέτουν πλέον εξειδικευμένο προσωπικό το οποίο να μπορεί πράγματι να βοηθήσει τους δήμους στο ευρύ και σημαντικό έργο που έχουν αναλάβει και στο οποίο ως τώρα πολλοί εξ αυτών αδυνατούν να ανταπεξέλθουν λόγω υποστελέχωσης.

Στην περίπτωση β της εσωτερικής παρ. 5 του άρθρου 40, προστίθεται η πρόβλεψη της δυνατότητας των προέδρων των κοινοτήτων δήμων να οδηγούν υπηρεσιακά οχήματα. Είναι μία πολύ ορθή πρόβλεψη, καθώς και οι πρόεδροι των κοινοτήτων επιφορτίζονται με πολλές υποχρεώσεις και πολλαπλά αιτήματα των συμπολιτών τους και δεν διαθέτουν από το νόμο συνήθως τα μέσα, για να ανταπεξέλθουν επιτυχώς σε αυτά τα αιτήματα. Ειδικότερα, σε κοινότητες που βρίσκονται σε ορεινές ή ημιορεινές και απομακρυσμένες περιοχές από την πρωτεύουσα του οικείου δήμου, αυτή η ανάγκη καθίσταται ακόμα πιο έντονη.

Στο πρώτο εδάφιο της εσωτερικής παρ. 1 του άρθρου 46, καταργείται το αριθμητικό όριο των κατοίκων νησιών, έτσι ώστε όλοι οι νησιωτικοί δήμοι, όπως και οι δήμοι με περιοχές ορεινές με κάλυψη άνω του 50%, να μπορούν να προσφέρουν σίτιση και τροφεία σε δημοσίους υπαλλήλους, σε σώματα ασφαλείας, σε ιατρικό, παραϊατρικό και νοσηλευτικό προσωπικό, σε αναπληρωτές δασκάλους και καθηγητές στο δήμο τους. Μάλιστα, διατίθεται αυτή η δυνατότητα πλέον και στην Περιφέρεια για τη στελέχωσή της, εφόσον η Περιφέρεια έχει νησιά ή δήμους σε ορεινές περιοχές, όπως αυτή καθορίζεται ανωτέρω.

Στο δεύτερο εδάφιο του εσωτερικού άρθρου 7, της παρ. 2 του άρθρου 46, η φράση «που δεν είναι δήμαρχοι» διαγράφεται. Με αυτήν την αλλαγή αποζημιώνεται με 1000 ευρώ μηνιαίως, που βαρύνουν την Περιφερειακή Ένωση Δήμων, ο εκάστοτε πρόεδρος της Περιφερειακής Ένωσης, ανεξαρτήτως της ιδιότητάς του ως δημάρχου ή όχι, έτσι ώστε να μπορεί να επιτελέσει απρόσκοπτα τα καθήκοντά του.

Στην παράγραφο 1 του άρθρου 55 προβλέπεται περαιτέρω παράταση των συμβάσεων ιδιωτικού δικαίου ορισμένου χρόνου προσωπικού καθαριότητας, εκτός από τις κατηγορίες που ήδη προβλέπει το άρθρο και για το προσωπικό καθαριότητας των κτιρίων των περιφερειακών γραφείων του Υπουργείου Οικονομικών και περαιτέρω, για όλες τις κατηγορίες επεκτείνεται η παράταση αντί για 30η Νοεμβρίου ως πλέον την 31η Δεκεμβρίου του 2020.

Με αφορμή το άρθρο 10 του νομοσχεδίου, με το οποίο επανερχόμεθα στην τροποποίηση διατάξεων του Κώδικα Ελληνικής Ιθαγένειας, θα ήθελα να ενημερώσω ότι το Δίκτυο Ομογενών Συλλόγων Παλιννοστούντων στη Θράκη, οι σύλλογοι παλιννοστούντων στη Μακεδονία και οι σύλλογοι παλιννοστούντων στη Λάρισα, ζητούν την υιοθέτηση πρόσθετων ειδικών ρυθμίσεων, ώστε να συμπληρωθούν τα νομοθετικά κενά για τις περιπτώσεις όπου σε ομογενείς στους οποίους έχει αναγνωριστεί η ελληνική ιθαγένεια και τη διατηρούν ακόμα, αλλά υπάρχουν λάθη στα έγγραφά τους, να μπορούν, με μία αίτηση διόρθωσης προς τη διεύθυνση ιθαγένειας του τόπου κατοικίας τους, να καταθέσουν τα νέα πιστοποιητικά, έτσι ώστε να μην υπάρχει ακύρωση της αναγνώρισης της ιθαγένειάς τους στη συνέχεια και ανάγκη υποβολής νέων αιτήσεων και εν γένει γραφειοκρατία.

Ίσως να έχει κάποια σχετική βάση αυτό το αίτημα και παρακαλούμε να εξεταστεί το πώς θα μπορούσε να ρυθμιστεί αυτή η περίπτωση κατά τον καλύτερο δυνατό τρόπο. Ίσως θα μπορούσε να υιοθετηθεί σχετική μεταβατική διάταξη με περιορισμένη χρονική ισχύ, ώστε να δοθεί η ευκαιρία στους ομογενείς για διορθώσεις στο φάκελό τους.

Παρακαλώ να εξεταστούν τα υπέρ και τα κατά και το ρίσκο μιας τέτοιας ρύθμισης και να επανέλθει το Υπουργείο με ανάλογη ρύθμιση αν το κρίνει σκόπιμο.

Ακόμα ειδικότερη είναι η περίπτωση κατά την οποία η χώρα προέλευσης του ομογενούς δεν μπορεί να εκδώσει αντίγραφα ή πιστοποιητικά λόγω του ότι χάθηκαν φάκελοι κατά τη διάρκεια πολέμου. Εν προκειμένω, συντρέχει για τον αιτούντα αντικειμενική αδυναμία προσκόμισης των κατά νόμο απαιτούμενων δικαιολογητικών λόγω ανωτέρας βίας και αντικειμενική αδυναμία απόδειξης των γεγονότων που θα αποδείκνυαν την ιθαγένειά του υπό τους όρους που θέτει ο Κώδικας Ελληνικής Ιθαγένειας. Υπό αυτού του ειδικότερου θέματος, θα μπορούσε να υιοθετηθεί, ενδεχομένως, μια κατ’ εξαίρεση ρύθμιση με περιορισμένη χρονική διάρκεια, βάσει της οποίας να έχουν οι ομογενείς το δικαίωμα να αποδείξουν την ιθαγένειά τους με άλλο τρόπο.

Παρακαλούμε όπως εξετάσετε, πάλι, το θέμα αν όντως εκκρεμεί και να επανέλθουμε σε άλλο νομοσχέδιο.

Τέλος, θα ήθελα να αναφερθώ σε ένα ειδικότερο ζήτημα που θέτει το νομοσχέδιο. Ήδη, κατά την προηγούμενη εισήγησή μας, της 2ας Οκτωβρίου, επί των άρθρων, είχαμε διατυπώσει επιφύλαξη για κάποια από τα άρθρα του παρόντος νομοσχεδίου. Κατόπιν νεότερης μελέτης, διατηρούμε επιφύλαξη για το άρθρο 47, το οποίο επιτρέπει, κατά παρέκκλιση του άρθρο 25 του ν.3468/2006, τη χρήση του ειδικού τέλους του 1,7 %, που αποδίδεται στους δήμους από την εγκατάσταση και λειτουργία Ανανεώσιμων Πηγών Ενέργειας εντός των ορίων τους και προορίζεται για να στηρίξει ανταποδοτικά έργα εντός των δήμων. Αυτά προβλέπει το προτεινόμενο άρθρο, να αξιοποιηθούν για να καλυφθούν άλλες ανάγκες των δήμων και παλαιότερες οφειλές, οι οποίες, όμως, δεν σχετίζονται άμεσα ή έμμεσα με ανταποδοτικά οφέλη, με περιβαλλοντικά και αναπτυξιακά έργα.

Η διάταξη φαίνεται να διαρρηγνύει τον ανταποδοτικό χαρακτήρα που έχουν αυτά τα τέλη, τα οποία έχουν ειδικό σκοπό και τα οποία παρακρατήθηκαν από την επένδυση, με ακριβώς αυτή την δικαιολόγηση και τίθεται ως όρος η εξυπηρέτηση των ειδικών αυτών σκοπών.

Τα τέλη αυτά αποτελούν ειδική εισφορά η οποία παρακρατείται από τους παραγωγούς των Ανανεώσιμων Πηγών Ενέργειας και σκοπεύουν, μεταξύ άλλων, να αποτελέσουν αντικατάλαγμα και να ενισχύσουν τη βούληση των τοπικών κοινωνιών να φιλοξενήσουν Ανανεώσιμες Πηγές Ενέργειας στο χώρο τους. Η τοπική κοινωνία καλείται να φέρει τα ενδεχόμενα μειονεκτήματα από τη χρήση τους και αποζημιώνεται με μέτρα περιβαλλοντικής αποκατάστασης για την υποβάθμιση του περιβάλλοντος που έχει υποστεί λόγω της χρήσης των Ανανεώσιμων Πηγών Ενέργειας. Επί παραδείγματι και τα μεσαίου και πολύ περισσότερο τα μεγάλου μεγέθους υδροηλεκτρικά έργα, τα οποία όσον αφορά του μεγάλου μεγέθους δεν προκρίνονται εύκολα, καταστρέφουν τη χλωρίδα και την πανίδα και δημιουργούν ενίοτε ακόμα και ανάγκη μετεγκατάστασης πληθυσμών.

Η τοπική κοινωνία πρέπει να αποζημιωθεί γι’ αυτή την περιβαλλοντική όχληση που υφίσταται και για τη διασάλευση της οικολογικής ισορροπίας, όχι με άλλα μέσα που προσφέρουν άλλα οφέλη ασύνδετα με τη φύση, αλλά με μέσα και με μέτρα που αντικαθιστούν, ει δυνατόν, την ίδια τη ζημιά που έχει γίνει στη φύση. Για παράδειγμα, με τη δημιουργία ενός βοτανικού κήπου, την αναδάσωση, τη δάσωση μιας νέας περιοχής, τη δημιουργία ενός καταφυγίου άγριας φύσης, την προστασία παρακείμενων περιοχών που εμπίπτουν στο Δίκτυο Natura 2000 και γενικώς να προστατέψουμε τη βιοποικιλότητα, η ισορροπία της οποίας έχει διαταραχθεί.

Βλέπουμε, λοιπόν, ότι ο δικαιολογητικός λόγος υιοθέτησης του ειδικού τέλους δεν περιορίζεται σε αυστηρά οικονομικά και αναπτυξιακά κίνητρα που στοχεύουν στη βελτίωση της ζωής των δημοτών και του δήμου τους, αλλά εξυπηρετούν, αν αξιοποιηθούν ορθά και ζωτικά συμφέροντα του ίδιου του φυσικού περιβάλλοντος γύρω και πλησίον των Ανανεώσιμων Πηγών Ενέργειας. Αυτός ο δεύτερος λόγος δημιουργίας των ανταποδοτικών τελών, αποτελεί και τον εν γενεί και ουσιώδη λόγο θέσπισής τους.

Συνεπώς, αν στρέψουμε τα εν λόγω κονδύλια σε άλλους σκοπούς, όπως προτείνεται με το συγκεκριμένο άρθρο, δεν δικαιολογείται λόγος ύπαρξής τους και ανατρέπεται η ratio του αρχικού νόμου θέσπισης. Με αυτό τον τρόπο, υπό οικολογική άποψη, δεν γίνεται σεβαστή μία από τις βασικές αρχές της περιβαλλοντικής διαΚυβέρνησης, που συναποτελεί το μεγαλύτερο σύστημα διαΚυβέρνησης της χώρας μας, η αρχή της φέρουσας ικανότητας του οικοσυστήματος, καθώς η διασαλευμένη από τις εγκαταστάσεις απεφέρουσα ικανότητα των πέριξ αυτών οικοσυστημάτων χωρίς ανταποδοτικά έργα, δεν μπορεί να αντικατασταθεί.

Εκ του ιδίου λόγου, δεν είναι ορθό και η προτεινόμενη ρύθμιση που προβλέπεται, να μπορούν να γίνουν τα έργα στην ευρύτερη περιοχή του δήμου και να μην περιορίζεται στην τοπική κοινότητα στην οποία έχουν τοποθετηθεί οι Ανανεώσιμες Πηγές Ενέργειας.

Πέρα δε του οικολογικού επιχειρήματος και από άποψη περιβαλλοντικής δικαιοσύνης, μια τέτοια ρύθμιση δεν είναι δίκαιη για τους κατοίκους της περιοχής που οι Ανανεώσιμες Πηγές Ενέργειας είναι εγκατεστημένες, τα οφέλη από το ειδικό τέλος από αυτές να τις καρπώνεται άλλη περιοχή που δεν έχει επιβαρυνθεί από τις Ανανεώσιμες Πηγές Ενέργειας, παρότι ενδέχεται να είναι στον ίδιο δήμο.

Άλλωστε, πλέον, οι δήμοι της χώρας είναι μεγάλοι σε έκταση και μία περιοχή μπορεί να απέχει επαρκώς από μία άλλη, χωρίς οικολογική ενότητα ή χωρίς χιλιομετρική εγγύτητα μεταξύ τους. Δεν γίνεται σεβαστή και μια αρχή του Διοικητικού Δικαίου και της καλής διαΚυβέρνησης, η αρχή της προστατευόμενης εμπιστοσύνης του ιδιώτη, είτε αναφερόμαστε με την έννοια του ιδιώτη στους παραγωγούς των ΑΠΕ είτε στους κατοίκους κυρίως των γύρω περιοχών, οι οποίοι ευελπιστούν σε περιβαλλοντικά και άλλα έργα βιώσιμης ανάπτυξης. Άλλα περίμενε ο κάτοικος να γίνουν στην περιοχή του και άλλα γίνονται.

Όσον αφορά τους παραγωγούς ΑΠΕ, είναι οι πρώτοι που αντιμετωπίζουν με επιφύλαξη αυτήν τη διάταξη, καθώς φοβούνται ότι θα δημιουργήσει επιφυλάξεις στις τοπικές κοινωνίες και αντικίνητρα στο μέλλον για την εγκατάσταση νέων ΑΠΕ στη χώρα. Αντιθέτως, στόχος της Κυβέρνησης πρέπει να είναι και είναι η εγκατάσταση ακόμα περισσότερων ΑΠΕ, οι οποίες είναι καθοριστικής σημασίας για την επίτευξη της οικονομίας μηδενικού άνθρακος έως το 2050 και για την ανάσχεση της κλιματικής αλλαγής.

Ειδικά, δε, με την περίπτωση της προτεινόμενης δέσμευσης των υπολοίπων των τελευταίων ετών που παραμένουν σε ταμεία και δεν έχουν διατεθεί ήδη σε έργα και της πρόθεσης αφιέρωσής τους σε άλλους σκοπούς των δήμων, εισάγεται ένα είδος ιδιότυπης αναδρομικότητας και απορρύθμισης των περιβαλλοντικών αυτών διατάξεων.

Πέραν όλων των άλλων, πρέπει να λάβουμε υπόψιν και τη ρητή απαγόρευση αλλαγής του σκοπού των ειδικών αυτών τελών, που εισάγονται με την παράγραφο 3 του άρθρου 25, σύμφωνα με την οποία τα ποσά που αντιστοιχούν στο ειδικό τέλος εγγράφονται σε χωριστό κωδικό του προϋπολογισμού εισόδων των οικείων ΟΤΑ πρώτου βαθμού και διατίθενται υποχρεωτικά και αποκλειστικά, σε ποσοστό 80%, για την εκτέλεση έργων τοπικής κοινότητας ανάπτυξης σε περιοχές εντός των ορίων του δημοτικού ή κοινοτικού διαμερίσματος που είναι εγκατεστημένος ο σταθμός ή διέρχεται η ίδια η γραμμή σύνδεσης κ.λπ..

Η διάθεση, λοιπόν, αυτού του ειδικού τέλους σε αυτά τα έργα είναι υποχρεωτική και αποκλειστική και δεν δύναται, βάσει νόμου, να διατεθούν αλλού και αποτελεί πόρο αυτό της διάθεσης των συγκεκριμένων ειδικών τελών. Η αρχή, δε, της αναγκαιότητας της δημόσιας διοίκησης δεν επιτάσσει την υιοθέτηση αυτού του κατ’ εξαίρεση μέτρου, που εισάγουμε με το παρόν νομοσχέδιο, καθώς οι απαραίτητοι πόροι για τη βιωσιμότητα των δήμων μπορούν ενδεχομένως να εξευρεθούν και από αλλού, τόσο από εθνικούς όσο και από ευρωπαϊκούς ενωσιακούς πόρους, ακόμα και από διεθνείς πόρους. Ούτε δικαιολογείται από την υγειονομική κρίση, στην οποία τα κράτη έχουν περιέλθει, η εισαγωγή τέτοιων εξαιρέσεων, καθώς και για αυτό το σκοπό προβλέπονται πρόσθετα και νέα κονδύλια από άλλα κρατικά ταμεία αλλά και από την Ευρωπαϊκή Ένωση. Άλλωστε, σύντομα έρχονται και τα κονδύλια του Ταμείου Ανάκαμψης και θα μετακυλιστεί και ο λεγόμενος ΕΝΦΙΑ, ως έσοδο, προς τους δήμους.

Αντιθέτως, η πραγμάτωση των φιλόδοξων στόχων τους οποίους έχει θέσει με βασικά νομοθετήματα το κράτος μας, με τη συμμετοχή του στην Ευρωπαϊκή Ένωση και με τη δέσμευσή του από διεθνείς συμφωνίες, όπως η Συμφωνία των Παρισίων για την κλιματική αλλαγή, αλλά και για την πραγμάτωση των παγκόσμιων στόχων της βιωσιμότητας του ΟΗΕ και ειδικά για τον στόχο 11, για τις βιώσιμες πόλεις και κοινότητες, αλλά και βάσει κειμένων στα οποία έχουν αυτοδεσμευτεί οι Οργανισμοί Τοπικής Αυτοδιοίκησης, όπως το Σύμφωνο των Δημάρχων για την Αντιμετώπιση της Κλιματικής Αλλαγής ή η παγκόσμια συμφωνία των δημάρχων για την ενέργεια και το κλίμα, το ευρωπαϊκό όραμα για τις πόλεις του μέλλοντος, αλλά και οι πλέον πρόσφατες αυτοδεσμεύσεις της ΚΕΔΕ για το πράσινο μετασχηματισμό των πόλεων, δήμων, τον περιορισμό των απορριμμάτων και τη δημιουργία ανθεκτικών πόλεων με ισχυρή πολιτική προστασία, δημιουργούν εκείνο το πλέγμα των πολιτικών διατάξεων και της νομοθεσίας που επιβάλλουν έτσι ώστε τα χρήματα που προορίζονται για την επίτευξη αυτών ακριβώς των στόχων, να αφιερώνονται και όλα σε αυτούς ακριβώς τους στόχους και να μην αλλάζουν προσανατολισμό.

Η κατοχύρωση της βιώσιμης ανάπτυξης, στο άρθρο 24 του Συντάγματός μας μας το επιβάλλει.

Συνεπώς, πολλοί είναι οι Δήμοι που είναι τυχεροί και έχουν στην εδαφική τους περιφέρεια ανανεώσιμες πηγές ενέργειας. Δεν χρειάζεται να αγωνιούν για την εξεύρεση πόρων για έργα περιβαλλοντικά, κλιματικής αλλαγής και βιώσιμης ανάπτυξης, μεταφορών, προστασίας ζώων, πρόληψης και διαχείρισης φυσικών καταστροφών, ούτε χρειάζεται να εξαντλούν, πρώτα το «Φιλόδημος», τώρα το «Αντώνης Τρίτσης» και στη συνέχεια άλλα κονδύλια. Μπορούν να αξιοποιήσουν αυτά τα ανταποδοτικά, ειδικά τέλη από τις ανανεώσιμες πηγές ενέργειας, για να φτιάξουμε τις έξυπνες πόλεις, τις smart cities, και όχι να πάμε να καλύψουμε τρύπες προηγούμενων ετών, αποτυχημένων διακυβερνήσεων. Προτείνουμε να αποσύρουμε αυτή τη ρύθμιση και με συγκεκριμένη ρύθμιση που, ενδεχομένως, θα αποτελέσει αντικείμενο σύσκεψης με το Υπουργείο Περιβάλλοντος, θα επανέλθουμε στο θέμα αυτό σε επόμενο χρονικό διάστημα.

Με αυτές τις επισημάνσεις, υπερψηφίζουμε το νομοσχέδιο επί της αρχής και επί των άρθρων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο συνάδελφος βουλευτής Ευβοίας του ΣΥ.ΡΙΖ.Α., ο κ. Μιλτιάδης Χατζηγιαννάκης, για 15 λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Να ξεκινήσω με κάποιες νομοτεχνικές παρεμβάσεις που θα θέλαμε να κάνουμε και να εισηγηθούμε προς το Υπουργείο, είτε στο σημερινό νομοσχέδιο είτε σε νομοσχέδια που θα ακολουθήσουν, γιατί είναι σημαντικά, κυρίως, για τους Δήμους.

Όσον αφορά στην επιστολή από τους ομογενείς της Θράκης, τη λάβαμε κι εμείς. Νομίζουμε ότι είναι σε σωστή κατεύθυνση και μπορείτε να το εξετάσετε. Επειδή το ανέπτυξε αρκετά η συνάδελφος της Πλειοψηφίας, δεν θέλω αναφερθώ σε αυτό. Νομίζω ότι μπορεί να εξεταστεί.

Επίσης, αν μπορείτε να μας το εξηγήσετε λίγο κι αυτό, γιατί μας είπατε στο τέλος της προηγούμενης, κατ’ άρθρον, συνεδρίασης, ότι το σημερινό νομοσχέδιο που αναφέρεται στις διατάξεις για τους ομογενείς για τη διαπίστωση της ιθαγένειας δεν αφορά στους ομογενείς από τις χώρες της Πρώην Σοβιετικής Ένωσης και της Αλβανίας. Επειδή, το παρόν δεν μας έχει προκύψει από το νομοσχέδιο, αν μπορείτε, να μας το εξηγήσετε λίγο, για να δούμε τι θα γίνει με αυτούς τους ανθρώπους και αν μπορούμε να κάνουμε και τις παρεμβάσεις με ό,τι προβλήματα υπήρχαν βέβαια, γιατί η αλήθεια είναι ότι σε διάφορες από αυτές τις περιπτώσεις, είχαν στηθεί μηχανισμοί οι οποίοι ήταν ιδιαίτερα περίεργοι και αυτό οδήγησε, δυστυχώς, πολλές φορές, στο να την πληρώνουν και άνθρωποι οι οποίοι έχουν δίκιο, καθώς είχαν τα νόμιμα δικαιώματα. Ωστόσο, εμείς πρέπει να διασφαλίζουμε τα δικαιώματα των ανθρώπων και των ομογενών χωρίς να βλέπουμε τι μηχανισμοί έχουν δημιουργηθεί δεξιά και αριστερά. Άλλωστε, είναι δικό μας καθήκον και των υπολοίπων κρατών να διακριβώνουμε αν υπάρχουν έκνομες ενέργειες. Δεν μπορεί να την πληρώνει ο απλός πολίτης και ο απλός ομογενής.

Κύριε Υφυπουργέ, σας το είπα και στην πρώτη ομιλία ότι είναι πάρα πολύ σημαντικό, να παραληφθεί η υποχρέωση διαχειριστικής επάρκειας των Δήμων από το «Τρίτσης». Επειδή, ακριβώς, πολλές από τις διατάξεις τις οποίες έχετε φέρει έχουν να κάνουν με τη δυνατότητα των Δήμων που δεν έχουν στελεχωμένες τεχνικές υπηρεσίες ή στελεχωμένα τμήματα να μπορούν να εκπονούν μελέτες, δεν μπορεί να βάζουμε στο «Αντώνης Τρίτσης», από τη στιγμή που οι μισοί τουλάχιστον Δήμοι δεν έχουν επαρκείς τεχνικές υπηρεσίες, την υποχρέωση να έχουν διαχειριστική επάρκεια για να καταθέσουν. Θα δυσκολευτούν όλοι. Είναι ένα πρόβλημα που πρέπει να το λύσετε, γιατί οι περισσότεροι Δήμοι δεν θα έχουν τη δυνατότητα να καταθέσουν ή θα ψάχνουν την τελευταία στιγμή να κάνουν προγραμματικές και να βρίσκουν λύσεις. Μπορείτε να το διορθώσετε και σήμερα αυτό.

Επίσης, υπάρχει ένα αίτημα από τα δίκτυα Δήμων να τύχουν των ανάλογων νομοθετικών διατάξεων που έχετε και για τους Αναπτυξιακούς Οργανισμούς. Υπάρχουν δίκτυα Δήμων, αμιγώς, χωρίς συμμετοχή ιδιωτικών φορέων, τα οποία θέλουν και μπορούν να έχουν αρμοδιότητες τις οποίες έχουν, κυρίως, οι Δήμοι, οι οποίοι αποτελούν μέλη των Αναπτυξιακών Οργανισμών.

Επίσης, στην Ολομέλεια, θα σας καταθέσουμε και δύο τροπολογίες οι οποίες πρέπει να λύσουν προβλήματα που, δυστυχώς, από το παρελθόν δεν λύθηκαν και υπάρχουν άνθρωποι, όπως πρώην δήμαρχοι ή πρώην αιρετοί, οι οποίοι, αδίκως, έχουν φορτωθεί πράγματα τα οποία δεν έπρεπε να έχουν φορτωθεί. Θα σας το φέρουμε στην Ολομέλεια σαν μια τροπολογία που νομίζουμε ότι μπορείτε να δείτε θετικά.

Δυστυχώς, παρά τις νομοτεχνικές βελτιώσεις που φέρατε την Παρασκευή, το βασικό πνεύμα των σχετικών διατάξεων για την ιθαγένεια - που είναι και ο τίτλος του συγκεκριμένου νομοσχεδίου - παραμένει ακριβώς το ίδιο. Εξακολουθείτε να δημιουργείτε συνθήκες αποκλεισμού μεγάλου αριθμού αλλοδαπών με εισοδηματικά κριτήρια και απαιτήσεις εκτός πραγματικότητας, ιδίως για την εποχή που ζούμε.

Είναι χαρακτηριστικό ότι αυτό δεν σας το λέμε μόνο εμείς, σας το είπαν όλοι οι φορείς. Στην πραγματικότητα, απλά και μόνο να ακούγατε τους φορείς σε όλο το νομοσχέδιο και να δείτε και να ακολουθούσαμε το πνεύμα που αυτοί έπεσαν, εμείς δεν θα χρειαζόταν να κάνουμε καμία παρέμβαση. Οι φορείς, πραγματικά, έδωσαν – θεωρούμε - και στο πρώτο, αλλά και σε όλα τα κομμάτια του νομοσχεδίου τον τόνο που έπρεπε. Θα πούμε και για την ΚΕΔΕ, για αυτό το σημαντικό κομμάτι.

Την ίδια κριτική, σε κάποια πράγματα σας την έκανε και η κυρία Αυγερινοπούλου, αλλά σε κάποια τα δεχτήκαμε, οπότε η αλήθεια είναι ότι το νομοσχέδιο κάνει δυσκολότερη και ακριβότερη τη διαδικασία. Το συνολικό ποσό των επτακοσίων, πλέον, ευρώ μετά τη μείωση για τις εξετάσεις και την πολιτογράφηση, εξακολουθεί να είναι υπέρογκο. Αν και είναι θετική η μείωση της βαθμολογικής βάσης, είναι απαιτητικό, ούτως η άλλως, στο επίπεδο - το Β1 - οπότε θα μπορούσαμε να χαμηλώσουν ακόμα περισσότερο τη βάση.

Θα χρειάζεται, δυστυχώς, εντατική προετοιμασία, οι εξετάσεις αυτές θα φτιάξουν ένα σύστημα παραπαιδείας - είναι βέβαιο - όσες φορές έχει γίνει κάτι, δυστυχώς, φτιάχνονται συστήματα παραπαιδείας, γιατί η αγωνία των ανθρώπων που θέλουν να αποκτήσουν την ελληνική ιθαγένεια, που το κάνουν - το ξέρετε πολύ καλά - από αγάπη σε μία κοινωνία στην οποία είναι ήδη ενταγμένοι εδώ και πάρα πολλά χρόνια, θα προσπαθήσουν να πετύχουν, όπως κάνουν και σε άλλες περιπτώσεις που, δυστυχώς, το ελληνικό κράτος διαχρονικά δεν το έχει λύσει.

Τα είπαν όλα τα κόμματα, αλλά σας το είπαν και οι φορείς, και κυρίως εκεί πλέον έγκειται και η κριτική μας, στο κομμάτι της σταθερής εργασίας και των οικονομικών κριτηρίων, των εισοδηματικών κριτηρίων. Αποκλείετε σχεδόν τους μισούς ανθρώπους που έχουν δικαίωμα, αυτή τη στιγμή, να υποβάλλουν αιτήσεις ιθαγένειας με το πρόσχημα της επίσπευσης των διαδικασιών, δυστυχώς, ορίζετε εξωπραγματικές απαιτήσεις.

Σας το είπε ο εκπρόσωπος της Ύπατης Αρμοστείας και όλοι οι υπόλοιποι φορείς. Ιδίως σε αυτή τη σημερινή συγκυρία - που φαίνεται και μακάρι να διαψευστούμε, αλλά πολύ φοβάμαι ότι δεν θα διαψευστούμε - που το ‘21 η ανεργία θα ξεπεράσει το 20%, θα φτάσει το 25% περίπου, το να εξαναγκάζουμε ανθρώπους οι οποίοι μπορούν, πολλές φορές, να εξαναγκάζονται από τους εργοδότες τους ή και από τις συνθήκες ή είναι ελεύθεροι επαγγελματίες και δεν μπορούν να εμφανίσουν τα εισοδήματα αυτά. Αυτό που ζητάτε είναι πρακτικά αδύνατο να ικανοποιηθεί το κριτήριο όπως πρέπει.

Ένα νομοσχέδιο για την ιθαγένεια πρέπει να δίνει και τον τόνο που επιλέγει μία Κυβέρνηση, που επιλέγει μία χώρα να πορευθεί προς το μέλλον. Η χώρα μας πρέπει, οφείλει να δίνει τον τόνο ότι είναι ένα φιλελεύθερο κράτος, ένα κράτος σύγχρονο, ευρωπαϊκό, με ανοιχτούς ορίζοντες. Δεν μπορεί να δυσκολεύει διαδικασίες πολιτογράφησης, διαδικασίες ιθαγένειας. Δίνει λάθος μήνυμα και ιδίως, αύριο, με την αυριανή συγκυρία που ολοκληρώνεται μία μακρόχρονη διαδικασία, μια μακρόχρονη δικαστική διαδικασία, και προσπαθεί η χώρα μας να αποτινάξει, μία και καλή, το φίδι του ναζισμού και του φασισμού, δεν μπορεί η χώρα μας να δίνει λάθος μηνύματα προς τους ανθρώπους οι οποίοι την αγαπάνε, προς τους ανθρώπους οι οποίοι τη θεωρούν πατρίδα τους και θέλουν να αποτελέσουν τμήμα αυτής και, μάλιστα, αποκτώντας την ελληνική ιθαγένεια.

Πρέπει να το αποτινάξουμε. Δεν αρκεί μία απόφαση - που ελπίζουμε αύριο να είναι αυτή που πρέπει να είναι και θα είμαστε εκεί για να στηρίξουμε τους ανθρώπους, την οικογένεια και κυρίως τις οικογένειες των ανθρώπων που επλήγησαν βάναυσα από τη δράση αυτή της ναζιστικής οργάνωσης - εμείς πρέπει να δίνουμε τον τόνο και αυτό θα σας λέμε συνέχεια.

Θέλω, σήμερα, λίγο να σταθώ περισσότερο στο κομμάτι των Δήμων. Προφανώς, για το «Βοήθεια στο σπίτι» συμφωνούμε και με τη νομοθετική, αν και σας είπαμε ότι έπρεπε να είχατε πολύ πιο γρήγορα κάνει όλες τις διαδικασίες.

Για το σύστημα της επιλογής των διοικήσεων στον δημόσιο τομέα, σας τα είπαμε. Είναι προσχηματικό, έχετε διορίσει άπαντες. Όποιον «ξεχασμένο» υπήρχε με ταυτότητα της Νέας Δημοκρατίας, έχει διοριστεί σε μία θέση είτε Προέδρου σε κάποιους Οργανισμούς είτε Ειδικού Συνεργάτη είτε Συμβούλου, αφού «ρίξατε» - προφανώς στα πλαίσια της αριστείας - τις απαιτήσεις για τους Ειδικούς Συνεργάτες και Ειδικούς Συμβούλους, έχετε γεμίσει με «γαλάζια» μικρά και μεγάλα παιδιά όλο το δημόσιο, ενώ αυτό ήταν προεκλογικά το δικό σας επιχείρημα εναντίον του ΣΥΡΙΖΑ, προφανώς, υποκριτικά.

Θέλω να σταθώ λίγο στο θέμα των ΟΤΑ για δύο λόγους. Ο ένας είναι ότι στην πραγματικότητα, σας το είπαμε ότι είναι τελείως διαφορετική και η πολιτική αντίληψη, αλλά οι παρεμβάσεις που, πλέον, φέρνετε για τις αρμοδιότητες των οικονομικών επιτροπών, και ας είπε ο κ. Υπουργός το αντίθετο, ότι δεν «μηδενίζετε» τα Δημοτικά Συμβούλια, η πραγματικότητα είναι ότι κάνετε, ακριβώς, αυτό το πράγμα. Κάνετε «διακοσμητικό» τον ρόλο των Δημοτικών Συμβουλίων.

Ακόμα, σχεδόν όλες οι αρμοδιότητες, πλέον, περνάνε από την Οικονομική Επιτροπή. Οικονομική Επιτροπή που θυμίζω ότι φροντίσατε να έχουν την απόλυτη πλειοψηφία οι Δήμαρχοι με διάταξη, που φέρατε σχεδόν αμέσως μετά την εκλογή σας ως Κυβέρνηση. Δυστυχώς, όλες αυτές οι διατάξεις είναι - σας το είπα και την προηγούμενη φορά - και τελείως αντισυνταγματικές, αλλά και βάλλουν ευθέως κατά του Ευρωπαϊκού Συμφώνου για την τοπική αυτονομία.

Πιστεύουμε ότι όποιος προσφύγει στα δικαστήρια, θα «ρίξει» τέτοιου είδους αποφάσεις, γιατί, όπως ξέρετε, μπορούν να προσβληθούν μόνο αποφάσεις των Οργάνων, οι οποίες θεωρούμε ότι είναι παράνομες. Έχουν γίνει τέτοιες προσφυγές. Ξέρετε ότι αργεί η διαδικασία, αλλά, δυστυχώς, αυτή είναι μια πραγματικότητα.

Και ερχόμαστε σήμερα για να δούμε τη γενική λογική που έχετε. Αυτά που ακούσαμε προχθές από τον κύριο Υπουργό ήταν «απίστευτα». Το «καθήκον αληθείας», «η αλήθεια με την οποία πορεύεται και έχει μάθει στην πολιτική του ζωή». Είναι απίστευτο. Διαβάζοντας και το Προσχέδιο του Προϋπολογισμού, ευτυχώς που πήρε ο κ. Υπουργός - αφού πρώτα το κατασυκοφάντησε - το πρόγραμμα «Φιλόδημος», το οποίο αυτούσιο είχε φτιάξει ο ΣΥΡΙΖΑ και ήταν το πρώτο αναπτυξιακό εργαλείο που φτιάχτηκε από τον «ΘΗΣΕΑ» για την Τοπική Αυτοδιοίκηση. Το πρώτο που έγινε. Και ακριβώς επειδή φτιάξαμε έναν μηχανισμό, δουλέψαμε επισταμένως, με επιστημοσύνη και με σοβαρή συνεργασία, με το Ταμείο Παρακαταθηκών και Δανείων και την Τράπεζα Επενδύσεων και αφού το κατασυκοφάντησε δεξιά και αριστερά, χωρίς πρώτα να το έχει κατανοήσει, γιατί ήταν σαφές - για όποιον έχει κάνει ελάχιστο χρόνο στην Αυτοδιοίκηση - ότι στην αρχή δεν το είχε καταλάβει πώς ακριβώς λειτουργεί. Αφού, λοιπόν, μας είπε ότι δεν ήταν εξασφαλισμένα τα χρήματα, ήλθε, το αντέγραψε με μόνη παρέμβαση ότι, πλέον, χρηματοδοτεί και τις μελέτες και πολύ καλά έχετε κάνει σε αυτό, γιατί ήταν ένα κενό, το οποίο έπρεπε να συμπληρωθεί. Η χρηματοδότηση μελετών στους Δήμους, το αντιγράψατε τελείως, το μετονομάσατε, ευτυχώς που το μετονομάσατε σε «ΑΝΤΩΝΗΣ ΤΡΙΤΣΗΣ» και δεν το ονομάσατε «ΤΑΚΗΣ ΘΕΟΔΩΡΙΚΑΚΟΣ», θα μπορούσε να γίνει και αυτό. Αλλά, ευτυχώς που υπάρχουν τα χρήματα αυτά. Το έχω πει ποιος είναι ο μηχανισμός του συγκεκριμένου προγράμματος. Αυτός ήταν του «Φιλόδημος», αυτός παραμένει και γι’ αυτό τον λόγο δεν φαίνονται οι δεσμεύσεις της Ευρωπαϊκής Τράπεζας Επενδύσεων, γιατί η Ευρωπαϊκή Τράπεζα Επενδύσεων, η οποία είναι βασικός πυλώνας αυτών των προγραμμάτων, αποδεσμεύει χρήματα ανάλογα με την απορροφητικότητα που δείχνουμε εμείς. Είναι πρόγραμμα δημοσίων επενδύσεων, το όποιο πρόγραμμα δημοσίων επενδύσεων, εμείς το «αντλούμε», το «διοχετεύουμε» στους Δήμους και ανάλογα με την απορροφητικότητα υπάρχουν οι καλύψεις.

Φυσικά, εμείς είχαμε φροντίσει - και ευτυχώς το καταλάβατε και έχετε φροντίσει και εσείς αφού αντιγράψατε το πρόγραμμα - τα έσοδα να είναι εξασφαλισμένα από το Ταμείο Παρακαταθηκών και Δανείων που τα έχει. Ελπίζουμε να μην τα «εξαφανίσουν», γιατί όπως βλέπουμε στο Προσχέδιο του Προϋπολογισμού και, κύριε Υπουργέ, σε αυτό θέλω να μας δώσετε μια απάντηση για το Προσχέδιο του Προϋπολογισμού, γιατί φαίνεται ότι το Υπουργείο Εσωτερικών είναι το πιο «ριγμένο» και μαζί του και οι Δήμοι.

Φαίνεται και υποτίθεται ότι θα είναι η ίδια η χρηματοδότηση με το 2020, αλλά αυτό που προκύπτει είναι ότι η ΚΑΠ θα είναι 280 εκατομμύρια λιγότερη, γιατί αφαιρείτε 280 εκατομμύρια από τις επιχορηγήσεις, εμφανίζετε ότι θα υπάρχει μεγαλύτερη φορολογία, είσπραξη από έσοδα φορολογίας, το οποίο είναι και αβέβαιο αν εξαιρέσετε τέλη και φορολογία εννοώ, αν εξαιρέσετε τα τετραγωνικά που πράγματι ένα κομμάτι θα ενισχυθεί, δεν το κρύβουμε αυτό, όλο το υπόλοιπο από πού θα καλυφθεί; Τι φόρους και τι αλλά τέλη θα μπορέσουν να βάλουν οι δήμοι, για να καταλάβουμε;

Έχετε μειώσει, το υπουργείο οικονομικών, προφανώς, η Κυβέρνηση σας, είναι 750 εκατομμύρια ευρώ όλο το πρόγραμμα δημοσίων επενδύσεων τη στιγμή που, πριν από 10 χρόνια, όταν φτιάχτηκε στην πραγματικότητα ο «Καλλικράτης», μόνο η ΣΑΤΑ των δήμων ήταν 1 εκατομμύριο και έχετε μειώσει στο ένα τρίτο τις κοινωνικές δαπάνες των δήμων. Οι δήμοι έχουν σηκώσει το μεγαλύτερο βάρος της υγειονομικής κρίσης που ζούμε, έχουν συνεχή προβλήματα σε επίπεδα πολιτικής προστασίας που προσπαθεί μετά η Κυβέρνηση να τα καλύψει και λογικό είναι, το βλέπουμε συνέχεια, και ερχόμαστε και μειώνουμε στο ένα τρίτο τις κοινωνικές δαπάνες. Αν αυτό δεν σημαίνει κατακρεούργηση των δήμων και κατακρεούργηση των εσόδων του Υπουργείου Εσωτερικών, πείτε μου τι σημαίνει.

Για να μην κουράσω ιδιαίτερα, προφανώς και συμφωνούμε με την απόσυρση της διάθεσης του ειδικού τέλους παραγωγής ηλεκτρικής ενέργειας, αλλά, κύριε Υπουργέ, έπρεπε να έρθουν οι σύνδεσμοι των αιολικών πάρκων να πουν ότι δεν συμφωνούν για να το αποσύρουμε;

Εγώ λέω ότι η στάση του Υπουργείου και απέναντι στο Υπουργείο Περιβάλλοντος πρέπει να είναι τελείως διαφορετική, πρέπει να αλλάξει τελείως η νομοθεσία για τις ανανεώσιμες πηγές ενέργειας όσον αφορά στα ανταποδοτικά οφέλη που πρέπει να έχουν οι τοπικές κοινωνίες και οι δήμοι. Πρέπει να γίνεται με βάση τα business plan τα οποία κάνουν οι εταιρείες, δεν μπορεί να κερδοσκοπούν οι εταιρείες εις βάρος του περιβάλλοντος. Προφανώς και θέλουμε τις επενδύσεις, προφανώς και θέλουμε αύξηση των ανανεώσιμων πηγών, αλλά όχι εις βάρος των κοινωνιών. Θέλει μια σοβαρή χωροθέτηση, ένα σοβαρό χωροταξικό ΑΠΕ, το οποίο πρέπει να γίνει χθες, γιατί στην Εύβοια, από την οποία μας στείλανε σήμερα επιστολή 25 τοπικές κοινότητες για το συγκεκριμένο ζήτημα, η κατάσταση που ήδη υπάρχει και η κατάσταση που θα υπάρξει τα επόμενα χρόνια, σύμφωνα με τις άδειες παραγωγής που έχει εκδώσει η ΡΑΕ, είναι δραματική, αν δε συνοδευτεί με συνομιλία με τις τοπικές κοινωνίες, με διάλογο και προφανώς με ανταποδοτικά οφέλη και με μία χωροθέτηση, ώστε να μην κάνουμε μεγαλύτερη βλάβη στο περιβάλλον από αυτό που πάμε να διορθώσουμε υποτίθεται.

Για το άρθρο 48, για τη διοίκηση και διαχείριση των ορθοδόξων ιερών ναών εντός κοιμητηρίων πρέπει να αποσυρθεί, σας το ζητάει η ΚΕΔΕ. Δεν μπορούμε να καταλάβουμε τι εξυπηρετείτε. Δεν είναι σοβαρή ρύθμιση, τα κοιμητήρια ήταν και είναι αρμοδιότητα των δήμων, το ζητά η ΚΕΔΕ, δεν ξέρω το αποσύρατε; Όχι. Τα έσοδα από τους ιερούς ναούς γιατί πρέπει και αυτά να τα εκχωρήσουμε στην Ιερά Σύνοδο, για να το καταλάβουμε, και στην Εκκλησία; Ήταν ένα μέσο το οποίο, όπως ξέρετε, οι δήμοι μπορούσαν και έκαναν στην πραγματικότητα ανταποδοτικά εκεί μέσα στα κοιμητήρια. Δεν κάνουν και τίποτα άλλο, πόσα έσοδα να βγάλουν; Αν εξαιρέσουμε το α’ νεκροταφείο και τα κοιμητήρια της Αττικής, τα μισά, όμως, κοιμητήρια της χώρας ζημιογόνα είναι. Η αλήθεια είναι.

Αυτά εμείς σας είπαμε ότι ακόμα και με τις βελτιώσεις που φέρατε, δυστυχώς, δεν αλλάζει ο πυρήνας των βασικών διατάξεων, οπότε σε καμία περίπτωση δεν μπορούμε να είμαστε θετικοί, επί της αρχής, σε αυτό το νομοσχέδιο.

**ΜΑΞΙΜΟΣ ΧΑΡΑΚΟΠΟΥΛΟΣ(Προέδρος της Επιτροπής):** Τον λόγο έχει η Ειδική Αγορήτρια του Κινήματος Αλλαγής, τη συνάδελφο την κυρία Ευαγγέλια Λιακούλη, που ξέρω ότι και αυτή, όπως και εγώ, θα ήθελε σήμερα να είναι στις εορταστικές εκδηλώσεις στην πόλη της Ελασσόνας, αλλά, δυστυχώς, το κοινοβουλευτικό καθήκον επιτάσσει να είναι εδώ ως εισηγήτρια του Κινήματος Αλλαγής.

Τον λόγο έχει η κυρία Λιακούλη.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής- ΚΙΝ.ΑΛ.):** Προς επίρρωση όλων όσων είπατε στην αρχή της συνεδριάσεως, κύριε Πρόεδρε, είναι μια ιστορική μέρα για τον δικό μας τόπο και για το δικό μας νομό - συντοπίτες με τον κύριο Πρόεδρο της Επιτροπής – και, βεβαίως, το μήνυμα προς όλες τις κατευθύνσεις είναι όταν ομόθυμα και ομόψυχα οι Έλληνες αγωνίζονται, πάντοτε λαμπρά είναι τα αποτελέσματα και πάντοτε μπορούμε και σήμερα ιστορικά να βλέπουμε τις διαδρομές τους, ένα παράδειγμα που μας οδηγεί, ειδικά στους καιρούς τους δύσκολους που χρειάζεται πολύ περισσότερο από ποτέ η εθνική ομοψυχία και το αρραγές εθνικό μέτωπο, για το οποίο πρέπει να παλέψουμε όλοι μαζί με ρεαλισμό, αλλά και χωρίς υποκρισίες. Το αρραγές εθνικό μέτωπο δεν γίνεται με ευχές και γίνεται με πολιτικές κινήσεις, οι οποίες ή υπάρχουν ή δεν υπάρχουν. Αυτό το μήνυμα της ημέρας μας κάνει να σκεφτόμαστε και για τα περαιτέρω.

Σε ό,τι αφορά το νομοσχέδιο, το οποίο μας φέρνετε, κύριε Υπουργέ, γεμίσαμε χαρτιά, όπως βλέπετε εδώ, νομοτεχνικές και άλλες θα μας φέρετε σε λίγο. Μακάρι να μας ακούτε, μακάρι να διορθώνετε τις διατάξεις, να επισημαίνετε τα ορθά, να κάνετε τις παραδοχές ότι οικονομικές επιτροπές υπάρχουν μόνο στις περιφέρειες και στους δήμους, δεν υπάρχουν στα Υπουργεία οικονομικές επιτροπές, τόση φόρα που είχατε με τις οικονομικές επιτροπές να τους δώσετε αρμοδιότητες, να αποψιλώσετε τα δημοτικά και περιφερειακά συμβούλια, φθάσατε, με αυτή τη φόρα, να γράψετε ότι αφορά και τους υπαλλήλους. Είδα ότι, νομοτεχνικά, τουλάχιστον στο πρώτο σκέλος, το διορθώσατε αυτό. Δεν διορθώσατε, όμως, πολλά από αυτά που είπαμε, λίγα διορθώσατε και θα πρέπει σήμερα να με βάλετε πάλι στη διαδικασία να σας πω ότι για τη διαβούλευση θα επιμένουμε μέχρι το τέλος και τα «πονηρά» τα «αρθράκια» του νομοσχέδιου δεν τα βάλετε στη διαβούλευση, δεν τα βάλατε, όπως τους ναούς, τα έσοδα κ.λπ., δεν τα βάλατε. Δεκαέξι στον αριθμό γεννήθηκαν μετά τη διαβούλευση.

Δεν αισθάνεστε, νομίζω, περήφανοι για αυτό, γιατί στη δημοκρατία, δεν υπάρχει κρυφή ατζέντα. Στη δημοκρατία, δεν υπάρχει κρυφή διπλωματία. Στη δημοκρατία, δεν υπάρχουν κρυφές διατάξεις. Όλα πρέπει να είναι στο φως. Αυτή την έκθεση διαφάνειας, που μας τάξατε να την φέρετε και μας είπατε ότι είχε αναρτηθεί προχθές, τα θυμάμαι ένα ένα, εσείς μας το λέγατε ενώ μιλούσα, πότε την αναρτήσατε; Για πείτε μου, πότε; Ξέρετε γιατί σας το λέω αυτό; Σας το λέω, γιατί οφείλουμε και οφείλετε να έχουμε μία εντιμότητα όταν συζητάμε. Την αναρτήσατε 2 Οκτωβρίου στην ιστοσελίδα. Δεν είναι αυτό εμπαιγμός του κοινοβουλίου όταν σε εκείνο το βήμα μου απαντάτε ότι «την έχουμε ήδη αναρτήσει και είναι στη διάθεσή σας» και την αναρτάτε μετά την ομιλία μου;

Ας πάμε τώρα στις συγκεκριμένες πολιτικές επιλογές σας. Ατάκτως ερριμμένες οι διατάξεις για τους ΟΤΑ, το ξέρετε και εσείς και έχουν και σκοπιμότητα στην πλειοψηφία τους. Τουλάχιστον το 80%, διότι μου αρέσει η στατιστική παρά τη θεωρητική κατεύθυνση που είχα ακολουθήσει, το 80% σημαίνει ότι επί σκοπό έγιναν οι συγκεκριμένες διατάξεις και θα εξηγήσω τι εννοώ. Θα ξεκινήσω, όμως, από την ιθαγένεια. Ακούσαμε προχθές τον κ. Υπουργό, δεν μας εξήγησε απολύτως τίποτα, γιατί υπέβαλε στο μαρτύριο του Σίσυφου 30.000 μετανάστες, που τους λέτε «ελάτε ξανά, στην ουρά ξανά, ο χρόνος ξανά, ο χρόνος ξεκινάει για όλους ξανά και εσείς που πληρώσατε μέχρι και 700 ευρώ, κρίμα είναι, τι να κάνουμε; Αυτά έχει η ζωή».

Αυτό λέει η Κυβέρνησή σας. Αυτά, όμως, δεν τα έχει η ζωή, εσείς τα προκαλείτε, αφήστε τη ζωή στην ησυχία της. Είναι αξιόπιστο και σοβαρό αυτό που λέτε; Γίνεται, με τέτοιες λογικές, να οικοδομήσει η πολιτεία, το επίσημο κράτος, σχέση εμπιστοσύνης με τον πολίτη;

Είναι δυνατόν να ζητάμε από έναν καθημαγμένο πολιτικά πολίτη να είναι εντάξει σε όλες τις φορολογικές του υποχρεώσεις και να μην προσπαθεί όπου μπορεί να δημιουργήσει τρύπα στα φορολογικά του, παράδειγμα. Ένας πολίτης που δεν έχει καλή περίθαλψη και δεν υπάρχει βαμβάκι στα νοσοκομεία, για παράδειγμα, θα σεβαστεί το σύστημα πρόνοιας και υγείας; Ένας πολίτης που του συμπεριφερόμαστε έτσι τελικά και είναι μετανάστης και είναι 7 και 8 χρόνια στην ουρά και έχει πληρώσει παράβολα και περιμένει ξανά στην ίδια ουρά να δώσει ξανά εξετάσεις, του συμπεριφερόμαστε καλόπιστα; Περιμένουμε από αυτόν τον πολίτη να τιμήσει τη χώρα, στην οποία, βρίσκεται; Τι αξιώνουμε;

Η πολιτική λειτουργία είναι παιδεία. Εκπαιδεύει τους πολίτες. Οι κορυφαίοι της ανθρώπινης σκέψης, όπως ο Πλάτωνας, όπως ο Θουκυδίδης, έχουν μιλήσει για την πολιτική παιδεία πολύ πριν από μας, πολύ πριν τις δικές μας ταπεινές σκέψεις και απέδειξαν με επιχειρήματα ότι η πολιτική λειτουργία επηρεάζει καίρια το κοινωνικό ήθος, εκπαιδεύει τον πολίτη στον εκούσιο σεβασμό στους νόμους, αποτελεί υπέρτατη ηθική λειτουργία. Έτσι, λοιπόν, η καλή πολιτική λειτουργία δεν είναι εδώ φιλολογίες και αοριστολογίες αυτά που λέμε. Είναι πολύ σοβαρές πολιτικές επιλογές. Τον θες, τελικά, τον πολίτη δίπλα σου ή τον θες απέναντι; Είναι το κράτος από τη μια και ο πολίτης από την άλλη ή είσαι σε συμπόρευση με τον πολίτη; Αν είσαι σε συμπόρευση με τον πολίτη, δεν μπορείς να τον εξαπατάς. Πολύ απλά τα πράγματα.

Στο νομοσχέδιο για την ιθαγένεια, έγιναν, πράγματι, κάποιες βελτιώσεις. Τα εξέταστρα μοιάζουν να ανταποκρίνονται περισσότερο τώρα στην πραγματικότητα. Το συμφωνήσαμε αυτό. Αν και παραμένουν ακριβά, κατά την άποψή μας, ενώ είναι πιο ορθολογικό και το 70% από το 80% των σωστών απαντήσεων που απαιτούνται για την απόκτηση του πιστοποιητικού. Αλήθεια είναι αυτό, είναι βελτίωση.

Στην πρώτη ανάγνωση, ζήτησα, για την ενημέρωση της Βουλής, να μας πείτε ποιο είναι το σχέδιο που έχετε για να προχωρήσετε στις περιβόητες εξετάσεις. Διότι, στην πραγματικότητα, δεν καταργείτε κάτι. Βάζετε κάτι ακόμη. Δηλαδή, κρατάτε όλα τα προηγούμενα, τις συνεντεύξεις και όλα τα στοιχεία που ήταν αποδεικτικά της επάρκειας για να αποκτήσει κάποιος την ιθαγένεια και προσθέτετε και τις πανελλαδικές εξετάσεις. Εμείς, σε ό,τι αφορά την έκθεση της Εθνικής Επιτροπής Διαφάνειας, θα μου επιτρέψετε να κάνω ένα σχόλιο, πέρα από την ημερομηνία που το αναρτήσατε και δεν μου άρεσε αυτό που κάνατε, γιατί μου κουνήσατε και το δάχτυλο και μου είπατε ότι την έχετε αναρτήσει, αλλά δεν μου λέγατε αλήθεια και με πείραξε αυτό. Δεν μου είπατε αλήθεια μέσα στο Κοινοβούλιο.

Στο περιεχόμενο της συγκεκριμένης έκθεσης, είναι πραγματικά μια έκθεση αξιόπιστη; Αναρωτήθηκα και με το βλέμμα του νομικού. Για να δούμε από ποια στοιχεία απαρτίζεται αυτή η έκθεση για να είναι αξιόπιστη, για να δείχνει αξιόπιστη. Είναι μια έκθεση που δεν έχει ούτε ένα στατιστικό στοιχείο και, βεβαίως, υπάρχουν και κάποια αστεία πράγματα, όπως η αναφορά στην έκθεση «αναφέρθηκε από την αρμόδια ομάδα εργασίας της Γενικής Γραμματείας Ιθαγένειας ότι σε ορισμένες περιφερειακές διευθύνσεις υπάρχει σημαντική υποστελέχωση των κατά τόπους τμημάτων, με αποτέλεσμα να παρουσιάζονται κενά». Αλήθεια λέτε; Όταν ο κόσμος όλος γνωρίζει την τραγική κατάσταση της υποστελέχωσης; Όταν δημιουργούνται ερωτήματα που αφορούν τον πυρήνα της πρωτοβουλίας σας σε διοικητικό επίπεδο, πώς θα τα βγάλετε πέρα όταν έχετε επιτροπές τριών ατόμων, αλλά υπηρετούν δυο υπάλληλοι σε πάρα πολλές διευθύνσεις και σε πάρα πολλές περιπτώσεις; Πώς θα τα βγάλετε πέρα μέχρι τέλη Μαρτίου, που μας δίνετε σχεδιάγραμμα, του 2021; Και ότι θα ξεκινήσετε τις εξετάσεις και ότι θα πορευθείτε.

Κύριε Υφυπουργέ, ξέρω πάρα πολύ καλά και εκτιμώ το πρόσωπό σας πάρα πολύ, διότι, με ρεαλισμό και με ειλικρίνεια, μας μιλάτε και μας απαντάτε πάρα πολλές φορές και αυτό το έχω εκτιμήσει εξαρχής και οφείλω δημόσια να το πω. Δεν θεωρώ ότι εδώ πρέπει να κοροϊδευόμαστε μεταξύ μας. Τι συζητάμε; Για ποιες πανελλαδικές συζητάμε αρχές Απριλίου του 2021; Μαντήλι να κλάψουμε δεν έχουμε σε ό,τι αφορά τους υπαλλήλους και θα αρχίσουμε να λέμε ότι θα κάνουμε και πανελλαδικές εξετάσεις και θα χωρέσουμε και τους 30.000 προηγούμενους που στέκονται στην ουρά και περιμένουν;

Ξέρετε, μιλάω σε α΄ πληθυντικό πρόσωπο, διότι δεν θεωρώ ότι είναι η Κυβέρνηση από τη μια και από την άλλη η Αντιπολίτευση, η στείρα, η κόμπλεξ, αλλά ότι είμαστε μέρος ενός πολιτικού συστήματος που έχουμε την ευθύνη. Ο μετανάστης δεν θα βρει τον Λιβάνιο ή τον Θεοδωρικάκο μόνο έξω, αλλά θα βρει και τη Λιακούλη και την Εισηγήτρια, τους συναδέλφους μου του ΣΥΡΙΖΑ, του Κ.Κ.Ε., όλους θα μας βρει. Άρα, πρέπει όλοι να απολογηθούμε για τις αποφάσεις του πολιτικού μας συστήματος, ακόμη και αν είναι πλειοψηφικές. Έτσι, τουλάχιστον, την αντιμετωπίζω εγώ την πολιτική.

Επίσης, θέλω να πω και κάτι ακόμα. Με έχει προβληματίσει ιδιαιτέρως ότι αντιλαμβάνομαι μία πτυχή της ιστορίας, σαν το Mega Grosso, σαν το ωραίο, το μεγάλο κόλπο. Ποιο είναι αυτό; Ότι, αφού μηδενίζετε το κοντέρ της αναμονής και ξεκινάτε από την αρχή, φτου, ξανά από την αρχή, λοιπόν, μηδέν εις το πηλίκο ακόμη κι αν περιμένεις 7 χρόνια, τι κάνετε; Βάζετε και την εισοδηματική προϋπόθεση, με αποτέλεσμα να περιμένετε διά της εξαφανίσεως από το σύστημα, καθώς δεν θα πληρούν τις προϋποθέσεις πάρα πολλοί από αυτούς, να μη συμμετάσχουν στις εξετάσεις και το 30.000, μάνι μάνι, να γίνει 5.000, 3.000, 2.000, 1.000, 0.

Το είπε και ο συνάδελφος, o Εισηγητής της Αξιωματικής Αντιπολίτευσης, σε ό,τι αφορά το εκπαιδευτικό κομμάτι της υπόθεσης. Πείτε μου, αλήθεια πιστεύετε ότι υπάρχει κανένας μετανάστης που με αυτά που απαιτούμε, που απαιτεί το νομοσχέδιο και δικαίως εγώ σας λέω ότι τα απαιτεί - δεν είπα ότι είναι άδικες οι προϋποθέσεις που βάζει - μόνος του, δηλαδή, με homework, να μπορεί να δουλέψει και να πάει να δώσει πανελλαδικές; Δεν χρειάζεται φροντιστή, δεν χρειάζεται καθηγητή; Όταν έρθει, λοιπόν, κύριε Υπουργέ, ο μετανάστης απέναντί σας και σας πει «εγώ θέλω να πάω στις πανελλαδικές. Δεν έχω τα χρήματα, δεν έχω την οικονομική κατάσταση, όμως, να εκπαιδευτώ, πού θα πάω; Πώς όλα αυτά που μου ζητάτε θα τα μάθω; Πού θα εκπαιδευτώ δωρεάν, διότι το κράτος πρόνοιας και το κράτος μέριμνας οφείλει αυτό να το παράσχει σε μία Δημοκρατία».

Άρα, λοιπόν, αυτό που, ουσιαστικά, είπαμε από την αρχή είναι ότι έτσι δεν μπορεί να συνεχίσει και το νομοσχέδιο αυτό δεν μπορεί να ψηφιστεί από εμάς, τουλάχιστον, με αυτές τις διατάξεις που περιλαμβάνει και που υποτιμούν τόσο πολύ τους ανθρώπους, υποβάλλοντάς τους στο μαρτύριο του Σίσυφου.

Τέλος, το σχόλιο είναι ότι, ουσιαστικά, κάνετε «μαγαζί γωνία» τον Γενικό Γραμματέα της Ιθαγένειας. Συγγνώμη, θα το πω. Ο Γενικός Γραμματέας της Ιθαγένειας, κύριε Υπουργέ, «μαγαζί γωνία». Σε αυτόν, λοιπόν, τον αμετάκλητο άνθρωπο δίνετε εξουσίες, αρμοδιότητες, τον εξουσιοδοτείτε. Προσέξτε, τι μας ενοχλεί - διότι στο πρόσωπο του Γενικού Γραμματέα, να ξεκαθαρίσω, δεν έχουμε απολύτως καμία προσωπική αιχμή ή οτιδήποτε άλλο - καμία λογοδοσία, κανέναν κοινωνικό και επιστημονικό έλεγχο. Δεν το ξεπερνά αυτό η Δημοκρατία, ό,τι να μου πείτε. Μετακλητός χωρίς λογοδοσία, χωρίς κοινωνικό έλεγχο, δεν μπορεί σε τέτοια δουλειά, κορυφαία διαδικασία η Ιθαγένεια, να είναι.

Συνεχίζω, εν τάχει, στο θέμα των παλιννοστούντων. Το έχει αναφέρει και ο συνάδελφος και η Εισηγήτρια από την πλευρά της Πλειοψηφίας. Έχουμε κι εμείς ακριβώς τα ίδια έγγραφα στα χέρια μας και, βεβαίως, έχουμε την ίδια ακριβώς θέση απέναντι στο ζήτημα.

Σε ό,τι αφορά το άρθρο 47, το οποίο αναλύθηκε τόσο πολύ και σε τέτοιο βαθμό, σαν να είναι να αποσυρθεί. Καταλάβω ότι αποσύρεται μάλλον και γι’ αυτό αναλύεται τόσο πολύ. Το αναλύουμε και το ξαναναλύουμε και υπερθεματίζουμε κ.λπ.. Να το αποσύρετε. Τα είπαμε και την άλλη φορά, να μην τα ξαναπούμε τώρα. Το άρθρο 47, την Αυτοδιοίκηση δεν τη βοηθούσε. Νομίζω, λοιπόν, ότι ορθά στην κατεύθυνση αυτή, αν έχω αντιληφθεί σωστά, το Υπουργείο σας θα αποσύρει το άρθρο 47, όπως είπαμε και στην πρώτη συζήτηση και στην κατ’ άρθρο ανάγνωση.

Τώρα, από τις νομοτεχνικές βελτιώσεις που φέρατε, δυστυχώς, κύριε Υπουργέ, η απογοήτευση η δική μας είναι ότι δεν διορθώνετε το θέμα της αποψίλωσης των Δημοτικών Συμβουλίων από αρμοδιότητες. Επιμένετε στην ενδυνάμωση των Επιτροπών, επιμένετε σε αυτό ακριβώς το ιδεολόγημα το δικό σας, δεν είναι πολιτική η διαφορά μας, είναι ιδεολογική η διαφορά μας και δεν μπορούμε, από ό,τι βλέπω, δυστυχώς, να τη γεφυρώσουμε. Είστε αλλού, είμαστε αλλού.

Βλέπουμε την Αυτοδιοίκηση με έναν τελείως διαφορετικό τρόπο, βλέπετε την Αυτοδιοίκηση με τεχνητές πλειοψηφίες, δίνετε δύναμη στις τεχνητές πλειοψηφίες, αποψιλώνετε και βάζετε στον γύψο τα συλλογικά όργανα που είναι η φωνή της Αυτοδιοίκησης και θα έπρεπε να τους δώσετε πολύ - πολύ μεγαλύτερες αρμοδιότητες.

Τώραν σε ό,τι αφορά την πολύπαθη Δημόσια Διοίκησην σας τα είπα και την προηγούμενη φορά, ότι αυτό που κάνετε εσείς λέγεται «μετακλητοποίηση» της Δημόσιας Διοίκησης. Εδώ το έχω, το έχετε και εσείς, μας το μοίρασαν και και οι απόφοιτοι της Εθνικής Σχολής Δημόσιας Διοίκησης και Αυτοδιοίκησης, οι οποίοι αν έχουν υποστεί τώρα εμπαιγμό και αν έχουν υποστεί υποτίμηση. Έτσι; Τώρα, δεν είναι δυνατόν. Έχετε φτάσει σε σημείο να ζητάτε μόνο πτυχίο και όλο και το κατεβάζετε παρακάτω και αυτούς τους ανθρώπους τους έχουμε εξαφανίσει. Ποια; Την κορυφαία Σχολή, την Εθνική Σχολή Δημόσιας Διοίκησης.

Όταν λένε όλοι για το κράτος και για τη Δημόσια Διοίκηση που πρέπει να είναι αποτελεσματική και πρέπει να γίνει σε υψηλό επίπεδο και μπλα μπλα και διάφορες φιλολογίες, τις οποίες τελικά, όταν έρχεται η ώρα επί τον τύπον των ήλων και στο δια ταύτα, εκεί που αποφασίζεις και πονάει το πράγμα, λοιπόν, απόφαση καμία. «Μετακλητοποίηση» του δημόσιου τομέα, λυπάμαι που το λέω, αλλά αυτό σημαίνει. Σας το είπα και την προηγούμενη φορά ότι η «μετακλητοποίηση» έχει το εξής πρόβλημα. Επίσης, οι μετακλητοί άνθρωποι δεν έχουν κάτι κακό πάνω τους ούτε γρουσουζιά φέρνουν στο κράτος. Άλλο είναι το κακό, ότι η «μετακλητοποίηση» είναι μια διαδικασία που βλάπτει σοβαρά τη δημοκρατία όταν γίνεται άκριτα και σε τέτοιο μεγάλο βαθμό.

Γιατί τη βλάπτει; Γιατί περιβάλλουν όλα τα κέντρα λήψης αποφάσεων είτε Γενικοί Γραμματείς είναι είτε Υπουργοί είτε είναι Υφυπουργοί, εσείς όλοι, οι μετακλητοί, δηλαδή, της επιλογής σας, με αποτέλεσμα να μην υπάρχει κανένας χώρος να αναπτυχθούν άξια και ικανά στελέχη της Δημόσιας Διοίκησης, κάτι που ούτε δίκαιο είναι ούτε πολιτικά ορθό είναι. Αυτό πρέπει να το καταλάβετε και είναι βασική μας διαφορά.

Εν τάχει, λέω, λοιπόν, ότι σε ό,τι αφορά τα υπόλοιπα ζητήματα για τους Δήμους, για το Πρόγραμμα «Βοήθεια στο Σπίτι», κάνατε το ορθό, είναι σωστή η νομοτεχνική βελτίωση που φέρατε. Θα μπορούσα, βέβαια, να σας πω, ότι σωστά δεν προβλέψατε εδώ - θα μου επιτρέψετε την παρατήρηση. Σήμερα, κύριε Υπουργέ, οι υπάλληλοι στο «Βοήθεια στο Σπίτι» πού είναι; Σε τι νομικό καθεστώς; Για πείτε μας. Μήπως είναι στον αέρα; Ποιος έχει την ευθύνη για τις πράξεις ή παραλείψεις αυτών των υπαλλήλων απέναντι σε ανθρώπους που φροντίζουν και υπηρετούν; Μήπως κανείς; Μάλλον, κανείς. Άρα, να τρέξουμε και να προλάβουμε, για αυτό θεωρώ ότι μπήκε και στην Ολομέλεια την Πέμπτη, για να καλύψουμε και τα κυρίως θέματα, γιατί είναι θέματα ανάγκης και νομικά και από όλες τις απόψεις.

Τώρα, για την υποστελέχωση της Αυτοδιοίκησης σε προσωπικό, δεν χρειάζεται, επίσης, να πω τίποτα, για αυτό και εμείς αντισταθήκαμε στο ότι οι Σύμβουλοι δεν πρέπει να έχουν άλλο έργο παρά μόνο αυτό για το οποίο προσελήφθησαν και ετάχθησαν και λοιπά και λοιπά. Εδώ, πάμε να μπαλώσουμε τρύπες, είναι γνωστό.

Στο άρθρο 38, κύριε Υπουργέ, σας παρακαλώ πάρα πολύ, προτείνουμε το εξής. Προτείνουμε, εκεί που ρυθμίζετε θέματα για τη χρηματοδότηση ληξιπρόθεσμων υποχρεώσεων και νομίζω ότι έγινε υπόψιν σας επίσης από διαταγές πληρωμής, δικαστικές αποφάσεις των Δήμων, υπάρχει ο όρος ότι «μπορούν να ενταχθούν ληξιπρόθεσμα μέχρι την ψήφιση του νόμου». Πάρα πολλοί Δήμοι έχουν απευθυνθεί σε εμάς και νομίζω σε όλες τις Κοινοβουλευτικές Ομάδες, προκειμένου να μας πουν ότι πολλοί, εξαιτίας του ότι ορίζατε πως με το που βγει το ΦΕΚ αυτού του νόμου, δεν μπορούν να ενταχθούν πια, ζητούν μέχρι 31.10.2020 ή μέχρι το τέλος του έτους. Νομίζω ότι αυτό μπορείτε να το αποδεχτείτε, για να διευκολύνετε τους Δήμους αυτούς, γιατί κάνουν προσπάθεια εξυγίανσης, ουσιαστικά, των οικονομικών τους και άρα, αν το αποδεχτούμε αυτό, νομίζω ότι προς την κατεύθυνση αυτή θα είμαστε σωστοί.

Επίσης, για το άρθρο 47, το Κίνημα Αλλαγής θέλω να πω ότι παράλληλα με αυτό καταθέτει - θα σας την καταθέσω και εσάς αν δεν έχετε πρόχειρη, κύριε Υπουργέ - μία τροπολογία, η οποία αφορά την αύξηση του ποσοστού που λαμβάνουν οι ΟΤΑ από τις μεταλλευτικές μισθώσεις.

Έχουμε την Αιτιολογική μας Έκθεση, θα τα αναλύσω και στην Ολομέλεια. Εμείς, ουσιαστικά, να πω μόνο ότι από τα μισθώματα που βεβαιώνονται και εισπράττονται ετησίως από το ελληνικό δημόσιο για την εκμίσθωση δικαιωμάτων μεταλλιοκτησίας του δημοσίου σε δημόσιους μεταλλευτικούς χώρους, λέμε ποσοστό ύψους 30% να διατίθεται, με κοινή απόφαση των Υπουργών Οικονομικών και Περιβάλλοντος, Ενέργειας και Κλιματικής Αλλαγής, στους Δήμους εντός των ορίων, των οποίων διενεργείται η μεταλλευτική δραστηριότητα και -αν και είναι αυτονόητο- νομίζω ότι θα ωφελήσει πάρα πολύ μια τέτοια τροπολογία, αν εισαχθεί αντί του άρθρου 47, το οποίο κατάλαβα μάλλον σωστά, ότι το αποσύρετε.

Και ένα τελευταίο σχόλιο. Σε ό,τι αφορά τους ναούς. Να πω κι εγώ ότι δεν το διαβουλευτήκατε το άρθρο, δεν το βάλατε καν σε συζήτηση και το κρύψατε, το «καταχωνιάσατε», το βάλετε σε μια γωνιά. Αλήθεια, γιατί το βάλατε σε μια γωνιά; Αναρωτιέμαι, το βάλατε στη δημόσια συζήτηση; Δεν το βάλατε στη δημόσια συζήτηση, γιατί ξέρετε την άποψη της ΚΕΔΕ πάνω σε αυτό.

Όπως επίσης, γνωρίζετε, ότι είναι ένα λεπτής φύσεως ζήτημα, το οποίο πρέπει όλοι να το συζητήσουμε και ενδελεχώς και μέσα στις Επιτροπές και θεωρώ ότι πρέπει, επίσης, να έχουμε άποψη για το ποιος είναι ο λόγος που γίνεται αυτό. Ποια είναι η σκοπιμότητα. Υπάρχει κάποιος προϋπολογισμός; Υπάρχει κάποιο σχέδιο, το οποίο λέει ότι αν αυτό εφαρμοστεί, τότε θα έχουμε αυτά τα έσοδα, θα έχουμε αυτό το κέρδος, θα έχουμε αυτή τη ζημία. Γίνεται κάτι τέτοιο;

Μπορούμε, λοιπόν, στα τυφλά τελείως, να ψηφίσουμε; Να, στην ιθαγένεια, δεν μας δίνετε τα επίσημα στοιχεία. Να, στους ΟΤΑ, όταν κάνετε μεταφορά, επίσης, δεν μας δίνετε τα επίσημα στοιχεία. Αυτό, κύριε Υπουργέ, πιστεύετε ότι είναι όρος μιας δημοκρατικής συζήτησης που γίνεται, όπως, τουλάχιστον, θεωρώ ότι και εσείς ο ίδιος θα θέλατε να πραγματοποιείται;

Για αυτούς τους λόγους και για πολλούς ακόμη που θα αναπτύξουμε με επάρκεια χρόνου στην Ολομέλεια, εμείς σταθερά παραμένουμε, δυστυχώς, αρνητικοί στο νομοσχέδιο με διάφορες διατάξεις, τις οποίες βελτιώνοντας τες, ήδη, με τις νομοτεχνικές που φέρατε, αλλά και αυτές που θα ακολουθήσουν, πιστεύω ότι θα έχουμε τη δυνατότητα να ξανασυζητήσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Προχωρούμε στον Ειδικό Αγορητή του Κομμουνιστικού Κόμματος Ελλάδος, τον κύριο Εμμανουήλ Συντυχάκη. Κύριε Συντυχάκη, έχετε τον λόγο για 15 λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Επιτρέψτε μου, πριν μπω στην ουσία του σχεδίου νόμου, να τοποθετηθώ για την αυριανή απόφαση σε σχέση με τη δίκη της Χρυσής Αυγής.

Νομίζουμε ότι ήρθε η ώρα, μετά από πεντέμισι χρόνια δίκης αδικαιολογήτως και μετά από επτά χρόνια από τον θάνατο του Παύλου Φύσσα, να βρεθούν οι ναζιστές, εγκληματίες της Χρυσής Αυγής στη φυλακή με τις ανώτατες ποινές. Είναι λαϊκή απαίτηση στη μνήμη και του Παύλου Φύσσα και όλων όσων έχουν υποστεί τα απάνθρωπα ρατσιστικά πογκρόμ, τις επιθέσεις σε κομμουνιστές, αντιφασίστες, μετανάστες και, φυσικά, ο λαός μας, επειδή έχει μνήμη και κρίση, αύριο στις 10 το πρωί, στη στάση Μετρό των Αμπελοκήπων, θα δώσει το μαχητικό παρόν διαδηλώνοντας για την καταδίκη, την ουσιαστική καταδίκη της Χρυσής Αυγής και όχι με βάση την απαράδεκτη πρόταση της Εισαγγελέως, που υιοθέτησε τα επιχειρήματα των ναζιστών.

Άρα, λοιπόν, αύριο, τους περιμένει και πρέπει να τους περιμένει -και αυτή είναι η λαϊκή απαίτηση- μία θέση εφ’ όρου ζωής στη φυλακή. Και, φυσικά, αύριο, σε μια σκοτεινή γωνιά, στο μουσείο της κοινωνικής ιστορίας, και το λέω με πλήρη επίγνωση, διότι το καλύτερο θερμοκήπιο των ναζιστικών οργανώσεων είναι ο αντικομμουνισμός και το κατασκεύασμα της θεωρίας των δύο άκρων.

Την στιγμή, λοιπόν, που συζητάμε για τις ανώτατες ποινές που πρέπει να επιβληθούν στη Χρυσή Αυγή και την εκκόλαψη του φιδιού όλα τα προηγούμενα χρόνια, μόλις πριν λίγες μέρες, εκδόθηκε Οδηγία της Αμερικανικής Υπηρεσίας Ιθαγένειας και Μετανάστευσης, στις 2 του Οκτώβρη. Η Οδηγία αυτή επικαιροποιεί μια αντίστοιχη Οδηγία του 1952 επί Τρούμαν, όπου «τα μέλη και άλλα άτομα που έχουν συνδεθεί με κομμουνιστικά κόμματα και οποιοδήποτε άλλο ολοκληρωτικό κόμμα από οποιοδήποτε ξένο κράτος ή οποιαδήποτε πολιτική ή γεωγραφική υποδιαίρεση οποιουδήποτε ξένου κράτους είναι μη αποδεκτά για μετανάστευση ή αίτηση μόνιμης κατοικίας στις Ηνωμένες Πολιτείες Αμερικής».

Παρόμοια αντικομμουνιστική Οδηγία εκδόθηκε στα τέλη του Σεπτέμβρη από το Υπουργείο Παιδείας της Αγγλίας, με την οποία διατάζει τα σχολεία να μην χρησιμοποιούν υλικά από οργανισμούς που έχουν εκφράσει την επιθυμία τους να ανατρέψουν τον καπιταλισμό. Και, την ίδια στιγμή, στην Ευρώπη, κομμουνιστικά σύμβολα και κόμματα απαγορεύονται από μία σειρά χώρες, εξισώνοντας τον κομμουνισμό με τον ναζισμό. Να, λοιπόν, πώς εκκολάπτονται τα ναζιστικά μορφώματα, ο φασισμός και στη χώρα μας και παγκόσμια.

Η απάντηση, λοιπόν, θα είναι, αύριο, αποστομωτική από κάθε δημοκράτη, από κάθε λαϊκό άνθρωπο, νέο και νέα, που θέλει να βλέπει και να ατενίζει το μέλλον με αισιοδοξία για ένα καλύτερο μέλλον.

Και έρχομαι τώρα σε αυτό καθ’ αυτό το σχέδιο νόμου που συζητάμε. Εκτός από τις τροποποιήσεις διατάξεων του Κώδικα Ιθαγένειας, που δυσκολεύουν ακόμα περισσότερο την απόκτηση της ελληνικής ιθαγένειας, εκτός από τις διατάξεις για την επιλογή στελεχών διοίκησης στον δημόσιο τομέα, για την άμεση υπαγωγή τους στην εξυπηρέτηση του αστικού επιτελικού κράτους, για να υπηρετηθεί μ’ αυτόν τον τρόπο καλύτερα ο στρατηγικός στόχος για τη θωράκιση της ανταγωνιστικότητας και της σίγουρης κερδοφορίας του κεφαλαίου, για τις οποίες διατάξεις, τοποθετηθήκαμε σε προηγούμενες συνεδριάσεις της Επιτροπής.

Εκτός, λοιπόν, από αυτές τις διατάξεις, εισάγονται και άλλες που αφορούν τους Οργανισμούς Τοπικής Αυτοδιοίκησης, ζητήματα εύρυθμης λειτουργίας τους - όπως αρέσκεται να λέει η Κυβέρνηση - όπως η προκλητική υποβάθμιση των δημοτικών και περιφερειακών συμβουλίων με τη μεταβίβαση πλήθους αρμοδιοτήτων τους στις οικονομικές επιτροπές, καθώς, επίσης, και η ενίσχυση Νομικών Προσώπων, αυτών των επιχειρηματικών εκτρωμάτων, όπως οι Αναπτυξιακοί Οργανισμοί, Ανώνυμες Εταιρείες και η ΕΕΤΑΑ Ανώνυμη Εταιρεία, αναγορεύοντάς τα, μάλιστα, ως ισότιμους φορείς της Τοπικής Αυτοδιοίκησης, που μπορούν να ασκούν αρμοδιότητες των ΟΤΑ και υπηρεσίες, μάλιστα, προς τους πολίτες.

Επίσης, προσαρμόζει τις υπηρεσίες δόμησης στις άμεσες επιχειρηματικές ανάγκες των Αναπτυξιακών Ανωνύμων Εταιρειών, καθώς εισάγει και ρυθμίσεις που αφορούν τη συγκρότηση των διοικητικών συμβουλίων των ΔΕΥΑ της χώρας, με κυρίαρχο ρόλο στη συγκρότηση και τον έλεγχο των διοικητικών συμβουλίων, του δημάρχου και τις μειοψηφούσες δημοτικές αρχές.

Κατά την άποψή μας, πρόκειται για απαραίτητες, αντιδραστικές, ενισχυτικές ρυθμίσεις, για να περάσει το επιτελικό αστικό κράτος στην επόμενη φάση των αντιδραστικών εκσυγχρονισμών του, κατ’ απαίτηση και της Ευρωπαϊκής Ένωσης και του μεγάλου κεφαλαίου. Μιας πολυεπίπεδης διαΚυβέρνησης, προκειμένου η τοπική διοίκηση να αποκτήσει επιχειρησιακή, διαχειριστική, θεσμική επάρκεια, διαμορφώνοντας νέα ευέλικτα διαχειριστικά εργαλεία, με βασικό άξονα τις Αναπτυξιακές Ανώνυμες Εταιρείες στην τοπική διοίκηση. Το ίδιο, βέβαια, και η Δημόσια Διοίκηση, προκειμένου να πρωταγωνιστήσουν στην καπιταλιστική ανάπτυξη και να τη διευκολύνουν.

Οι φορείς της τοπικής διοίκησης, δήμοι και περιφέρειες, δημοτικές επιχειρήσεις, αναπτυξιακές ανώνυμες εταιρείες, κάθε είδους διαδημοτικά δίκτυα και οι σύνδεσμοί τους, εξοπλίζονται με νέο θεσμικό πλαίσιο, ώστε να συνδράμουν και σε τοπικό και σε περιφερειακό επίπεδο, πιο αποφασιστικά, στις ανάγκες κερδοφορίας και ανταγωνιστικότητας του κεφαλαίου.

Για να έχουν πιο ενεργό ρόλο στην εξειδίκευση της αντιλαϊκής πολιτικής, να κάνουν πιο ελκυστικό τον χώρο για την προσέλκυση κεφαλαίων και επενδύσεων, για την αποφασιστική συνδρομή της τοπικής διοίκησης σε έργα και υποδομές που υπηρετούν στρατηγικούς σχεδιασμούς, μονοπωλιακών ομίλων, όπως είναι η απελευθέρωση της ενέργειας και η προώθηση των ανανεώσιμων πηγών ενέργειας, των μεταφορών, της αγροτικής παραγωγής, την ιδιωτικοποίηση λιμανιών, αεροδρομίων, αυτοκινητοδρόμων, της διαχείρισης των απορριμμάτων, επιχειρηματική αξιοποίηση φυσικών πόρων και δημοτικής γης από το τουριστικό και άλλο κεφάλαιο, η ληστρικά μακρόχρονη παραχώρηση σε επιχειρηματικούς ομίλους της δημοτικής ακίνητης περιουσίας και των υποδομών, με συνοδεία προκλητικών φοροαπαλλαγών και διευκολύνσεων. Όλα αυτά μπαίνουν σε προτεραιότητα.

Ο εκσυγχρονισμός, λοιπόν, της κρατικής και τοπικής διοίκησης, που συνδέεται με αυτές τις ανάγκες του κεφαλαίου και της ανάπτυξής του και προχωράει με την αποφασιστική συνδρομή τους, θα φέρουν όλο και μεγαλύτερη αποδυνάμωση και αποσύνδεση της χρηματοδότησης των φορέων της τοπικής διοίκησης από το κράτος, την διασύνδεση της λειτουργίας της με τις ανάγκες της επιχειρηματικότητας, τη φοροεπιδρομή και τη γενίκευση της ανταπόδοσης. Γι’ αυτό και δεν λέτε κουβέντα, με όλα τα αστικά κόμματα, απεναντίας, λειτουργείτε ως επιταχυντές, ακόμα και αντιδραστικών εξελίξεων, όπως το αίτημα για άμεσο πέρασμα της πρωτοβάθμιας φροντίδας υγείας των νηπιαγωγείων στην τοπική διοίκηση. ‘Όλες, βέβαια, αυτές οι θεσμικές αλλαγές, προφανώς, αποτελούν μια συνέχεια προηγούμενων αντιδραστικών θεσμικών πλαισίων, όπως του «Καλλικράτη», του «Κλεισθένη 1» που, διαχρονικά, θεσμοθέτησαν το ΠΑΣΟΚ, η Ν.Δ., ο ΣΥ.ΡΙΖ.Α., ενώ συμπληρώνονται, με τον τελευταίο νόμο του Υπουργείου Εσωτερικών, με την Κυβέρνηση τη Ν.Δ., του ν. 4674 του 2020, για τη στρατηγική αναπτυξιακή προοπτική των οργανισμών τοπικής αυτοδιοίκησης, που αναφερθήκανε οι ειδικοί σε προηγούμενες συνεδριάσεις, αλλά και στο ίδιο το νομοσχέδιο που συζητιόταν τότε, εκτός των άλλων, μετατρέπεται ο δήμαρχος από εκτελεστικό όργανο σε αποφασιστικό, που θα έχει δικαίωμα να υπογράφει άδειες δόμησης, άλλες εξειδικευμένες διοικητικές πράξεις, να παίρνουν απευθείας αναθέσεις, που όταν θέλει, θα θεωρεί την τεχνική του υπηρεσία μη επαρκή και θα συνάπτει προγραμματική σύμβαση με την ΕΕΤΑΑ, τους αναπτυξιακούς οργανισμούς ή την ΜΟΔ και όταν θα θέλει, θα τη θεωρεί επαρκή, προκειμένου να φορτώνει και συν τοις άλλοις όσα θέλει στους υπαλλήλους της.

Επιπλέον, με το άρθρο 31, για το οποίο γίνεται λόγος, του σχεδίου νόμου, αφαιρούνται αρμοδιότητες από τα δημοτικά περιφερειακά συμβούλια, υποβαθμίζοντας περαιτέρω το ρόλο τους, μετατρέποντάς τες σε καθαρά διακοσμητικά. Ως γνωστόν, στην οικονομική επιτροπή, την απόλυτη πλειοψηφία την έχει η δημοτική και περιφερειακή αρχή, ακόμα κι αν είναι μειοψηφία στο επίπεδο του συμβουλίου και φυσικά, δεν μετέχουν όλες οι πολιτικές δυνάμεις ή παρατάξεις. Οι επιπλέον αρμοδιότητες που δίνονται με αυτή τη ρύθμιση του άρθρου 31, αφορούν σε αποφασιστικού χαρακτήρα αρμοδιότητες, όπως, περνάει στην αρμοδιότητα της οικονομικής επιτροπής ότι έχει να κάνει με τους διαγωνισμούς έργων, μελετών, όρους και επιτροπές ελέγχου.

Δεύτερον, αποφασίζει για την υποβολή αιτημάτων πρόσληψης του πάσης φύσεως προσωπικού, αποφασίζει την τροποποίηση του φυσικού ή οικονομικού αντικειμένου συμβάσεων, αποφασίζει για τη χρηματοδότηση των κοινωφελών επιχειρήσεων, την έγκριση των προϋπολογισμών, ισολογισμών, απολογισμών, των ετήσιων προγραμμάτων δράσης και των εκθέσεων πεπραγμένων των νομικών προσώπων, αποφασίζει για την υποβολή προτάσεων εκ μέρους του δήμου για τη χρηματοδότηση ή επιχορήγηση δράσεων προγραμμάτων, αντίστοιχων έργων από εθνικούς πόρους, ή από πόρους της Ε.Ε., ή από οποιοδήποτε άλλο φορέα. Αντίστοιχες ρυθμίσεις αφορούν και στη μεταφορά αρμοδιοτήτων στην οικονομική επιτροπή της περιφέρειας.

Εμείς είμαστε κάθετα αντίθετοι και καταψηφίζουμε, προφανώς, αυτές τις διατάξεις. Εδώ, έφτασε μέχρι και η ΚΕΔΕ, δικό σας όργανο, ελεγχόμενο από εσάς, να εκφράσει τις αντιρρήσεις της. Η Κυβέρνηση, λοιπόν, της Ν.Δ., με οδηγό την κυβερνησιμότητα, πραγματικά, τα ισοπεδώνει όλα. Αυτή είναι η αστική δημοκρατία στο μεγαλείο της. Η Κυβέρνηση, με τις απανωτές ρυθμίσεις, σε συνδυασμό με την αξιοποίηση της πανδημίας, της πράξης νομοθετικού περιεχομένου δια περιφοράς συνεδριάσεις των δημοτικών και περιφερειακών συμβουλίων, έχει επιβάλει καθεστώς πλήρους απαξίωσης, με καθαρά διακοσμητικό ρόλο, αναδεικνύοντας αυτά τα εκτελεστικά όργανα, δηλαδή, οικονομικές επιτροπές, δήμαρχο περιφερειάρχη, σε αποφασιστικά.

Εν πάση περιπτώσει, ως εδώ. Αν θέλει η Κυβέρνηση, ας πάρει την απόφαση να διορίσει τα όργανα της Τοπικής Διοίκησης, θα ήταν πιο συνεπής με τις αντιδημοκρατικές και αυθαίρετες μεθοδεύσεις της, όπως επιχειρούνται μέσα από τα διάφορα νομοσχέδια. Αποδεικνύεται περίτρανα, σε τελική ανάλυση, ότι τα δημοκρατικά όρια των αστικών θεσμών σταματάνε εκεί που τα όρια του πολιτικού συστήματος τα ανέχονται ή τα χρειάζονται κάθε φορά.

Υπάρχουν επιπλέον ρυθμίσεις, που αφορούν τη συγκρότηση των Διοικητικών Συμβουλίων των Δημοτικών Επιχειρήσεων Ύδρευσης και Αποχέτευσης. Με τις διατάξεις αυτές του άρθρου 39 ορίζεται, ότι εφόσον ο Δήμαρχος διορίζει άλλο δημοτικό σύμβουλο, ως Πρόεδρο της επιχείρησης, μιας ΔΕΥΑ, δεν κωλύεται να συμμετέχει στο Διοικητικό Συμβούλιο, ως αιρετός εκπρόσωπος της παράταξής του. Στην ουσία, αφορά την προσπάθεια της Κυβέρνησης να διευκολύνει δημοτικές αρχές, να κάνουν παντού απόλυτο κουμάντο, πόσο μάλλον στην περίπτωση που δεν έχουν καν την πλειοψηφία στο Δημοτικό Συμβούλιο.

Βέβαια, η Κυβέρνηση της Νέας Δημοκρατίας συχνά παίρνει διατάξεις που τον Δήμαρχο από εκτελεστικό, όπως ορίζεται θεσμικά, τον αναγορεύει, με σειρά από διατάξεις, σε αποφασιστικό όργανο, όπως αναφερθήκαμε και παραπάνω, αλλά και στην προκειμένη περίπτωση, αλλά και με άλλες διατάξεις, όπως αυτή που πέρασε και δεν επιτρέπει στο Δημοτικό Συμβούλιο για παράδειγμα να αποφασίσει για τη λύση ενός νομικού προσώπου στο δήμο, αν δεν υπάρχει η σύμφωνη γνώμη, προσέξτε, του Δημάρχου.

Χαρακτηριστική, βέβαια, είναι η 99/7.8.2020 εγκύκλιος του Υπουργείου, που αναφέρει για το συγκεκριμένο ότι, σύμφωνα με τα οριζόμενα του ν. 4674/2020, από την έναρξη ισχύος του νόμου, για οποιαδήποτε σύσταση, λύση, συγχώνευση και μετατροπή κάθε είδους δημοτικού νομικού προσώπου, καθώς και για τη συμμετοχή σε νομικά πρόσωπα ή αποχώρηση από αυτά, απαιτείται απόφαση Δημοτικού Συμβουλίου και συχνά σύμφωνη γνώμη του οικείου Δημάρχου. Αυτό, με την έννοια ότι το Δημοτικό Συμβούλιο δεν μπορεί να ενεργήσει με διακριτική ευχέρεια και κατά τρόπο διαφορετικό από αυτόν που υποδεικνύει η γνωμοδότηση του μονομελούς διοικητικού οργάνου. Δεν τα λέμε εμείς αυτά, τα λέει η συγκεκριμένη εγκύκλιος του Υπουργείου, 7 Αυγούστου 2020. Έτσι, λοιπόν, φτάσαμε στο σημείο όπου το όργανο από αποφασιστικές αρμοδιότητες, να μην μπορεί πλέον να αποφασίσει, αν δεν έχει τη σύμφωνη γνώμη του εκτελεστικού οργάνου.

Η Νέα Δημοκρατία δοκιμάζει λογής αυθαιρεσίες που, στην τελική, δείχνει, αν θέλετε, και τα όρια και τις αντοχές των αστικών θεσμών, που μάλλον ετοιμάζεται να τα θεσμοθετήσει, είναι προάγγελος των νέων θεσμικών ρυθμίσεων για το αμέσως επόμενο διάστημα, μέσα από ένα νέο εκλογικό σύστημα και το σύστημα διοίκησης, που ετοιμάζεται να φέρει για την Τοπική Αυτοδιοίκηση.

Σε σχέση με ρυθμίσεις για την υπαίθρια διαφήμιση που περιλαμβάνει το σχέδιο νόμου. Εμείς θέλουμε περαιτέρω διευκρινίσεις γι’ αυτές τις ρυθμίσεις. Εντάσσετε στη ρύθμιση αυτή και την πολιτική δραστηριότητα και επικοινωνία με τον λαό; Αν εντάσσει το σύνολο αυτών των δραστηριοτήτων, προφανώς, δεν μας βρίσκει σύμφωνους, πολύ δε περισσότερο όταν πάτε να τσουβαλιάσετε την εμπορική διαφήμιση με το δικαίωμα της ελεύθερης έκφρασης και ζύμωσης.

Το άρθρο 46 αφορά τους πολύ μικρούς και ορεινούς δήμους, δίνει τη δυνατότητα για στέγη, σίτιση σε υγειονομικούς, εκπαιδευτικούς, πυροσβέστες και άλλες τέτοιες κατηγορίες. Το ίδιο θέμα είχε περάσει και από την Κυβέρνηση ΣΥΡΙΖΑ, για τους μεγαλύτερους δήμους, έρχεται να το συμπληρώσει η Κυβέρνηση της Νέας Δημοκρατίας, βέβαια, δεν μπαίνει στον κόπο να δηλώσει μέσα από ποιους πόρους και δυνατότητες, θα μπορέσουν να αναλάβουν αυτή τη νέα αρμοδιότητα, γιατί περί αυτού πρόκειται.

Δηλαδή, στην ουσία, και η δική σας Κυβέρνηση, της Νέας Δημοκρατίας, ρίχνει την ευθύνη στους δήμους και, φυσικά, μαζί με όλα τα άλλα και το ανάθεμα.

Στο άρθρο 47, σε σχέση με το τέλος των ανανεώσιμων πηγών ενέργειας, που καταβάλλονται στους δήμους, έχουμε να πούμε ότι προϋπήρχε αυτή η ρύθμιση. Τα ποσά που συλλέγονται, να πηγαίνουν για αντισταθμιστικά έργα στις κοινότητες που υποδέχονταν και αυτές τις υποδομές. Με βάση τη ρύθμιση που εισάγετε, ορίζετε ότι, για το 2020 και το 2021, αυτά τα χρήματα μπορούν να διατεθούν για κάθε φύση δαπανών του δήμου. Ήδη, για παράδειγμα, εντοπίζεται στην Κεφαλονιά, που οι πρόσφατες πλημμύρες έδωσαν μεγαλύτερης έντασης και έκτασης καταστροφή, εξαιτίας των έργων που έγιναν για την εγκατάσταση των ανεμογεννητριών. Το ζήτημα είναι τι θα τους πει ακριβώς ο δήμαρχος. Εμ σας πνίξαμε, εμ θα πάρουμε και τα χρήματα από το χωριό σας; Τι ακριβώς;

Στο άρθρο 48, σε σχέση με τους ναούς και τα νεκροταφεία. Προφανώς, αυτό το άρθρο, το άρθρο 48, η διάταξη αυτή ανατρέπει συνολικά το καθεστώς που επικρατούσε. Μέχρι σήμερα, η λειτουργία και η ευθύνη των αντίστοιχων ναών ήταν στην ευθύνη των δήμων. Σήμερα, με τη διάταξη αυτή που φέρνετε, δίνετε στον αντίστοιχο Μητροπολίτη περιοχής και γενικότερα στην Εκκλησία, την ευθύνη και τη λειτουργία των ναών και κυρίως του παγκαριού, του much money, δηλαδή. Η παρέμβαση της Αρχιεπισκοπής σε αυτό τον χώρο, προφανώς, θα φέρει και άλλα ζητήματα. Αν, για παράδειγμα, έχει την αρμοδιότητα και την ευθύνη στον ναό η Αρχιεπισκοπή, είναι σίγουρο ότι, στην πορεία, θα ανακύψουν πολλά και μεγάλα προβλήματα που λαμβάνουν χώρα σε ένα νεκροταφείο, που είναι και χώρος ταφής για όλους. Αν, για παράδειγμα, σήμερα είναι δύσκολο να βρει κανείς έναν αξιοπρεπή χώρο για την πολιτική κηδεία, ας αντιληφθούμε τι θα γίνει, τι μπορεί να γίνει, αν η Εκκλησία έχει τέτοιας έκτασης ρόλο και λόγο στον ναό και στα νεκροταφεία.

Για το άρθρο 52, σε σχέση με τα μέσα ατομικής προστασίας των εργαζομένων στους δήμους. Προφανώς, είμαστε αντίθετοι. Στην ουσία, όχι για να πάρουν οι εργαζόμενοι τα μέσα ατομικής προστασίας στη συγκεκριμένη διάταξη, διότι, στην ουσία, έρχονται να ξεχειλώσουν, παραπέρα, θα έλεγα, ένα μπόσικο θεσμικό πλαίσιο που υπάρχει σ’ αυτό το σημαντικό ζήτημα. Πρόβλημα σε έκταση στους δήμους, που το υπογραμμίζουν και οι ίδιοι οι εργαζόμενοι, που αντιμετωπίζουν ένα σωρό εργατικά ατυχήματα κάθε φορά. Αντί, λοιπόν, να μπείτε σε μια λογική συστηματοποίησης των ελέγχων στους δήμους, έρχεστε και αποτιμάτε σε χρήμα αυτή την οφειλή. Δηλαδή, στην ουσία, με αυτό τον τρόπο, ναρκοθετείτε τα όποια μέτρα υγιεινής και ασφάλειας παίρνονται σήμερα, επιχειρώντας, παράλληλα, να τους κάνετε συνενόχους σ αυτήν την κατάσταση, τους ίδιους τους εργαζόμενους.

Αυτά, κύριε Πρόεδρε, απλώς, έτσι για την κατακλείδα, εμείς, ως Κομμουνιστικό Κόμμα Ελλάδας, απορρίπτουμε όλες αυτές τις κόπιες, παλιές και νέες, για τις αντιδραστικές μεταρρυθμίσεις στον χώρο της τοπικής διοίκησης. Άρα, δεν είμαστε όλοι το ίδιο και δεν έχουμε όλοι τις ίδιες ευθύνες. Οι διοικητικές αναδιαρθρώσεις, που έγιναν κατά το παρελθόν και εξελίσσονται και με την Κυβέρνηση της Νέας Δημοκρατίας, ούτε έφεραν ούτε και πρόκειται να φέρουν ανάπτυξη για τον λαό. Καμία φιλολαϊκή, τοπική ή περιφερειακή πολιτική δεν μπορεί να υπάρξει όσο η γενική πολιτική παραμένει αντιλαϊκή. Με αυτές τις σκέψεις, κλείνουμε αυτή την συζήτηση στην Επιτροπή και όλα τα υπόλοιπα, προφανώς, στην Ολομέλεια.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνης Μυλωνάκης, για δεκαπέντε λεπτά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης)**: Κύριε Υπουργέ, κυρίες και κύριοι συνάδελφοι, ξεκινώντας, θα ήθελα να καταδικάσουμε, σαν Ελληνική Λύση, την αήθη επίθεση, την άθλια επίθεση εναντίον του εβραϊκού νεκροταφείου, από μία ομάδα, ευτυχώς, πιστεύω, λίγων, νοσταλγών του ναζισμού και του φασισμού.

Είναι απορίας άξιον και θέλω να ευχηθώ, μετά από πεντέμισι χρόνια μιας δίκης, στην οποία πιστεύω έχουν γίνει πάρα πολλά λάθη και έχουν μπει πάρα πολλά πράγματα μέσα με αποτέλεσμα να αργήσει πάρα πολύ να βγει το αποτέλεσμα, αύριο να κάνει η ελληνική δικαιοσύνη το καθήκον της. Ένα καθήκον, το οποίο το χρωστάμε όλοι στον ελληνικό λαό, για να μην ξαναδούμε πλέον τέτοιου είδους εγκληματικές οργανώσεις, ανθρώπους οι οποίοι πιστεύουν στον εθνικοσοσιαλισμό, πιστεύουν στα ναζιστικά σύμβολα, στις σβάστικες, τις οποίες φέρουν στα μπράτσα και χαιρετούν ναζιστικά, να ξαναμπούν μέσα στο Ελληνικό Κοινοβούλιο, να κοροϊδέψουν και να παραμυθιάσουν τον ελληνικό λαό και ένα μέρος αγανακτισμένων πολιτών, χωρίς να ευθύνονται - ειλικρινά το πιστεύω αυτό - να παρασυρθούν και να ψηφίσουν τέτοιου είδους μορφώματα.

Βεβαίως, η ελληνική δικαιοσύνη, κύριε Συντυχάκη, θα κάνει το καθήκον πιστεύω. Το καθήκον είναι να μπουν φυλακή και να τιμωρηθούν αυτοί οι οποίοι πρέπει να τιμωρηθούν σοβαρά. Όμως, κύριε Συντυχάκη, θέλω να πω και το εξής, φέρει ευθύνη και αυτή εδώ η Βουλή και όχι αυτή μόνο, αλλά και η προηγούμενη. Ξέρετε, έχει γίνει ένα εγκληματικό σφάλμα. Ξέρετε, παλιά, σε μια μεγάλη ποινή, υπήρχε και η αφαίρεση των πολιτικών δικαιωμάτων, τώρα, με τους νέους ποινικούς κώδικες, δεν μπορεί να γίνει αυτό. Άρα, λοιπόν, μέχρι να έρθει να τελεσιδικήσει μία τέτοια υπόθεση, όποια και να είναι αυτή, μπορεί να έχουν τη δυνατότητα άνθρωποι οι οποίοι έχουν κάνει εγκλήματα, να μπορούν να κατεβαίνουν πάλι στις εκλογές σαν υποψήφιοι. Το άλλο που ακούστηκε, όλος ο πολιτισμένος κόσμος ή μάλλον τα περισσότερα κράτη έχει ταυτίσει το μαύρο φασισμό με τον κόκκινο φασισμό. Ο κ. Συντυχάκης το είπε, όχι εγώ. Δεν είπατε ότι πάρα πολλές χώρες της δύσης; Δεν είναι πολιτισμένος κόσμος; Οι πολιτισμένοι δεν είναι οι Αμερικανοί; Δεν είναι οι Άγγλοι;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Συντυχάκη, αν θέλετε θα ζητήσετε το λόγο, αλλά δεν είναι εδώ το πεδίο για να λύσουμε τα θέματα του ολοκληρωτισμού.

Κύριε Μυλωνάκη, ακούστε με, έχουμε ένα νομοσχέδιο εδώ. Η δικαιοσύνη θα κάνει τη δουλειά της και εμείς τη δική μας. Δεν μπορούμε να μπλέκουμε όλες τις εξουσίες.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):**  Εγώ αυτό το οποίο είπα είναι αυτό το οποίο είπε ακριβώς ο κ. Συντυχάκης, δεν είπα τίποτα παραπάνω.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Άλλο η δικαιοσύνη, άλλο η νομοθετική εξουσία, άλλο η εκτελεστική.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Βλέπετε ότι πειράζει η βία από όπου κι αν προέρχεται. Πάμε, λοιπόν, στο σημερινό νομοσχέδιο. Ο ελληνικός λαός, κύριοι της ΝΔ, έδιωξε τον ΣΥΡΙΖΑ, τον κακό ΣΥΡΙΖΑ, αυτούς τους ανθρώπους, οι οποίοι, επί τεσσεράμισι χρόνια, τον ταλαιπώρησαν, του είπαν ψέματα, τον παραμύθιασαν, ήταν εναντίον των μνημονίων και ψήφισαν μνημόνια, τον έφεραν σε αυτή τη δεινή κατάσταση, επέτρεψαν να μπουν εκατοντάδες χιλιάδες παράνομοι μετανάστες, λαθρομετανάστες, πρόσφυγες, όπως θέλει ας τους πει ο καθένας, στη χώρα μας, για να έρθετε εσείς και να φέρετε μια άλλη μέρα. Όμως, ακολουθείτε την ίδια ακριβώς τακτική. Δυστυχώς, κοντεύετε να γίνετε χειρότεροι από τους Συριζαίους. Μη ξεχνάτε ότι θα έρθουν εκλογές και θα έρθει και η δική σας σειρά. Θα πάθετε χειρότερα απ’ ό,τι πάθανε οι Συριζαίοι, οι οποίοι φύγανε με 33%. Βέβαια, τώρα κοντεύουν να φτάσουν πάλι στο σημείο στο οποίο είχαν ξεκινήσει. Παραμυθιάζετε την κοινωνία.

Να σας πω κάτι, κύριε Υπουργέ; Προχθές, ήρθε ένα αεροσκάφος, για να κάνει μια πτήση τσάρτερ, για να παραλάβει παράνομους μετανάστες να τους πάει στην Ολλανδία. Ξέρετε ότι δεν επιβιβάστηκε κανένας; Το γνωρίζετε πιστεύω, κύριε Λιβάνιε. Και, ξέρετε γιατί δεν επιβιβάστηκε κανένας; Διότι, δεν είχε χαρτιά. Δεν είχε κανένα χαρτί που να επιβεβαιώνει από ποια χώρα έρχεται και που να επιβεβαιώνει το όνομά του. Δεν υπήρχε τίποτα. Άρα, λοιπόν, αυτοί οι άνθρωποι παραμένουν ακόμα στην Ελλάδα.

Ο κ. Μηταράκης, στο Δημοτικό Συμβούλιο της Χίου, την Κυριακή, όταν ρωτήθηκε από τον δήμαρχο και τους δημοτικούς «άρχοντες» της Χίου αν τα ίδια τα οποία κάνει στη Σάμο με τα ΚΥΤ των 5.000 και στη Χίο, αν θα τα κάνει και στον Έβρο. Είπε «βεβαίως». Το ΚΥΤ στην Ορεστιάδα, από 500 ανθρώπους, θα δεκαπλασιαστεί. Δηλαδή, θα γίνει 10.000. Πού ξανακούστηκε και σε μία τέτοια πάρα πολύ εύθραυστη περιοχή και το γνωρίζετε πάρα πολύ καλά, όπως είναι ο Έβρος, να αφήσουμε 5.000 παράνομους μετανάστες, λαθρομετανάστες, πρόσφυγες; Πέστε τους όπως θέλετε.

Βγείτε στον κόσμο, στην κοινωνία, ακούστε τι λέει η κοινωνία. Αυτήν μπήκατε εδώ να εκπροσωπήσετε, κύριοι της Ν.Δ..

Στις Θερμοπύλες, μπρος πίσω. Μόλις βγήκαν τα μαχαίρια μεταξύ Σταϊκούρα και του κ. Μηταράκη, η Κυβέρνηση το παίρνει πίσω, δεν θα κάνουμε λέει στις Θερμοπύλες το ΚΥΤ για τα 1.500 άτομα, τους αλλοδαπούς, τους παράνομους, αλλά θα το κάνουμε κάπου μέσα στη Φθιώτιδα.

Κοροϊδεύετε την κοινωνία. Ακυρώνετε τις παρελάσεις μεθαύριο, στις 28 Οκτωβρίου, όπως ακυρώνετε κάθε εθνικό. Αυτό το οποίο γίνεται με τη Ν.Δ. είναι χειρότερο από αυτό που έκανε ο ΣΥΡΙΖΑ. Καμία δικαιολογία για την ακύρωση των στρατιωτικών και μαθητικών παρελάσεων. Οι μαθητές θα μπορούσαν να έχουν τις αποστάσεις, να βάλουν τη μάσκα αν θέλετε. Οι δε στρατιωτικοί θα μπορούσαν να κάνουν την παρέλασή τους κανονικότατα χωρίς κανένα πρόβλημα, με αποστάσεις, όπως προβλέπεται και να πετούν και τα αεροπλάνα από πάνω. Άρα, λοιπόν, κάνετε ό,τι είναι δυνατόν για να βγάλετε από το μυαλό των νέων να ξεφύγουν από την ιστορία. Δεν θέλετε να μαθαίνουν ιστορία. Θα τιμούσαμε τη γερμανική και ναζιστική επίθεση και τον ηρωικό αγώνα των Ελλήνων των προγόνων μας και σεις το ακυρώνετε και αυτό.

Πάμε, τώρα, στο νομοσχέδιο. Όπως τα έχουμε πει, είναι ένα πολυνομοσχέδιο του Υπουργείου Εσωτερικών, το οποίο σκιαγραφεί, κύριε Υπουργέ, άρτια το μέλλον που υπόσχεται η Κυβέρνηση της Ν.Δ. για τη χώρα μας και τους Έλληνες πολίτες, οι οποίοι, κατά πλειοψηφία, σας ψήφισαν. Από τη μια μεριά, κάνετε ένα ισχυρό επιτελικό κράτος με κομματικό στρατό στο δημόσιο, φαίνεται παντού αυτό, εκατοντάδες χιλιάδες προσλήψεις προσώπων εγνωσμένων πολιτικών πεποιθήσεων. Και, από την άλλη, ένα μέλλον με μαζικές ελληνοποιήσεις αλλοδαπών, με σκοπό τη συμμετοχή τους στην πολιτική ζωή της χώρας. Αυτά τα οποία έκανε και το ΣΥΡΙΖΑ.

Άκουσα την Ειδική Αγορήτρια του ΚΙΝ.ΑΛ. με έκπληξη να αναρωτιέται «είναι δυνατόν, 30.000 φτωχοί άνθρωποι, οι οποίοι είχαν στηθεί στην ουρά και είχαν πληρώσει, να μπουν τώρα ξανά στην ουρά, να ξαναπληρώσουν, για να πάρουν την ιθαγένεια;». Δηλαδή, αυτοί οι άνθρωποι πώς μπήκαν μέσα στη χώρα μας; Τους φώναξε κανείς; Είναι νόμιμοι μετανάστες ή ήρθαν παράνομα στη χώρα μας και μπήκαν εδώ; Τους έδωσε ο ΣΥΡΙΖΑ την ευκαιρία να πάρουν ιθαγένεια και τους κατηγορούσε η Ν.Δ.; Δεν κατηγορούσατε τον ΣΥΡΙΖΑ ότι ελληνοποιεί μαζικά για να έχει το πάνω χέρι στις εκλογές; Πριν τις εκλογές δεν τα λέγατε αυτά; Τα ίδια κάνετε και εσείς; Ακριβώς τα ίδια και χειρότερα, γιατί κάνετε χειρότερες μαζικές ελληνοποιήσεις.

Η Ελληνική Λύση, από την πρώτη στιγμή, είχε πει και επιμένει και σας αποδείξαμε ότι ιθαγένεια δεν είναι δυνατόν να πάρει κανένας. Η πολιτογράφηση πρέπει να ξεκαθαρίσουμε σε ποια προοπτική τείνει να δώσει σε κάποιον αλλοδαπό, παράνομο αλλοδαπό.

Ξέρετε, στην Αγγλία, επειδή μίλησε και ο Ειδικός Αγορητής του Κ.Κ.Ε., ο κ. Συντυχάκης, για το Ηνωμένο βασίλειο, ετοιμάζεται ο καινούργιος κώδικας ιθαγένειας. Ξέρετε ότι θα απαγορεύει την υπηκοότητα, όχι ιθαγένεια που δεν μπορεί να δώσει κανένας, την υπηκοότητα. Να δώσει υπηκοότητα η Αγγλία σε αυτούς οι οποίοι θα έρχονται παράνομα στη χώρα τους; Ετοιμάζεται αυτή τη στιγμή. Ετοιμάζεται να τους μεταφέρει αυτούς οι οποίοι έρχονται παράνομα. Είναι απίστευτα αυτά τα πράγματα. Και εμείς ερχόμαστε και δίνουμε, με φειδώ, με άνεση, την ιθαγένεια σε εκατοντάδες χιλιάδες, ίσως και εκατομμύρια, ανθρώπους.

Μα, σε λίγο καιρό, δεν καταλαβαίνετε ότι οι Έλληνες θα είμαστε λιγότεροι από τους αλλοδαπούς; 48.000 ήταν οι θάνατοι τον περασμένο χρόνο, περισσότεροι από τις γεννήσεις. Με τον ρυθμό που πάμε, σε λίγο, θα πέσουμε στα 5-6 εκατομμύρια και θα έρθουν οι αλλοδαποί, τους οποίους φέρνετε σήμερα, που γεννοβολάν 4, 5, 6 παιδιά.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Επιτέλους!

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ναι, «επιτέλους». Δεν πειράζει, ας ακούσετε λίγο.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής- ΚΙΝ.ΑΛ.):** Θα το αντέξουμε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Αντέχετε. Έχετε αντέξει πολλά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Εγώ άκουσα υπομονετικά.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Σας παρακαλώ πολύ, θα μου κάνετε τη χάρη. Δε θα διακόπτετε κανέναν ομιλητή, όπως κάνω κι εγώ. Όλοι μας αντέχουμε.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρία Λιακούλη, σας παρακαλώ πάρα πολύ. Αντέχετε, είμαι σίγουρη. Όλα τα αντέχουμε. Συνεχίστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Είναι θέμα ελληνικής γλώσσας. Δεν αρέσουν όλες οι λέξεις. Σύμφωνα, λοιπόν, και σας το είπαμε και προχθές…

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Μη διακόπτετε τον ομιλητή. Δεν σας διέκοψε κανείς.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Εγώ σας άκουσα 24 λεπτά υπομονετικά, δεν μπορείτε να με ακούσετε 15 λεπτά;

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ελάτε, κυρία Λιακούλη, κι άλλοι μπορεί να διαφωνούνε και ο καθένας μας.

**ΕΥΑΓΓΕΛΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** *(ομιλία εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Για κάντε μου τη χάρη, σας παρακαλώ πάρα πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι, κάνετε λάθος. Υπάρχει ελευθερία του λόγου.

**ΠΑΥΛΟΣ ΠΟΛΑΚΗΣ:** Να το θυμάστε, όταν θα ανέβω εγώ στο βήμα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ακούστε, κύριε Πολάκη. Αν μετρήσετε πόσο έχετε μιλήσει…

**ΠΑΥΛΟΣ ΠΟΛΑΚΗΣ:** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ποτέ δεν έχει συμβεί.

**ΠΑΥΛΟΣ ΠΟΛΑΚΗΣ:** *(ομιλία εκτός μικροφώνου)*

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ωραία, λοιπόν, κάντε μου τη χάρη, σας παρακαλώ. Θα τηρείτε τον χρόνο σας. Έχει γίνει ανοχή σε όλους κι έχετε διακόψει τώρα τον κ. Μυλωνάκη. Λοιπόν, όλοι μπορεί να διαφωνούμε με τον καθένα μας, αλλά θα γίνει η ομιλία στο Κοινοβούλιο. Μην αρχίσουμε τώρα «τι γινόταν σε άλλες εποχές» και «ποιοι μιλούσαν εδώ μέσα». Δεν θέλω να διακοπεί ξανά ομιλητής.

Συνεχίστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Να σταματήσετε τις διακοπές. Εγώ δεν διέκοψα κανέναν.

Θα προσπαθήσω να ολοκληρώσω γρήγορα. Σύμφωνα, λοιπόν, με το άρθρο 15 και θέλω να το δούμε αυτό το πράγμα, δεν νομίζω ότι είναι κάτι, το οποίο είναι κρυφό ή το βγάζουμε από το μυαλό μας. Με το άρθρο 15 της Οικουμενικής Διακήρυξης των Δικαιωμάτων του Ανθρώπου, όπως αυτό υιοθετήθηκε από τη γενική συνέλευση του ΟΗΕ στις 10/12/1948, καθένας έχει δικαίωμα σε μία και μόνη ιθαγένεια. Δείτε τι αναφέρει. Κανένας δεν μπορεί να στερηθεί αυθαίρετα την ιθαγένεια, ούτε το δικαίωμα να αλλάζει ιθαγένεια.

Ερχόμαστε, λοιπόν, και μιλάμε για μία ιθαγένεια σε πολίτες, οι οποίοι ήρθαν παράνομα στη χώρα μας, δεν έχουν καμία σχέση με το γένος των Ελλήνων και - το ξαναλέω και πάλι κι ας φανεί λίγο «βαρύ» για ορισμένους - Έλληνας γεννιέσαι, δεν γίνεσαι, ούτε μπορεί να σε κάνει κανείς, όπως δεν μπορείς να κάνεις κανένα Γερμανό ή Αυστριακό. Αυτό πρέπει να το καταλάβουμε όλοι.

Για να πάμε και στο δεύτερο κομμάτι, αυτό το οποίο είπε η Ελληνική Λύση και το λέει από την πρώτη στιγμή, πάμε να δούμε τι γίνεται και με τους ΟΤΑ. Κύριε Υπουργέ, έχετε αρχίσει - σας το έχουμε πει κι άλλες φορές - και φέρνετε νόμους, για να διορθώσετε νόμους δικούς σας, όπως το άρθρο 24. Για να καταλάβετε τώρα, τι έχετε κάνει, φτιάξατε τον νόμο 4674 τον Μάρτιο του 2020. Αντικαταστήσατε το άρθρο 61 του νόμου 2190 του 1994. Τότε, είχατε πει ότι «δεν είναι δυνατόν να έχουμε συμβασιούχους ομήρους». Για να δημιουργήσετε, λοιπόν, εντυπώσεις, το καταργήσατε. Έρχεστε τώρα - προφανώς, γιατί είδατε ότι έχετε κάνει λάθος, προφανώς, γιατί σας πίεσαν τα δικά σας παιδιά, τα οποία χάνουν τα προνόμια αυτά, γκρίνιες, δεν ξέρω - και επαναφέρετε το άρθρο 21 του νόμου 2120 του 1994, που επιτρέπει την ανανέωση στο 12μηνο της σύμβασης μέχρι το τέλος ενός προγράμματος.

Άρα, λοιπόν, θα έχουμε δωδεκάμηνο, δωδεκάμηνο, δωδεκάμηνο. Αυτό, νομίζω ότι πρέπει να το ξαναδείτε, διότι εσείς το αλλάξατε και έρχεστε και το ξαναφέρνετε.

Για την αντιμετώπιση κατεπειγουσών ή πρόσκαιρων αναγκών, επιτρέπεται η πρόσληψη προσωπικού ιδιωτικού δικαίου ορισμένου χρόνου, ειδικότητας χειριστών μηχανημάτων, με διάρκεια σύμβασης που δεν υπερβαίνει τους τέσσερις μήνες σε διάστημα 12 μηνών στους ΟΤΑ. Είναι το άρθρο 26. Για λόγους διαφάνειας, όμως, κύριε Υπουργέ, θα μπορούσατε και θα έπρεπε νομίζω να καταρτιστούν πίνακες από πριν με τους ενδιαφερόμενους και τις προσφορές του καθενός, έτσι ώστε η επιλογή του ιδιώτη να είναι διαφανής. Αλλιώς, κάθε Περιφερειάρχης και Δήμαρχος θα τροφοδοτεί τους δικούς του.

Στο άρθρο 28. Σε κάθε Υπουργείο, αυτοτελή Γενική ή Ειδική Γραμματεία, Αποκεντρωμένη Διοίκηση, συνίσταται πενταμελές συμβούλιο επιλογής προϊσταμένων, το οποίο είναι αρμόδιο για την επιλογή προϊσταμένων και τη διεξαγωγή συνεντεύξεων. Το συμβούλιο θα απαρτίζεται από έναν υπηρεσιακό γραμματέα του Υπουργείου, έναν προϊστάμενο Γενικής Διεύθυνσης, έναν νομικό σύμβουλο και δύο μέλη ΑΣΕΠ. Όλα αυτά μεταφράζονται σε ανθρώπους οι οποίοι είναι δικοί σας και τους τοποθετείτε εκεί.

Όσον αφορά τις οικονομικές επιτροπές των Δήμων και των Περιφερειών. Η Ελληνική Λύση είχε ξεκαθαρίσει τις θέσεις της από τον καιρό που συζητούσαμε τον νόμο για το επιτελικό κράτος. Οι οικονομικές επιτροπές κατέχουν πολλές αρμοδιότητες, εκ των οποίων οι περισσότερες τους δίνουν υπερεξουσίες, ικανές να δημιουργήσουν άλλου είδους σχέσεις μεταξύ των μελών τους και των δημοτών.

Άλλη απόδειξη του επιτελικού κράτους είναι το άρθρο 34. Με τη δικαιολογία της αναπτυξιακής πολιτικής και των νέων χωροταξικών διατάξεων, η Κυβέρνηση αντικαθιστά το άρθρο 376 του ν. 4700/2020, δημιουργείτε υπηρεσίες δόμησης σε κάθε δήμο που θα στελεχώνονται από αρχιτέκτονα, αγρονόμο - έχουμε αγρονόμους, δεν ξέρω - τοπογράφο μηχανικό, πολεοδόμο μηχανικό, πολιτικό μηχανικό, μηχανολόγο-ηλεκτρολόγο μηχανικό. Άτυπα, δηλαδή, θα διορίζετε μια ομάδα μηχανικών σε όσους δήμους της χώρας μπορείτε.

Στο άρθρο 40. Στα πλαίσια της δημοσιονομικής λιτότητας, ένεκα της πανδημίας και των τεράστιων οικονομικών συνεπειών στην κοινωνία, είναι προκλητικό να επιβαρύνεται ο κρατικός Προϋπολογισμός από τη χρήση οχημάτων - και αυτό θα πρέπει να το δείτε - πρώτου και δεύτερου βαθμού των ΟΤΑ, από τόσα πρόσωπα. Ο Δήμαρχος και ο Περιφερειάρχης το καταλαβαίνουμε, αλλά τα υπόλοιπα μέλη; Οι Αντιπεριφερειάρχες και όλοι αυτοί οι οποίοι θα μπορούν να παίρνουν αυτοκίνητο, να το έχουν δικό τους, να βάζουν καύσιμο και να χρεώνεται στην υπηρεσία; Αυτά νομίζω ότι πρέπει να τα δείτε.

Στο συμπέρασμα. Πρόκειται για ένα πολυνομοσχέδιο το οποίο έχει και ορισμένα θετικά στοιχεία σε ορισμένα άρθρα που θα τα ψηφίσουμε, όπως το «Βοήθεια στο Σπίτι» και οι πράξεις οι οποίες πρέπει να γίνουν για να αποκτήσει κανείς την ελληνική υπηκοότητα στην πολιτογράφησή του.

Η προτεινόμενη τροποποίηση του Κώδικα της Ελληνικής Ιθαγένειας, για εμάς, αποτελεί κύρια απόδειξη για το τι μας επιφυλάσσει η δική σας Κυβέρνηση για το μέλλον. Μαζικές ελληνοποιήσεις αλλοδαπών, με σκοπό να μετέχουν στην πολιτική ζωή της χώρας. Επιπροσθέτως, οι διατάξεις περί ρυθμίσεων οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρωπίνου Δυναμικού του Δημόσιου Τομέα του Υπουργείου Εσωτερικών, είναι ο ορισμός του επιτελικού κράτους, κύριε Υπουργέ, και δημιουργεί θέσεις για προσλήψεις.

Όπως είπα, ό,τι είναι ορθό, θα το ψηφίσουμε. Το κυριότερο όλων είναι το παρόν και ειδικά οι διατάξεις περί ιθαγένειας δημιουργούν ζοφερό μέλλον για τον Έλληνα και χαρακτηρίζει άρτια την κυβερνητική πολιτική, που απέχει πάρα πολύ από τις θέσεις της Ελληνικής Λύσης.

Αυτό με το οποίο θα κλείσω είναι ότι η Ελληνική Λύση καταψηφίζει το παρόν νομοσχέδιο.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Φόρτωμας Φίλιππος, Καρασμάνης Γεώργιος, Βρυζίδου Παναγιώτα, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα δώσω τώρα τον λόγο στην Ειδική Αγορήτρια του ΜέΡΑ25, τη συνάδελφο την κυρία Φωτεινή Μακαδήμα. Απλώς, θέλω να σημειώσω, κύριε Πολάκη, επειδή μου είπατε κάτι να θυμηθώ στη συζήτηση που προηγήθηκε, όταν θα έρθει η ώρα να μιλήσετε, να θυμηθείτε και εσείς ότι εδώ είναι το Προεδρείο. Άρα, να μην μπερδεύετε τις παρεμβάσεις του Προεδρείου για να ολοκληρώνεται η διαδικασία με άλλα ζητήματα.

Κυρία Μακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, αύριο είναι πραγματικά μια εξαιρετικά σημαντική μέρα και είναι απαραίτητο να αποδοθεί δικαιοσύνη, όχι μόνο για τον Παύλο Φύσσα, αλλά και για όλα τα θύματα του ναζιστικού μορφώματος της Χρυσής Αυγής.

Οφείλουμε να είμαστε όλοι εκεί, για να σταθούμε δίπλα σε όλους τους δημοκράτες πολίτες. Ανεξάρτητα από την πολιτική πεποίθηση, ο αγώνας κατά του φασισμού θεωρώ ότι είναι υπερκομματικός και μας ενώνει όλους. Γι’ αυτό, θα πρέπει να είμαστε εκεί όλοι όσοι καταδικάζουμε τον φασισμό. Οι Έλληνες πολίτες, με τη στάση τους όλα αυτά τα χρόνια, ειδικά τα 7 χρόνια από τη δολοφονία του Παύλου Φύσσα, κατάφεραν να κρατήσουν ζωντανή τη μνήμη του, γιατί αυτό είναι κάτι που το έκαναν οι πολίτες, δεν το έκανε κανένας πολιτικός και κανένα κόμμα. Το έκαναν οι πολίτες αναγνωρίζοντας τη σημασία απόδοσης δικαιοσύνης, τη σημασία του αγώνα και τον συμβολισμό του θανάτου του Παύλου Φύσσα. Από εκεί και πέρα, όλοι οι Έλληνες πολίτες θα περιμένουν αύριο να δουν την καταδίκη των δολοφόνων, των εγκληματιών της Χρυσής Αυγής. Δολοφόνων ανθρώπων, αλλά και δολοφόνων της ίδιας της δημοκρατίας. Εμείς θα είμαστε δίπλα τους, όπως όλοι μας, στηρίζοντας τον αγώνα εναντίον των ναζιστικών και φασιστικών μορφωμάτων, όπως η Χρυσή Αυγή και όποιο άλλο απότοκο αυτής προκύψει. Κυρίες και κύριοι συνάδελφοι, είναι αισιόδοξο ότι αυτή τη στιγμή η Χρυσή Αυγή δεν είναι στο Ελληνικό Κοινοβούλιο και αυτό είναι ένα κοινό στοίχημα που πρέπει να κερδίσουμε όλοι μας, δηλαδή να κρατήσουμε εκτός της Βουλής αυτό το ναζιστικό ανοσιούργημα, αλλά και οποιοδήποτε άλλο, με οποιαδήποτε μορφή και αν επιχειρήσει αυτή η ιδεολογία να παρεισφρήσει εντός του Κοινοβουλίου.

Ας περάσουμε τώρα στο νομοσχέδιο. Δεύτερη ανάγνωση του σχεδίου νόμου του Υπουργείου Εσωτερικών. Καθώς, αφενός, έχω τοποθετηθεί επί της αρχής αλλά και των άρθρων στις προηγούμενες συνεδριάσεις και, αφετέρου, θα ακολουθήσει η Ολομέλεια της Πέμπτης, σήμερα θα φροντίσω να είμαι εξαιρετικά σύντομη εστιάζοντας μόνο σε ορισμένα, επιπλέον, σημεία του νομοσχεδίου.

Ξεκινώντας, θα ήθελα να πω ότι τις αμφιβολίες μας για τη συνέντευξη τις έχουμε εκφράσει από την πρώτη στιγμή, ειδικά όταν προβλέπεται να διεξάγεται από τρεις υπαλλήλους της Γενικής Γραμματείας Ιθαγένειας χωρίς να υπάρχει πρόβλεψη για, έστω και ένα, εξωυπηρεσιακό μέλος. Μία πρόβλεψη που αν την είχαμε, θα προσέθετε στη διασφάλιση της αμεροληψίας της όλης διαδικασίας.

Επιπλέον, η αύξηση του ορίου ηλικίας από τα 55 στα 67 έτη, μας το είπαν και οι φορείς στην ακρόαση φορέων, για εκείνους που θα μπορούν να κληθούν σε προφορική εξέταση, θεωρούμε πως θα οδηγήσει σε πρόσθετη μείωση των πολιτογραφήσεων. Φυσικά, το ίδιο ακριβώς αποτέλεσμα θα επιφέρει και η διακρίβωση των κριτηρίων της ένταξης με το απαιτούμενο ελάχιστο δηλωθέν ετήσιο εισόδημα να μην μπορεί να είναι κατώτερο του ετήσιου συνόλου των μηνιαίων αποδοχών ενός ανειδίκευτου εργάτη. Ταυτόχρονα, κρίνουμε πως θα πρέπει να προστεθούν, επιπλέον, προβλέψεις για τους αλλοδαπούς εκείνους οι οποίοι είτε έχουν, ήδη, ένα κρατικό πιστοποιητικό γλωσσομάθειας, είτε έχουν εργαστεί αποδεδειγμένα ή εργάζονται για μεγάλο χρονικό διάστημα στη χώρα μας, ή έχουν παρακολουθήσει, προσκομίζοντας την απαραίτητη πιστοποίηση, μαθήματα σε κάποιο Ανώτερο Εκπαιδευτικό Ίδρυμα της χώρας, ακόμη και αν δεν έχουν αποφοιτήσει από αυτό ή αν παραμένουν φοιτητές. Παράλληλα, η κατάργηση της πρόβλεψης της απαλλαγής για εκείνους που έχουν φοιτήσει με επιτυχία τρία χρόνια σε ελληνικό σχολείο, όπως προβλεπόταν εξάλλου στον νόμο 4604/19 και η αντικατάσταση με την πρόβλεψη για επιτυχή ολοκλήρωση γυμνασίου αφήνει εκτός πολλά άτομα που έχουν ολοκληρώσει μόνο τη φοίτησή τους σε ελληνικό λύκειο και θα επιθυμούσαν να κινήσουν διαδικασία πολιτογράφησης.

Την ίδια στιγμή, κυρίες και κύριοι συνάδελφοι, δεν μπορούμε παρά να εκφράσουμε τη λύπη μας καθώς βλέπουμε να μην υπάρχει καμία πρόβλεψη για αναλφάβητους αλλοδαπούς που πληρούν κατά τα λοιπά τα κριτήρια πολιτογράφησης. Δεν θεωρείτε, κύριε Υπουργέ, ότι θα πρέπει να υπάρξει κάποια πρόνοια και γι’ αυτούς; Εκτός αν δεν θεωρούνται από κάποιους εξ ημών ικανοί να πολιτογραφηθούν Έλληνες. Γιατί, αν το δεύτερο έχει υπερισχύσει στο μυαλό του νομοθέτη, και γι’ αυτό δεν υπάρχει καμία πρόβλεψη εντός του υπό συζήτηση νομοθετήματος, τότε, εκτός από ταξική και εισοδηματική, όπως κατήγγειλε ότι μετατρέπει τη διαδικασία πολιτογράφησης η Νέα Δημοκρατία, τη μετατρέπει και σε ένα κρεβάτι Προκρούστη. Άρα, αν ακολουθήσουμε αυτό το σκεπτικό, εκείνοι που δεν γνωρίζουν γραφή και ανάγνωση, ακόμη κι αν έχουν δουλέψει χρόνια στη χώρα μας, ακόμη κι αν έχουν ενταχθεί πλήρως, δεν έχουν το δικαίωμα να ονειρευτούν να λάβουν την ελληνική ιθαγένεια, αλλά τους καταδικάζουμε να παραμένουν έρμαια των εργοδοτών τους που το πιθανότερο είναι ότι θα συνεχίσουν να τους εκμεταλλεύονται σε νέες Μανωλάδες.

Παράλληλα, φρονούμε πως στο σημείο που υπάρχει αναφορά για τη συνδρομή ή μη, λόγων εθνικής ασφάλειας, θα πρέπει να προστεθεί η διευκρίνιση που πρότεινε o Συνήγορος του Πολίτη, δηλαδή, να προσθέσουμε το κομμάτι «…στο πρόσωπο του αιτούντα…», ώστε να μην έχουμε μελλοντικούς αποκλεισμούς και διακρίσεις σε βάρος αλλοδαπών αιτούντων λόγω καταγωγής, θρησκείας και άλλων παραγόντων.

Για το υψηλό παράβολο, γιατί ακόμη παραμένει υψηλό, ακόμη και μετά τη μείωση στα 700 ευρώ, έχω μίλησε εκτενώς στις προηγούμενες συνεδριάσεις, απλώς, σήμερα, θα σταθώ για λίγο μόνο στο παράβολο της γραπτής εξέτασης. Θα ήθελα, λοιπόν, κύριε Υπουργέ, να σας ρωτήσω, σε περίπτωση που δεν καταφέρει ένας αλλοδαπός να περάσει συγκεντρώνοντας την – ακόμα - υψηλή βάση των εξετάσεων, αν θέλει να ξαναδώσει εξετάσεις, θα πρέπει να πληρώσει ξανά το ίδιο παράβολο; Αν ναι, για ποιο λόγο δεν προχωράτε στην προσθήκη μιας πρόβλεψης για αναλογικά μειωμένο παράβολο σε περίπτωση επαναληπτικής εξέτασης, ώστε να μην γίνεται δυσθεώρητο και αποτρεπτικό το συνολικό κόστος, ειδικά σε περίπτωση αποτυχίας και αναγκαστικές επαναλήψεις της διαδικασίας.

Θα κλείσω την αναφορά στο θέμα της ιθαγένειας επαναλαμβάνοντας κάτι που έχω πει εξαρχής. Δυστυχώς, θεωρούμε πως, παρότι στην αιτιολογική έκθεση του Σχεδίου Νόμου αναφέρεται ως στόχος της νομοθετικής αυτής πρωτοβουλίας η εξασφάλιση της διαφάνειας, της ταχύτητας και της αποτελεσματικότητας, αυτό που βλέπουμε να επιτυγχάνεται τελικά με τις διατάξεις του υπό συζήτηση Νομοσχεδίου είναι η υπέρμετρη αυστηροποίηση ορισμένων προϋποθέσεων και η δημιουργία απροσπέλαστων εμπόδιων που μετατρέπει μια διαδικασία τόσο σημαντική για το κράτος, αλλά και ιδιαίτερα σημαντική για τους αιτούντες, σε ένα ζήτημα εξόχως ταξικό, εισοδηματικό και ελιτίστικο, σε ένα προνόμιο για τους λίγους, πετώντας εκτός διαδικασίας ανθρώπους που έχουν ενταχθεί ολοκληρωτικά στη ζωή και στην καθημερινότητα της χώρας μας εδώ και πολλά χρόνια.

Προχωρώντας, δεν μπορώ να μη σταθώ στα άρθρα 20 έως 23, με τα οποία εισάγεται μία σειρά ρυθμίσεων αναφορικά με την επιλογή των διοικήσεων στον δημόσιο τομέα. Ρυθμίσεις που συνιστούν πρακτική άνισης μεταχείρισης αλλά και διάκρισης σε βάρος των Αποφοίτων της Εθνικής Σχολής Δημόσιας Διοίκησης. Το είδαμε, το διαβάσαμε και στο υπόμνημά τους που λάβαμε, καταστρατηγώντας έτσι τις συνταγματικά κατοχυρωμένες έννοιες και αρχές της ισότητας και της αξιοκρατίας.

Ειδικότερα, τώρα, η σύνθεση της πενταμελούς επιτροπής επιλογής δείχνει να προωθεί αδιαφανή και κομματικά κριτήρια σε βάρος της αξιοκρατίας. Συγκεκριμένα, προβλέπεται πως τρία από τα πέντε μέλη θα πρέπει να είναι πολιτικές επιλογές, ενώ η τελική επιλογή αφήνεται στην ευχέρεια του εκάστοτε Υπουργού, με την επιτροπή να καταρτίζει πίνακα με τους τρεις επικρατέστερους υποψηφίους, τον οποίο προσκομίζει στον Υπουργό και τελικά ο Υπουργός επιλέγει και διορίζει, με απόφασή του, έναν εκ των τριών. Θα ήθελα να μάθω πώς ακριβώς το αποφασίζει, αν υπάρχει μία διαδικασία που θα πρέπει να ακολουθήσει, κάποια κριτήρια που θα πρέπει να πληρούνται, ώστε να γίνει τελική επιλογή.

Ταυτόχρονα, φαίνεται να εξισώνεται η εμπειρία σε ιδιωτικό και δημόσιο τομέα, να ενισχύεται η τάση για στελέχωση του δημοσίου με μετακλητούς υπαλλήλους. Θα πρέπει, σε πλήρη αντίθεση με την πρακτική αυτή, να φροντίσουμε επιτέλους για την αξιοποίηση με αξιοκρατικά και ορθά κριτήρια του ανθρώπινου δυναμικού που υπηρετεί στον δημόσιο τομέα και φυσικά πάντα να μεριμνούμε για τη συνεχή κατάρτιση, την επιμόρφωση και την περαιτέρω εξειδίκευσή τους.

Προχωρώντας, τώρα, στο άρθρο 28, που δίνει στις Αναπτυξιακές Εταιρείες τη δυνατότητα να αναλαμβάνουν αρμοδιότητες τεχνικών υπηρεσιών ΟΤΑ, καθώς μπορεί πλέον το προσωπικό τους να συντάσσει και να θεωρεί μελέτες έργων και υπηρεσιών αλλά και τεύχη δημόσιων διαγωνισμών, θεωρώ ότι εντάσσεται και αυτό στο πλαίσιο αποψίλωσης από αρμοδιότητες. Είδαμε την αποψίλωση από αρμοδιότητες των δημοτικών και περιφερειακών συμβούλων. Το ίδιο ισχύει και εδώ.. Έχουμε και την αποψίλωση των ΙΔΟΜ.

Για να μείνω στις ΙΔΟΜ, στο άρθρο 32 περιγράφεται η ελάχιστη στελέχωσή τους, η οποία θα πρέπει να ορίζεται στο 40% των θέσεων κάθε κατηγορίας προσωπικού της οικείας διεύθυνσης. Αλήθεια, θεωρείτε πως πέντε μηχανικοί επαρκούν για τη λειτουργία τους όταν, μάλιστα, δεν γίνεται και καμιά αναφορά ή διευκρίνιση, δεν δίνεται καμία διευκρίνιση για τον κλάδο εκπαίδευσης ή και τα επαγγελματικά δικαιώματα.

Στελεχιακό δυναμικό που δεν είναι με τίποτα επαρκές. Ο αριθμός - που δεν ξέρω πώς προέκυψε - δεν κρίνεται επαρκής όταν σε ορισμένους Δήμους, ειδικότερα, μικρότερους Δήμους της χώρας ο Δήμαρχος είναι εκείνος που αναγκάζεται να υπογράφει στη θέση του μηχανικού, γιατί δεν υπάρχει μηχανικός.

Είναι δεδομένο πως θα πρέπει να ξαναδείτε το θέμα της στελέχωσης των ειδικοτήτων, γιατί, όπως αυτό περιγράφεται στο παρόν σχέδιο νόμου, δεν είναι επαρκές και να τροποποιήσετε τα οριζόμενα, ώστε, με την εφαρμογή των κατάλληλων κριτηρίων, να διασφαλιστεί η πλήρης στελέχωσή τους.

Κυρίες και κύριοι συνάδελφοι, υπάρχουν πολλά ακόμη σημεία για τις αναπτυξιακές εταιρείες και πολλά ακόμη που θα ήθελα να αναφέρω σήμερα, καθώς το σχέδιο νόμου του Υπουργείου Εσωτερικών είναι ένα εκτενέστατο νομοθέτημα με αρκετά διαφορετικά κεφάλαια και ίσως θα έπρεπε κάποια να έχουν έρθει ως χωριστά σχέδια νόμου, ώστε να μπορέσουμε να τα μελετήσουμε και να τα συζητήσουμε λεπτομερέστερα και εκτενέστερα. Θα επανέλθω, όμως, την Πέμπτη στην Ολομέλεια.

Ως ΜέΡΑ25 έχουμε δηλώσει, εξαρχής, ότι καταψηφίζουμε, επί της αρχής, το σχέδιο νόμου. Θα στηρίξουμε, όμως, τις όποιες θετικές επιμέρους διατάξεις.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ολοκληρώθηκαν οι Εισηγήσεις των Εισηγητών και Ειδικών Αγορητών και θα περάσουμε τώρα στον κατάλογο των συναδέλφων που έχουν εγγραφεί για να μιλήσουν.

Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρίες και κύριοι συνάδελφοι, θα είμαι εξαιρετικά σύντομος και θα αναφερθώ, μόνον, επιγραμματικά σε τέσσερα σημεία/κεφάλαια του υπό κρίση νομοσχεδίου.

Πρόκειται για ένα πολυνομοσχέδιο χωρίς αρχή, μέση και τέλος. Το ότι δεν υπάρχει κεντρική ιδέα, αρχή στο νομοσχέδιο, προκύπτει από το γεγονός ότι δεν υπάρχει Εισηγητική Έκθεση. Άλλο ένα δείγμα, θα έλεγα, κακής νομοθέτησης από την επιτελική Κυβέρνηση της αριστείας.

Ένα πρώτο σημείο/κεφαλαίο που θα ήθελα να θίξω είναι το ζήτημα της ιθαγένειας. Με το υπό κρίση νομοσχέδιο, τροποποιείται η διαδικασία απόδοσης ιθαγένειας, δυστυχώς, χωρίς διάλογο με την κοινωνία των πολιτών και μάλιστα με τις οργανώσεις εκείνες που ασχολούνται σοβαρά με το συγκεκριμένο θέμα στο συγκεκριμένο πεδίο εδώ και πολλά χρόνια και οι οποίες δεν περιελήφθησαν στους φορείς που εκλήθησαν για ακρόαση.

Παρατηρείται μια στροφή στην απόδοση της ελληνικής ιθαγένειας, αφού αυτή μετατρέπεται σε προνόμιο για λίγους και αποκλείονται άνθρωποι οι οποίοι έχουν ενταχθεί στην κοινωνική και οικονομική ζωή της χώρας, αφού δημιουργούνται περαιτέρω εμπόδια στη διαδικασία της πολιτογράφησης και αυστηροποιούνται υπέρμετρα ορισμένες από τις ουσιαστικές προϋποθέσεις που πρέπει να πληρούν οι αλλογενείς για να πολιτογραφηθούν.

Το κριτήριο της σταθερής εργασίας στη χώρα και ένα ελάχιστο ετήσιο εισόδημα θα έλεγα ότι αντιβαίνει στην ελληνική πραγματικότητα, όμως, ανταποκρίνεται στην αντίληψη που έχει το Κυβερνών κόμμα για τους έχοντες και μη έχοντες.

Τώρα, σχετικά με τις αλλαγές που προβλέπονται στη διαδικασία επιλογής διοικήσεων στο δημόσιο τομέα. Εισάγετε διατάξεις, δήθεν για να υπάρξει αξιοκρατία, ενώ εσείς καταργήσατε το Μητρώο Επιτελικών Στελεχών και, ενώ τοποθετήσατε «δικά» σας στελέχη σε επιτελικές θέσεις, διοικητές και άλλα πρόσωπα σε διοικήσεις του δημόσιου τομέα.

Μέσα σε έναν χρόνο, έχουμε πλήρη κομματικοποίηση του κράτους και την επαναφορά των χειρότερων πρακτικών του παρελθόντος και των πελατειακών λογικών.

Προβλέπεται, λοιπόν, πλήρης θητεία σε όσους έχετε διορίσει και σε αυτό το πλαίσιο οι απευθείας αναθέσεις, όπως, επίσης και οι απευθείας τοποθετήσεις προϊσταμένων, χωρίς διαδικασία κρίσεων, «δίνουν και παίρνουν».

Δεν είναι υπερβολή να λεχθεί ότι το κράτος εδώ και ένα χρόνο - από τότε, δηλαδή, που αναλάβατε τη διαΚυβέρνηση της χώρας - λειτουργεί υπό καθεστώς μόνιμης παρέκκλισης από τις αρχές της αξιοκρατίας και της χρηστής διοίκησης, διότι είναι προφανές ότι οι διατάξεις τις οποίες εισάγετε, αφού οι συγκεκριμένες σημερινές διοικήσεις έχουν πλήρη θητεία, θα αφορούν σ’ ένα μέλλοντα χρόνο και βλέπουμε. Υποκριτική η στάση σας.

Ένα τρίτο κεφάλαιο είναι το «Βοήθεια στο σπίτι». Για το πρόγραμμα αυτό, υπήρχε έτοιμο θεσμικό πλαίσιο, ώστε να γίνει η διαδικασία πρόσληψης μονίμου προσωπικού 3300 θέσεων κατά παρέκκλιση του Μνημονιακού κανόνα προσλήψεων - αποχωρήσεων επί διαΚυβέρνησης ΣΥΡΙΖΑ, με πρόνοια περί αυξημένης μοριοδότησης της προϋπηρεσίας, έτσι ώστε να διασφαλιστεί το προσωπικό που εργάζονταν και εργάζεται στο πρόγραμμα. Σήμερα, όμως, λόγω της δική σας καθυστέρησης, την οποία έρχεστε να καλύψετε με τη συγκεκριμένη ρύθμιση που προβλέπεται στο νομοσχέδιο, οι υπάλληλοί του «Βοήθεια στο σπίτι» είναι στον αέρα.

Μια τελευταία παρατήρηση αφορά το κεφάλαιο της Αυτοδιοίκησης, όπου συνεχίζετε, συστηματοποιείτε και ολοκληρώνετε το θεσμικό πραξικόπημα που ξεκίνησε με την ακύρωση της ψήφου των πολίτων και συνακόλουθα με την ακύρωση του αποτελέσματος των δημοτικών και περιφερειακών εκλογών της 26η Μάιου του 2019, επειδή η βούλησή τους δεν συνέπεφτε με τη βούληση του κυβερνόντος κόμματος της ΝΔ με το πρόσχημα της κυβερνησιμότητας.

Πραξικοπηματικά, λοιπόν, δόθηκε η απόλυτη πλειοψηφία στην παράταξη του Περιφερειάρχη και του Δημάρχου στην οικονομική Επιτροπή, στην Επιτροπή ποιότητας ζωής, καθώς και στα Νομικά Πρόσωπα Δημοσίου Δικαίου που υπάγονται στις Περιφέρειες και στους Δήμους. Είναι προφανές ότι η πολιτική του Υπουργείου οδηγεί σε ακραία υποβάθμιση των Περιφερειακών Δημοτικών Συμβουλίων, δεν θα υπάρχουν, δεν θα έχουν λόγο ύπαρξης, δηλαδή, υπερ των οικονομικών επιτροπών, αλλά και την ιδιωτικοποίηση των δράσεων των ΟΤΑ, είτε με την εκχώρηση στους αναπτυξιακούς οργανισμούς των συνόλων των προγραμμάτων των περιφερειών και των δήμων είτε με την ανάθεση σε συμβασιούχους αποφασιστικών αρμοδιοτήτων που κατά το Σύνταγμα οφείλουν να είναι μόνιμα στελέχη της Αυτοδιοίκησης.

Αυτά προς το παρόν, τα υπόλοιπα στην Ολομέλεια.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Τον λόγο έχει ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Κύριε Υπουργέ, κυρίες και κύριοι συνάδελφοι, στις προηγούμενες συνεδριάσεις, είχαμε την δυνατότητα για μια καλή συζήτηση, έστω με τους περιορισμούς που δημιουργούν οι υγειονομικές συνθήκες. Οι περισσότεροι συνάδελφοι έχουν αναφερθεί στα ζητήματα ιθαγένειας. Θα ήθελα να εστιάσω στα θέματα Τοπικής Αυτοδιοίκησης λόγω των συνθηκών.

Είμαι της άποψης ότι πρέπει να είμαστε προσεκτικοί με την χρήση των όρων «κρίση» και «έκτακτη ανάγκη» όταν νομοθετούμε. Κατάχρηση αυτών των όρων μέσα σε ένα νομοθετικό σώμα μπορεί πράγματι να δημιουργήσει θέματα Δημοκρατίας, ωστόσο πρέπει να πω, δεδομένης της κατάστασης που υπάρχει στην Κεφαλλονιά και την Ιθάκη μετά τον Ιανό, υπάρχουν άρθρα πολύ επίκαιρα, σχεδόν σαν να είχε προβλεφθεί το πρόβλημα. Πάγιο αίτημα της Τοπικής Αυτοδιοίκησης και των πολιτών, ειδικά όταν έχουμε φυσικές καταστροφές, είναι να υπάρχει μια ευελιξία. Οι αλλαγές στις αρμοδιότητες της οικονομικής επιτροπής των δήμων και των περιφερειών είναι μια τέτοια αλλαγή προς τη θετική κατεύθυνση, αυξάνουν την ταχύτητα των αποφάσεων και μειώνουν τη γραφειοκρατία. Είναι άλλο να συζητάμε, κυρίες και κύριοι συνάδελφοι, επι θεωρητικού επιπέδου ποια είναι η φιλοσοφία μας για την Τοπική Αυτοδιοίκηση και άλλο πώς βοηθάμε να λυθούν επείγοντα προβλήματα, διότι η εμπειρία έχει δείξει ότι με το υπάρχον πλαίσιο δεν υπάρχει η απαραίτητη ευελιξία.

Στο ίδιο πλαίσιο μεγάλη αξία για την καθημερινότητα των πολιτών έχει το άρθρο 26, που προβλέπει τη δυνατότητα πρόσληψης χειριστών μηχανημάτων για τέσσερις μήνες σε δήμους και περιφέρειες για την κάλυψη έκτακτων αναγκών.

Ένα άλλο ζητούμενο, που προέκυψε και από τη διάσπαση του δήμου στην Κεφαλονιά και καλώς νομοθετείται με το άρθρο 34, είναι η διαδημοτική συνεργασία για την εύρυθμη λειτουργία της Πολεοδομίας. Μέσα από τη συζήτηση της Επιτροπής προέκυψε και η δυνατότητα συνδρομής και των περιφερειών σε αυτό τον τομέα. Είναι μια πάρα πολύ θετική παρέμβαση, όπως και η νομοτεχνική βελτίωση, αν υιοθετηθεί τελικά.

Σχετικά με το άρθρο 32, για τους αναπτυξιακούς οργανισμούς, είναι στη σωστή κατεύθυνση. Πρέπει να αντιμετωπίσουμε το ζήτημα με βάση τα νέα δεδομένα που δημιουργούνται με τη δημιουργία του Ταμείου Ανάκαμψης, αν θέλουμε η Τοπική Αυτοδιοίκηση να ακολουθήσει τα ασφυκτικά χρονοδιαγράμματα, χρειάζεται νέα εργαλεία. Πρέπει να δοθεί η δυνατότητα να ενεργοποιηθεί όλο το διαθέσιμο ανθρώπινο δυναμικό της χώρας.

Θα ήθελα να κάνω μια αναφορά σε ένα σημείο για το οποίο υπήρξαν ενστάσεις από συναδέλφους της αντιπολίτευσης στις προηγούμενες συνεδριάσεις, αφορά στη δυνατότητα συνεργάτες των δημάρχων, που προφανώς θα πληρούν τις προϋποθέσεις, να μπορούν να συντάσσουν μελέτες και τεύχη διαγωνισμών για έργα και υπηρεσίες των δήμων. Χωρίς καμία διάθεση αντιπαράθεσης σας μεταφέρω την εμπειρία μου ως πολίτης του νομού Κεφαλονιάς και Ιθάκης και με Κυβέρνηση ΣΥΡΙΖΑ-ΑΝ.ΕΛ και με Κυβέρνηση Νέας Δημοκρατίας και με τον ενιαίο δήμο στην Κεφαλονιά και με τρείς δήμους σήμερα. Μπορεί στους δήμους της Αττικής αυτή η ανάγκη να φαίνεται παράλογη, η εικόνα που υπάρχει όμως στην Κεφαλονιά και την Ιθάκη, είναι ότι οι δήμοι έχουν διαχρονικές ελλείψεις όσον αφορά στη στελέχωση των τεχνικών υπηρεσιών τους με αποτέλεσμα να καθυστερούν πολλά έργα ακόμα και μικρής κλίμακας. Επειδή κάθε χρόνο έχουμε φυσικές καταστροφές κάθε είδους, όπως σεισμούς, πλημμύρες και κατολισθήσεις, η ανάγκη αυτή έχει μεγαλώσει ακόμη περισσότερο. Σας αναφέρω χαρακτηριστικά ότι όλο και πιο συχνά καλούνται οι Ένοπλες Δυνάμεις και το Μηχανικό να δώσουν τεχνικές λύσεις ή συμβουλές. Σε αυτές τις έκτακτες συνθήκες, λοιπόν, πρέπει να δούμε θετικά την ανάγκη των δήμων να επιταχύνουν τις διαδικασίες με νέες λύσεις και ιδέες.

Κύριε Υπουργέ, σχετικά με τις νομοτεχνικές βελτιώσεις που ανακοινώσατε στην προηγούμενη συνεδρίαση της Επιτροπής ώστε να συζητηθούν σήμερα, το Υπουργείο έδειξε πολύ καλά αντανακλαστικά και έλαβε υπόψη πολλές παρατηρήσεις των μελών της Επιτροπής, καθώς και των φορέων που κλήθηκαν. Πρόχειρα μπορώ να αναφέρω το άρθρο 29, για το οποίο ανακοινώθηκε και νομοτεχνική βελτίωση για το Πρόγραμμα «Βοήθεια στο Σπίτι» ώστε αυτό να συνεχίσει ομαλά την λειτουργία του.

Συμπληρωματικά σε όσα ανέφερα πριν είναι πολύ θετικό ότι δίνεται η δυνατότητα στις περιφέρειες να συνδράμουν στην υποστήριξη της λειτουργίας των πολεοδομιών.

Τέλος, κύριε Υπουργέ, θα ήθελα να σας εκφράσω τις ευχαριστίες μου για την αφαίρεση του πληθυσμιακού ορίου για τη δυνατότητα παροχής δωρεάν σίτισης και στέγασης στους νησιωτικούς δήμους, σε γιατρούς, εκπαιδευτικούς, Σώματα Ασφαλείας και άλλους υπαλλήλους. Σε ένα νησί με τρεις δήμους όπως η Κεφαλονιά είναι σημαντικό να εφαρμοσθεί παντού αυτή η δυνατότητα.

Δεν θα επεκταθώ περισσότερο, είναι ένα νομοσχέδιο με πολύ χρήσιμες ρυθμίσεις, θερμές ευχαριστίες στο Υπουργείο Εσωτερικών και τους ανθρώπους που εργάσθηκαν για την προετοιμασία του. Ευχαριστούμε πολύ τους συνάδελφους Εισηγητές και τον κ. Υπουργό για τις αναλυτικές απαντήσεις του στις συνεδριάσεις της Επιτροπής.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Ελπίζω, καταρχήν, ότι αύριο η ελληνική δικαιοσύνη θα σταθεί στο ύψος της. Θα βάλει τους ναζί, τους υμνητές της χούντας, τους δολοφόνους εκεί που τους αξίζει, ισόβια στη φυλακή. Δεν μπορώ, όμως, να αντισταθώ στον πειρασμό και να μην σκεφθώ ποια τρύπα, άραγε, ψάχνουν για να κρυφτούν, όχι μόνο κάποιοι από το πολιτικό προσωπικό, που θεωρούσαν «αυθεντικό κίνημα τη Χρυσή Αυγή» την περίοδο της ανόδου της, για τον κ. Λοβέρδο μιλάω, όχι κάποιοι άλλοι εκπρόσωποι των «πετσωμένων» σήμερα Μ.Μ.Ε, όπως ο κ. Παπαδημητρίου, που μιλούσε για «σοβαρή Χρυσή Αυγή», αλλά δεν μπορώ να αντισταθώ στον πειρασμό να μην σκεφθώ κάποιους καλλιτέχνες, οι οποίοι συνέβαλαν κι αυτοί εκείνη την περίοδο στο ξέπλυμα της Χρυσής Αυγής και στη νομιμοποίησή της στα μάτια ευρύτερου κόσμου.

Δηλαδή, ήθελα να ήξερα πού θα κρυφτεί - γνωστοί καλλιτέχνες - πού θα κρυφτεί ο Σάκης ο Ρουβάς, που έλεγε «δεν με τρόμαξε καθόλου η Χρυσή Αυγή. Αυτά είναι απόρροια αυτού που συμβαίνει»;. Πού θα κρυφτεί ο Νότης Σφακιανάκης, που έλεγε ότι «εγώ ψήφισα τη Χρυσή Αυγή»; Πού θα κρυφτεί εκείνος ο Πέτρος Γαϊτάνος, που έλεγε «μου αρέσει ο τσαμπουκάς της Χρυσής Αυγής»; Πού θα κρυφτεί εκείνη η Σαμπρίνα, που έλεγε «υποστηρίζω τον Νότη και τον Στιβ Γιατζόγλου που παρακολούθησαν εκδηλώσεις της Χρυσής Αυγής»; Πού θα κρυφτεί ο Βέρτης, που έλεγε ότι «από τα 100 που θα πει η Χρυσή Αυγή, τα 10 είναι καλά»; Ή ο Πλούταρχος, που έλεγε τα σλογγανάκια «ακραία δεξιά, ακραία αριστερά, τα λένε για να φοβίσουν τον κόσμο και να μην πάει στην Χρυσή Αυγή»;

Πού θα κρυφτούν αύριο όλοι αυτοί; Αυτά τα λέω, γιατί πρέπει να θυμόμαστε ποιοι, τότε που χρησιμοποίησαν σαν μακρύ χέρι του συστήματος, για να μη στραφεί η αριστερά τους ναζί της Χρυσής Αυγής, ποιοι από το μουσικό και καλλιτεχνικό στερέωμα τους ξεπλέναν στα μάτια του κόσμου.

Θα αναφερθώ σε δύο τρία - άρθρα του νομοσχεδίου. Δεν θα αναφερθώ στα της ιθαγένειας. Τα είπαν πολύ καλύτερα από μένα κάποιοι συνάδελφοι που προηγήθηκαν.

Καταρχάς, θα αναφερθώ, κύριε Λιβάνιε, που μου είστε και προσωπικά συμπαθής, στα άρθρα 20 έως 23. Επιλογή διοικήσεων στον δημόσιο τομέα. Μάλλον μας δουλεύετε ψιλό γαζί. Δηλαδή, εδώ και ενάμιση χρόνο, έχετε τοποθετήσει ό,τι άριστο - άχρηστο, ό,τι συνταξιούχο στρατιωτικό της κλαδικής της Νέας Δημοκρατίας, ό,τι μουσικό με πτυχίο βιολοντσέλο στην Ε.Υ.Π., ό,τι κομματικό μετακλητό, ό,τι Διευθυντή Βουλευτικού γραφείου, ό,τι υπήρχε και δεν υπήρχε, χωρίς κανένα προσόν, τους έχετε βάλει ήδη στις διοικήσεις.

Ο πρώτος νόμος που ψηφίσατε, του επιτελικού κράτους, κατάργησε το μητρώο στελεχών που είχαμε φτιάξει. Καταργήσατε τον προηγούμενο νόμο που είχαμε κάνει εμείς για τις επιλογές των στελεχών της δημόσιας διοίκησης. Που και εμείς, στον χώρο της υγείας, ευλαβικά το εφαρμόσαμε. Τοποθετήσατε τους πάντες και έρχεστε τώρα να πείτε ότι φτιάχνετε νόμο για την αξιοκρατική επιλογή. Δηλαδή, θέλετε να μου πείτε ότι μετά την ψήφιση, θα προχωρήσετε σε αντικατάσταση των διοικήσεων που έχετε επιλέξει με βάση τον νόμο αυτόν; Δεν θα εφαρμοστεί ποτέ αυτός ο νόμος στο υπόλοιπο της θητείας σας, το οποίο δεν θα είναι και πλήρες. Δεν θα εφαρμοστεί ποτέ.

Για να μην αναφερθώ στη γελοία μοριοδότηση. Το δεύτερο μεταπτυχιακό 100 μόρια, το δεύτερο πτυχίο 150, με τις ξένες γλώσσες και βάζετε 800 μόρια τη συνέντευξη. Ακριβώς για να έχετε τη δυνατότητα να επιλέξετε το τι είναι. Δηλαδή, εδώ, είστε πραγματικά προκλητικοί. Καταργείτε το μητρώο στελεχών. Καταργείτε τον προηγούμενο νόμο της επιλογής. Βάζετε τους πάντες και έρχεστε τώρα να πείτε θα φέρετε αξιοκρατία. Ποια είναι η αξιοκρατία; Ο Θοδωράτος που δεν έχει πτυχίο και τον έβαλε Διευθυντή; Ο κύριος Κοντολέων, που αλλάξατε τον νόμο για να τον βάλετε στην Ε.Υ.Π.; Η κυρία Φωτεινή Βρύνα, η Υποδιοικήτρια στο «Αγία Βαρβάρα», η οποία, παραιτήθηκε από εκπαιδευτικός «για σοβαρούς λόγους υγείας» και έγινε Διοικήτρια μετά; Ο κ. Πατέρας στα Τρίκαλα; Αυτή είναι η αξιοκρατία;

Έχετε δώσει δείγματα γραφής, όλα αυτά εδώ, και θα τα πω στην Ολομέλεια ένα προς ένα. Όλα αυτά εδώ είναι αυτά που έχετε κάνει έναν χρόνο στις διοικήσεις των δημόσιων οργανισμών και όχι μόνο. Και στους μετακλητούς. Είχατε λυσσάξει με τον Καρανίκα. Εδώ, έχετε κάνει όργια. Ο κ. Μηταράκης έχει στελεχώσει, για πρώτη φορά στην ιστορία του ελληνικού κράτους, ολόκληρη τεχνική υπηρεσία από μετακλητούς. Μόνο μετακλητούς. Και μιλάγατε ότι ο ΣΥΡΙΖΑ και οι «Μαδούροι» θα αλώσουν το κράτος. Γιατί, εσείς, με το να φτιάχνετε ολόκληρη τεχνική υπηρεσία, που αποφασίζει για τα έργα, από μετακλητούς, τι κάνετε;

Το να έχετε διορίσει στον Οργανισμό Βιομηχανικής Ιδιοκτησίας, ο κ. Γεωργιάδη.

Ο κύριος Πιερρακάκης, που κάνει απευθείας ανάθεση σε αυτόν που είχε μετακλητό για νομικές συμβουλές, μία μέρα πριν τον απόλυση από το μετακλητό. Νομίζω ότι τον έλεγαν Καραπάνο, αυτόν που είχε εκεί.

Το να διορίζει ο κύριος Γεωργιάδης στην Επιτροπή Προμηθειών, την κυρία Λυρή, που ήταν μέλος της συμμορίας του ΚΕΕΛΠΝΟ.

Όλα αυτά είναι δείγματα αξιοκρατίας; Όλα αυτά είναι δείγματα αριστείας; Όλα αυτά είναι δείγματα επιλογής του τρόπου της Δημόσιας Διοίκησης;

Τα ίδια ακριβώς κάνετε και με την ιστορία των Υπηρεσιακών Συμβουλίων. Είναι δυνατόν να φτιάξετε ένα Υπηρεσιακό Συμβούλιο για όλη την Ελλάδα, για να τοποθετήσει προϊσταμένους σε όλο τον δημόσιο τομέα και σε όλα τα νοσοκομεία. Στα νοσοκομεία, υπήρχαν πολλά υπηρεσιακά, είναι πάρα πολλές οι θέσεις. Τώρα, φτιάχνετε ένα, για να μην σας ξεφύγει κανείς.

Εγώ ξέρω τι θα κάνετε. Δεν πρόκειται να εφαρμόσετε τίποτα ακόμα και από αυτά που λέτε εδώ. Ένα υπηρεσιακό για 115 νοσοκομεία, πρακτικά, δεν λειτουργεί.

Τι θα κάνετε;

Ό,τι είχε κάνει ο Μητσοτάκης, ο Πρωθυπουργός, όταν ήταν Υφυπουργός Διοικητικής Ανασυγκρότησης που, τον Οκτώβριο του 2014, με απευθείας αναθέσεις έκανε ορισμούς προσωρινών προϊσταμένων. Και εμείς από αυτούς αλλάξαμε πάρα πολύ λίγους σε σχέση με το σύνολο, γιατί δεν θέλαμε να πούμε «φύγε εσύ, έλα εσύ» και φτιάξαμε τον νόμο και ο οποίος υλοποιούνταν σιγά σιγά. Λάθος μας που καθυστερήσαμε σε πολλά πράγματα, γιατί υπήρχε ένα μεγάλο κομμάτι από αυτούς που, σε διατεταγμένη υπηρεσία, σαμποτάριζε κανονικά.

Τώρα, τι θα κάνετε εσείς;

Αυτό δεν μπορεί να λειτουργήσει, τουλάχιστον, στον χρονικό ορίζοντα της ύπαρξής σας ως Κυβέρνηση.

Θα ορίσετε, λοιπόν, με αποφάσεις διοικητών, προσωρινούς προϊσταμένους και αφού τους ορίσετε όλους, θα αρχίσετε, για τα μάτια του κόσμου, και καλά, να συνεδριάζει αυτό το ένα υπηρεσιακό για 130 νοσοκομεία.

Νομίζω είναι προφανείς οι λόγοι που θα καταψηφίσουμε το νομοσχέδιο.

Επίσης, να πω σε αυτόν που συνέλαβε την ιδέα ότι οι δήμοι θα κάνουν διαπραγμάτευση χωρίς προηγούμενη δημοσίευση; Να μη νομίζει ότι έτσι μπορεί να κρυφτεί. Έχουμε φτιάξει έναν πάρα πολύ καλό μηχανισμό, που παρακολουθεί κάθε μέρα όλα τα υπουργεία, το τι κάνουν και τι δεν κάνουν. Και, βέβαια, πολύ σύντομα, θα βγει και στη φόρα τι έχετε δώσει σε απευθείας αναθέσεις από τον Μάρτη μέχρι σήμερα. Έχετε φάει τα θρέμπελα.

Το κακό είναι ότι ορισμένοι από τα στελέχη σας είναι τόσο λιμασμένοι, γιατί βρέθηκαν 4 χρόνια εκτός μαρμίτας, που κάνουν πράγματα, τα οποία είναι προκλητικά.

Έχετε αλλάξει τα επαγγέλματα. Οι αλουμινάδες φτιάχνουν μάσκες, οι αμορτισεράδες πουλάνε αντισηπτικά, οι κρεοπώληδες πουλάνε και μάσκες και αντισηπτικά. Στο τέλος, θα δούμε και κανένα κομμωτήριο να πουλάει διαστημόπλοια.

**ΣΟΦΙΑ ΒΟΥΛΤΕΨΗ (Προεδρεύων της Επιτροπής):** Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ**: Βέβαια, μετά τον κ. Πολάκη, εγώ δεν έχω τέτοια στοιχεία, αλλά θα ήθελα να μιλήσω σχετικά με τα άρθρα που αφορούν στην Αυτοδιοίκηση.

Είναι, πλέον, προφανές ότι η Κυβέρνηση και ο Υπουργός Εσωτερικών αντιλαμβάνονται την Αυτοδιοίκηση ως το πλέον πρόσφορο πεδίο ποικίλων πειραματισμών, αλλά και εφαρμογής επικίνδυνων ιδεοληψιών. Το παρόν νομοσχέδιο - σκούπα αποτελεί ένα πανόραμα των κυβερνητικών ασκήσεων στον παραγοντισμό, στο συγκεντρωτισμό, στην αδιαφάνεια και στη χειραγώγηση.

Επιτρέψτε μου να διατυπώσω τέσσερα ερωτήματα πολύ συγκεκριμένα, τέσσερα ερωτήματα που αντιστοιχούν στην ανάλυση των βασικών αυτοδιοικητικών άρθρων του παρόντος νομοσχεδίου. Τέσσερα ερωτήματα που θα μας βοηθήσουν να προσεγγίσουμε την κυβερνητική πολιτική στην αυτοδιοίκηση.

Πρώτο ερώτημα: θέλουμε να δούμε πώς σχεδιάζεται μια δραστική επίθεση στη δημοκρατική λειτουργία των Δήμων και των Περιφερειών; Πώς ανατρέπεται η δημοκρατική λειτουργία των δημοτικών και περιφερειακών συμβουλίων που ως κορυφαία συλλογικά όργανα έχουν τη νομιμοποίηση να εκφράζουν αυθεντικά τη βούληση του Εκλογικού Σώματος;

Το άρθρο 31 του παρόντος μας διαφωτίζει ακριβώς. Δημοτικά και περιφερειακά συμβούλια χάνουν κρίσιμες αρμοδιότητες, όπως ο προγραμματισμός των προσλήψεων προσωπικού προς όφελος των Οικονομικών Επιτροπών και αυτό έρχεται, βέβαια, σε συνέχεια των νόμων 4714/ 20 και 4722/2020, δηλαδή, δικούς σας νόμους. Σύμφωνα με αυτούς οι Οικονομικές Επιτροπές αναλαμβάνουν ζωτικές αρμοδιότητες, σύναψη προγραμματικών συμβάσεων, αποδοχή κάθε είδους χρηματοδότησης ακόμη και των ΚΑΠ, ακόμη και αναμόρφωσης των προϋπολογισμών. Ωστόσο, με το άρθρο 31 του παρόντος, η Κυβέρνηση κλιμακώνει αποφασιστικά τη θεσμική κατεδάφιση των Συμβουλίων, των οργάνων που διαθέτουν – ξαναλέω - τη μέγιστη νομιμοποίηση, αφού συνιστούν πιστή αντανάκλαση της βούλησης του τοπικού Εκλογικού Σώματος.

Πώς το κάνει αυτό; Μέσω της παραχώρησης στις Οικονομικές Επιτροπές τις αρμοδιότητες απόφασης για το αν ένα θέμα θα πρέπει να παραπεμφθεί στο Δημοτικό Συμβούλιο ή όχι και βέβαια με ομόφωνη απόφαση. Σημειώστε την αλλαγή παραδείγματος.,Για πρώτη φορά, το μερικό κυριαρχεί πλήρως στο γενικό, το εκτελεστικό κυριαρχεί πλήρως στο συλλογικό, καθορίζει την ατζέντα του, ελέγχει και περιστέλλει τις αρμοδιότητές του, μια πλήρης ανατροπή των συσχετισμών με θύμα τη δημοκρατία, ένας αχαλίνωτος δημαρχοκεντρικός πλειοψηφισμός με θύμα τη δημοκρατική συλλογικότητα. Οι έντονες αντιρρήσεις των Ενώσεων των ΟΤΑ είναι χαρακτηριστικές.

Δεύτερο ερώτημα: θέλουμε να δούμε πώς υποσκάπτεται ο δημόσιος χαρακτήρας της Αυτοδιοίκησης με όχημα την εισαγωγή και ενίσχυση παράλληλων αναπτυξιακών δομών; Το άρθρο 33 μας δίνει ένα καλό παράδειγμα. Στους σκοπούς των αναπτυξιακών οργανισμών που συστάθηκαν με το νόμο 4674/ 20 προστίθεται τώρα η πρόβλεψη για γενικότερη υποστήριξη των ΟΤΑ και - ακούστε -υλοποίηση αυτοδιοικητικών αρμοδιοτήτων. Είναι προφανές τι κρύβεται εδώ.

Με το πρόσχημα της αποτελεσματικότητας στην εκπλήρωση αναπτυξιακών στόχων προωθείται η δημιουργία μιας παράλληλης, ανεπίσημης δομής ιδιωτικού δικαίου που θα απασχολεί, κατά κύριο λόγο, συμβασιούχους και η οποία, κατά δήλωση της ΚΕΔΕ, θα τείνει να υποκαταστήσει την ίδια την Αυτοδιοίκηση. Το ΥΠΕΣ στήνει Αυτοδιοίκηση Β΄; Με ποια νομιμοποίηση; Με ποια εχέγγυα διαφάνειας και δημοκρατικής λειτουργίας;

Σαν να μην αρκούσε, όμως, αυτό, στο ίδιο άρθρο, είχε τοποθετηθεί μια μικρή νάρκη η παράγραφος 6 γ΄, μικρή αλλά ικανή να τινάξει στον αέρα το καθεστώς λειτουργίας των ομάδων τοπικής δράσης, έναν αναπτυξιακό θεσμό που είναι όντως αποτελεσματικός. Η ρύθμιση που ευτυχώς αποσύρθηκε μπροστά στις αντιδράσεις των φορέων και των τοπικών κοινωνιών θα είχε ως συνέπεια μεγάλες δημοσιονομικές διορθώσεις για τα προγράμματα Leader και εκατοντάδες εκατομμύρια ευρώ θα χάνονταν για την τοπική ανάπτυξη με αποκλειστική ευθύνη της Κυβέρνησης. Κατά τα άλλα, δίνετε γη και ύδωρ στις επενδύσεις.

Τρίτο ερώτημα: θέλουμε να εξετάσουμε με ποιο τρόπο η Κυβέρνηση προωθεί ακόμη περισσότερο τη διάβρωση του δημόσιου χαρακτήρα της Αυτοδιοίκησης, αυτή τη φορά σε επίπεδο αρμοδιοτήτων υπηρεσιακών στελεχών; Τα άρθρα 30, 32 και 34 μας απαντούν ακριβώς. Με το πρόσχημα της υποστελέχωσης, η Κυβέρνηση προχωρά ουσιαστικά στην αντικατάσταση του Μόνιμου Ειδικού Επιστημονικού Προσωπικού των ΟΤΑ που χρησιμοποιείται για κάλυψη πάγιων αναγκών, όπως η σύνταξη μελετών και τευχών δημοπράτησης διαγωνισμών με συμβασιούχους ορισμένου χρόνου, ειδικούς συνεργάτες, συμβούλους, επιστημονικούς συνεργάτες, τέτοιους πάντως. Ανατίθενται, δηλαδή, αποκλειστικές αποφασιστικές αρμοδιότητες της Δημόσιας Διοίκησης σε ιδιώτες που έχουν κάποια πρόσθετη ιδιότητα πλησίον των Δημάρχων ή και των Περιφερειαρχών.

Η Κυβέρνηση δεν διστάζει να συντάξει μια κατάφωρα αντισυνταγματική διάταξη, προκειμένου να παραδώσει την Αυτοδιοίκηση στην ιδιωτική διαχείριση. Θα στηθούν ασφαλώς πολυάριθμα παραμάγαζα, περιπτώσεις περιστρεφόμενων θυρών με ελεύθερους επαγγελματίες που με τη μία ιδιότητα θα αναλαμβάνουν έργα και με την άλλη θα τα ελέγχουν και θα τα θεωρούν. Η διαφάνεια ξανά το θύμα της κυβερνητικής πολιτικής. Το δε προσχηματικό άρθρο 34, για τις υπηρεσίες δόμησης με την ανεπαρκέστατη στελέχωση που προβλέπει, μοιάζει να βρίσκεται εκεί μόνο για να δικαιολογήσει την αναγκαιότητα της ιδιωτικής διαχείρισης.

Τελευταίο ερώτημα -το τέταρτο- θέλουμε να παρατηρήσουμε με ποιο τρόπο η Κυβέρνηση στερεί κρίσιμα έσοδα από την Τοπική Αυτοδιοίκηση. Γνωρίζετε και ευτυχώς πήρατε πίσω το άρθρο για το ειδικό τέλος των ΑΠΕ.

Κλείνω, λέγοντας, ότι τώρα που πράγματι οι Προϋπολογισμοί των ΟΤΑ είναι στα πολύ δύσκολα και προ των θυρών της χρεοκοπίας, τι θέλετε να δείξετε με αυτό; Ότι ενισχύετε τους Προϋπολογισμούς των ΟΤΑ παίρνοντας από το ίδιο -από τα ίδια χρήματα- το ειδικό τέλος των ΑΠΕ, το 80% από τις τοπικές κοινότητες για να ενισχύσετε δήθεν τους Προϋπολογισμούς; Αυτά όλα αποδεικνύουν ότι η δική σας άποψη για την αυτοδιοίκηση είναι απλά και μόνο χειραγώγηση.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Θα ξεκινήσω με το αυτονόητο, να δηλώσω ότι ενώνουμε τις φωνές μας με τα εκατομμύρια πολιτών, εντός και εκτός Ελλάδος, ζητώντας την καταδίκη του νεοναζιστικού μορφώματος, υπεύθυνου για πληθώρα εγκλημάτων τα προηγούμενα χρόνια και ελπίζουμε και πιστεύουμε ότι η ελληνική δικαιοσύνη θα κάνει το καθήκον της και θα σταθεί στο ύψος των ιστορικών περιστάσεων δικαιώνοντας κυρίως τον ελληνικό λαό, έναν λαό που έχει περάσει τα πάνδεινα, έχει αγωνιστεί, έχει χύσει πολύ αίμα από τους ναζί. Άνθρωποι βασανίστηκαν, εκτελέστηκαν, εξορίστηκαν, κυνηγήθηκαν για δεκαετίες και επομένως, πρέπει να υπάρξει και αυτή η δικαστική απάντηση.

Δεν αρκεί, όμως, μόνο η δικαστική απόφαση, έστω και αυτού του βάρους. Θα πρέπει όλοι να μεριμνήσουμε για τη μείωση των κοινωνικών ανισοτήτων. Να επικρατήσει η κοινωνική δικαιοσύνη, η οποία αποτέλεσε εφαλτήριο για την «εκκόλαψη του αυγού του φιδιού», να καταπολεμηθούν οι ανισότητες, να βελτιωθεί το επίπεδο διαβίωσης των πολιτών, που με συγκεκριμένες παρεμβάσεις τα προηγούμενα χρόνια, η Κυβέρνηση ΣΥΡΙΖΑ το κατάφερε, όχι αποκαθιστώντας όλες τις αδικίες, αλλά έπαιξε κι αυτό έναν ρόλο στο να πέσει η Χρυσή Αυγή. Και ,βέβαια, με κοινωνίες ισότητας και αλληλεγγύης και με μια ρητορική και ένα πνεύμα που και εμείς υλοποιήσαμε και εφαρμόσαμε σε κάθε δημόσια τοποθέτησή μας.

Απαιτείται, λοιπόν, καθημερινός αγώνας απέναντι σε κάθε μικρό και μεγάλο φασισμό, τον ρατσισμό, τον εθνικισμό, την ξενοφοβία, τον σεξισμό, την εργοδοτική τρομοκρατία και καταπίεση που εντείνεται και είμαστε υποχρεωμένοι, όλοι και όλες, με τη συμπεριφορά μας, με τη δράση μας, τη ρητορική, τις δημόσιες τοποθετήσεις και τα νομοσχέδια που έρχονται στη Βουλή, να προασπίσουμε αυτές τις αξίες και να καταπολεμήσουμε τις αιτίες που δημιουργούν το φασισμό, το ρατσισμό και την ακροδεξιά. Δυστυχώς, και μέσα στη Βουλή και όχι μόνο από την Ελληνική Λύση, η οποία επιδίδεται διαρκώς σε κηρύγματα μίσους, φόβου και στοχοποιήσεις κοινωνικών ομάδων, αλλά και από ορισμένους Βουλευτές της Νέας Δημοκρατίας.

Η δημιουργία εσωτερικών αόρατων εχθρών, εισβολέων, η κατηγορία κοινωνικών ομάδων, οι οποίες πλήττονται από την κρίση, ακόμα και της νεολαίας και θα πρέπει αυτό να μας προβληματίσει, να το προσέξουμε και να διασφαλίσουμε ότι οι κοινωνίες μας θα είναι ανοιχτές, δημοκρατικές με δικαιώματα και υποχρεώσεις για όλους.

Και, βέβαια, οι κυβερνητικές πρωτοβουλίες, όπως η διαχείριση του προσφυγικού- μεταναστευτικού, με την εξαθλίωση των προσφύγων, τον εμπαιγμό των τοπικών κοινωνιών και την έκθεση της χώρας στην Ευρώπη και διεθνώς έχουν ένα αντίκτυπο σε όλο αυτό και αναζωπυρώνουν αντιδραστικά αντανακλαστικά, όπως κάνατε, βέβαια και προεκλογικά.

Όμως, και νομοθετικές πρωτοβουλίες, όπως αυτή εδώ, έρχονται στην ουσία, παρά το γεγονός ότι υποχρεώνεστε να βάλετε ένα σύστημα για την ιθαγένεια, που ουδέποτε θα νομοθετούσατε την ίδια την ιθαγένεια, δεν το κάνατε από το 2012 έως το 2014 και «ξηλώνετε», «τορπιλίζετε» ακόμα και αυτό το δικαίωμα. Αποκλείετε, δηλαδή, κόσμο, πάλι τροφοδοτείτε αυτό το ακροατήριο, από τρία χρόνια πήγε σε επτά η απόδοση ιθαγένειας για αναγνωρισμένους πρόσφυγες, αλλοδαπές καθαρίστριες αποκλείονται από ανανέωση συμβάσεων στον Δήμο Αθηναίων. Διακριτική μεταχείριση.

Επιδόματα μητρότητας κόβονται από μητέρες αλλοδαπές. Και, ερχόμαστε και σε ένα σύστημα εξετάσεων, όπου βάζετε 70% και 150 ευρώ παράβολο. Μα, αυτά είναι αστεία σε σχέση με το εισοδηματικό και ταξικό κριτήριο που αποκλείει. Το 40% των ελληνικών νοικοκυριών δεν μπορεί να πιάσει αυτούς τους στόχους. Και έρχεστε τώρα και λέτε ότι βάζετε νομοτεχνικές βελτιώσεις. Τίποτα δεν κάνετε. Θέλετε να δυσκολέψετε και να αποκλείσετε χιλιάδες κόσμου για λόγους ιδεοληψίας.

Κλείνω, λοιπόν, κυρία Πρόεδρε, λέγοντας ότι εμείς επιμένουμε και διατρανώνουμε ότι χρειάζονται ανοιχτές και δημοκρατικές κοινωνίες συνοχής, με δικαιώματα και υποχρεώσεις για όλους. Μόνο έτσι θα πάμε μπροστά. Και πιστέψτε με, η ελληνική κοινωνία και ιδίως η νεολαία της είναι απολύτως έτοιμη για κάτι τέτοιο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θέλω να ξεκινήσω με τον βανδαλισμό του εβραϊκού νεκροταφείου με τα ναζιστικά συνθήματα και τα σύμβολα, χθες, λίγες ώρες πριν την ανακοίνωση της απόφασης για τη δίκη της Χρυσής Αυγής. Είναι πρόκληση. Είναι πρόκληση για την ιστορία. Είναι πρόκληση για τη μνήμη, για το χθες, για το σήμερα και για το αύριο. Η δημοκρατία και το αντιφασιστικό κίνημα, αύριο το πρωί θα απαντήσουν. Θα είμαστε εκεί. Εκεί που οι εγκληματίες ναζί θα πηγαίνουν στη φυλακή. Και το σύνθημα «ποτέ ξανά φασισμός», «ποτέ ξανά ρατσισμός», «ποτέ ξανά η ανιστόρητη και άθλια, απαράδεκτη θεωρία των δύο άκρων», πρέπει να είναι ένα σύνθημα πολιτικής καθημερινότητας.

Τώρα, όσον αφορά στο νομοσχέδιο για την ιθαγένεια. Κύριε Υπουργέ, αυστηροποιείτε το πλαίσιο απόκτησης ιθαγένειας. Κύριε Λιβάνιε, κρίμα για εσάς και για τη δική σας πολιτική διαδρομή και για τη διαδρομή του διαρκώς απόντος από την Επιτροπή, κυρίου Θεοδωρικάκου. Καταλαβαίνω ότι θέλετε να δώσετε εξετάσεις σε σκληροπυρηνικά ακροατήρια, παρόλο που η πολιτική σας διαδρομή και η πολιτική σας προέλευση, και η δική σας και του κ. Θεοδωρικάκου, δεν είναι αυτή. Βάζετε στα εισοδηματικά κριτήρια το παράβολο των 700 ευρώ, σε συνθήκες μεγάλης κρίσης και μεγάλης φτωχοποίησης. Κάνετε σκλήρυνση της βαθμολογίας στις εξετάσεις. Και, κύριε Υπουργέ, διασπάτε και την κοινή αρχή της ιθαγένειας. Είναι η πρώτη φορά που τα ανήλικα τέκνα πολιτογραφηθέντος δεν θα δεν θα αποκτούν αυτόματα ιθαγένεια. Και επειδή είπατε κάτι, προχθές, στην Επιτροπή, που συμφώνησα και με συγκίνησε, σας ρωτώ. Το παιδάκι του Γιάννη Αντετοκούμπο, που είναι στις Ηνωμένες Πολιτείες Αμερικής, με αυτό το οποίο νομοθετείτε, θα έχει ή δεν θα έχει ιθαγένεια;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Θα έχει.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα έχει με αυτό που νομοθετείτε; Δεν σπάει ο κανόνας;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Έχει πάρει ιθαγένεια ο Αντετοκούμπο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι. Από δω και πέρα. Για να δούμε. Εμείς δεν θέλουμε να αλλάξει αυτό. Αν δεν αλλάζει, ακόμα καλύτερα. Αν αλλάζει, να εξηγηθεί γιατί αλλάζει.

Υπάρχουν σκληρότερες διατάξεις για άτομα με ειδικές ανάγκες, για αναλφάβητους, για ψυχικά νοσούντες. Και, επειδή γράφονται πολλά και στα social media, ακούγονται και στην αίθουσα του Kοινοβουλίου, Έλληνας και γεννιέσαι και γίνεσαι. Έλληνας είναι αυτός, ο οποίος μετέρχεται της ελληνικής παιδείας. Είναι ο Αντετοκούμπο, είναι ο Οδυσσέας Τσενάι. Αλλά δεν είναι μόνο αυτοί, οι οποίοι έγιναν ευρύτερα γνωστοί. Εμείς είμαστε περήφανοι και για όλους εκείνους που ήρθαν στη χώρα μας και είναι οι μικροί ήρωες της καθημερινότητάς τους και της καθημερινότητάς μας. Που ζούμε τόσα χρόνια όλοι μαζί.

Τώρα, για τους Οργανισμούς Τοπικής Αυτοδιοίκησης, μια σύντομη αναφορά. Είναι εμφανές, ότι και στην κεντρική διοίκηση και στην αυτοδιοίκηση, δεν σας αρέσει η διαβούλευση, η σύνθεση, δε σας αρέσει η λογοδοσία. Απαξιώνονται πλήρως τα δημοτικά και περιφερειακά συμβούλια και δίνονται όλες οι αρμοδιότητες στην οικονομική επιτροπή. Δεν ξέρω αν το έχετε καταλάβει, αλλά πρέπει να σας εξηγηθεί, ότι εδώ πέρα, δεν διοικείται μια εταιρία, διοικείται μία χώρα, μια περιφέρεια, ένα δήμο και οι άνθρωποι οι οποίοι ασκούν διοίκηση, δεν είναι ούτε CEO, ούτε CFO ούτε Human Resource Management, είναι πολιτικοί και πολιτεύονται σε δημοκρατίες.

Για τη ρύθμιση του τέλους των ΑΠΕ, αυτή τη στιγμή, το 80% που έπαιρνε ένας δήμος, έπρεπε να διατίθεται μόνο σε περιβαλλοντικές δράσεις, σε έργα τοπικής ανάπτυξης, κοινωνικής υποστήριξης, εντός των διοικητικών ορίων, δημοτικής ή τοπικής κοινότητας, όπου θα ήταν ο τοπικός σταθμός της ΑΠΕ. Από εδώ και πέρα, τα ποσά αυτά μπορούν να διατίθενται με απόφαση δημοτικού συμβουλίου για εξόφληση οφειλών και κάθε φύσης δαπάνη του δήμου τη περίοδο 2020-2021. Επί της ουσίας, καταργείται η στήριξη σε περιβαλλοντικές δράσεις και αναπτυξιακά έργα των κοινοτήτων που φιλοξενούν ΑΠΕ. Οι κάτοικοι όπου εγκαθίστανται οι ΑΠΕ, δεν θα έχουν ανταποδοτικό όφελος, επί της ουσίας, για την εγκατάστασή τους. Πραγματικά, έτσι σκέφτεστε να κάνετε πράσινη ανάπτυξη στη χώρα, χωρίς ανταποδοτικότητα, χωρίς οφέλη στις τοπικές κοινωνίες;

Τέλος, σχετικά με τη διοίκηση και τη διαχείριση των ναών εντός κοιμητηρίων και τα έσοδα αυτών, τα οποία, σύμφωνα με το νομοσχέδιο, θα διατίθενται πρωτίστως για τη συντήρηση και λειτουργία και τους φιλανθρωπικούς σκοπούς της Μητρόπολης. Σας το είπε και η ΚΕΔΕ, αποσύρετε αυτή τη διάταξη, διότι, με αυτόν τον τρόπο, αφαιρείτε σημαντικούς πόρους από τους ήδη επιβαρυμένους προϋπολογισμούς των ΟΤΑ. Αν θέλετε να συζητήσουμε για την εκκλησία, τη στήριξη, το έργο που κάνει, εμείς καταθέσαμε, προ διετίας, συνολική πρόταση για την από κοινού αξιοποίηση της εκκλησιαστικής περιουσίας που, βεβαίως, μπορεί και πρέπει να χρηματοδοτήσει και τέτοιους σκοπούς. Αλλά, αυτά που κάνετε τώρα εδώ πέρα, με διάφορες κοπτοραπτικές, δεν βγαίνουν πουθενά.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρία Πρόεδρε, η πρώτη μου παρατήρηση είναι, ότι πρέπει να προσεχθεί το κεφάλαιο των διατάξεων που αφορούν στην απονομή της έννοιας της πολιτογράφησης, ειδικότερα, εκείνες που ρυθμίζουν τα θέματα της προσωπικής συνέντευξης. Θα πρέπει να είναι προφορική διαδικασία ενώπιον επιτροπής, προκειμένου να κριθεί, εάν τηρούνται οι προϋποθέσεις της πολιτικής και κοινωνικής ένταξης του υποψηφίου στην ελληνική κοινωνία. Επίσης, θα πρέπει να προσεχθεί αυτό το τμήμα των διατάξεων, γιατί μπορεί να παρεισφρήσουν αθέμιτες καταστάσεις και, νομίζω, ότι ο καθένας μας μπορεί να αντιληφθεί, τι ακριβώς λέω.

Το δεύτερο που θέλω να παρατηρήσω, αφορά το δεύτερο κεφάλαιο, σχετικά με την επιλογή των διοικήσεων των νομικών προσώπων δημοσίου δικαίου και των νομικών προσώπων ιδιωτικού δικαίου, για τα οποία το κράτος έχει την ευθύνη να ορίσει τις διοικήσεις τους. Είναι προφανές, ότι πρόκειται για μία προσχηματική διαχείριση, ουσιαστικά, κομματικών επιδιώξεων, που δεν παρέχει τα εχέγγυα μιας αξιοκρατικής και αντικειμενικής κρίσης, καθώς όπως επισημάνθηκε και από άλλους συναδέλφους, στην πλειοψηφία της αποτελείται από ανθρώπους που επιλέγει η κυβέρνηση. Νομίζω, ότι θα έπρεπε να δημιουργηθεί ένα ειδικό τμήμα επιλογής των διοικήσεων αυτών, εντός του ανώτατου συμβουλίου επιλογής προσωπικού, ή στη χειρότερη περίπτωση, θα μπορούσαν να διατυπώσουν μια άλλη πρόταση, ο ένας εκ των τριών ελεγχόμενων από την κυβέρνηση προαγόντων προσώπων που συμμετέχουν στη σχετική επιτροπή, να αντικατασταθεί. Π.χ., είναι μόνο παραδειγματική η αναφορά που κάνω, με κλήρωση που θα γίνεται μεταξύ των πρωτοβάθμιων καθηγητών των τμημάτων πολιτικών επιστημών ή των σχολών πολιτικών επιστημών.

Θα προτιμούσα την πρώτη εκδοχή, αλλά συνεισφέρω και μια δεύτερη ιδέα, εάν θέλουμε να προσφέρουμε περισσότερα εχέγγυα στην κρίση της επιτροπής.

Επίσης, θα πρέπει η Κυβέρνηση να αλλάξει τη συμμετοχή της προσωπικής συνέντευξης και να χαμηλώσει τα μόρια, διότι τα 800 μόρια, τα οποία προσφέρονται ουσιαστικά μπορούν να οδηγήσουν στο έτσι και αλλιώς αφερέγγυο όργανο, λόγω της σύνθεσής του. Οι ρυθμίσεις αυτές προσφέρουν πάρα πολλές δυνατότητες για να κάνουν ό,τι θέλουν μέσω της προσωπικής συνέντευξης.

Σε ό,τι αφορά δε τις διατάξεις για την Αυτοδιοίκηση, θα ήθελα να παρακαλέσω να ξαναδεί η Κυβέρνηση το άρθρο 31. Είναι εξαιρετικές οι αρμοδιότητες, οι οποίες παραχωρούνται στην οικονομική επιτροπή των Δήμων και των Περιφερειών. Είναι τόσες οι αρμοδιότητες, που ουσιαστικά δεν αντιστοιχούν ούτε στο έκτακτο καθεστώς, το οποίο επικαλείται η Κυβέρνηση. Εννοώ, ότι λόγω των εκλογικών δεδομένων και του εκλογικού νόμου, η Κυβέρνηση επικαλέστηκε, ότι πρέπει να κάνει έκτακτες ρυθμίσεις, μέχρι να ρυθμίσει αυτά τα θέματα με έναν καινούργιο νόμο εξαρχής. Δεν αντιστοιχεί ούτε σε αυτές τις έκτακτες συνθήκες και φοβάμαι ότι θα παρεισφρήσουν πολλά φαινόμενα αδιαφάνειας.

Για να δώσω ένα παράδειγμα, ελπίζω να φανεί χρήσιμο στα παριστάμενα μέλη της Κυβέρνησης, τη διαδικασία των αναθέσεων τουλάχιστον, να μην την αφήσουν μόνο στα χέρια της οικονομικής επιτροπής, αλλά να θέσουν την τελική απόφαση, υπό την έγκριση του Δημοτικού ή Περιφερειακού Συμβουλίου.

Τέλος, σε ό,τι αφορά στις συγκεκριμένες ρυθμίσεις, κάτι που δεν αποτελεί αντικείμενο του συγκεκριμένου νομοσχεδίου, αλλά είναι ένα αίτημα, κύριε Υπουργέ, που έρχεται σχεδόν από το σύνολο των πρωτοβάθμιων ΟΤΑ, αλλά και από τις αστυνομικές υπηρεσίες.

Έχει προβλεφθεί παλαιότερα, εάν θυμάμαι σωστά με το ν.4638, οι δήμοι να επιχορηγούν και να βοηθούν τα δημόσια νοσοκομεία, που είναι στην περιφέρεια του συγκεκριμένων δήμων. Όταν προκύπτουν προβλήματα στα αστυνομικά τμήματα ή τους σταθμούς, που βρίσκονται στα όρια ενός δήμου, ένας δήμος δεν μπορεί ούτε να επιχορηγήσει από τον Τακτικό Προϋπολογισμό, ούτε καθ' οιονδήποτε τρόπο να βοηθήσει οικονομικά.

Θα συντάξω μια τροπολογία και έγκαιρα θα την καταθέσω, αλλά παρακαλώ από τώρα την Κυβέρνηση να σκεφθεί, ενόψει και της Ολομέλειας, ότι είναι κοινό αίτημα των εκπροσώπων της Πρωτοβάθμιας Αυτοδιοίκησης να έχουν τη δυνατότητα, μέσω του προϋπολογισμού τους, να βοηθούν, να επιχορηγούν, να χρηματοδοτούν τα αστυνομικά τμήματα και τους σταθμούς, προκειμένου να επιλύουν σημαντικά προβλήματα, που αντιμετωπίζουν στην καθημερινότητα.

Τέλος, κυρία Πρόεδρε, θέλω να κάνω μια γενική πολιτική παρατήρηση και θα σας παρακαλέσω, εάν συμφωνεί η Επιτροπή, μέσω ημών, να μεταφέρετε στον κ. Πρόεδρο, ότι θεωρώ πολύ σημαντικό αύριο η Βουλή των Ελλήνων να βρίσκεται με μια αντιπροσωπεία της στη δίκη της Χρυσής Αυγής, πριν την εκφώνηση της τελικής απόφασης. Νομίζω, ότι έχει ιδιαίτερη συμβολική αξία, ο θεμέλιος θεσμός της δημοκρατίας να παρευρίσκεται στην ανακοίνωση της απόφασης και επειδή, κατά το λόγο της αρμοδιότητας της, αυτή που πρέπει να παρευρίσκεται είναι μια διακομματική αντιπροσωπεία αποτελούμενη από τα μέλη της Επιτροπής Δημόσιας Διοίκησης, Τάξης και Δικαιοσύνης, θα έλεγα μια μικρή αντιπροσωπεία, εφόσον βεβαίως συμφωνήσει η Επιτροπή και ο Πρόεδρος της Βουλής, να είναι παρούσα αύριο σε μια κρίσιμη στιγμή για το μέλλον της δημοκρατίας μας.

**ΣΟΦΙΑ ΒΟΥΛΤΕΨΗ (Πρόεδρος της Επιτροπής):** Δεν θα κάνω σχόλιο πάνω σε αυτό, γιατί ξέρετε τις απόψεις μου για τη διάκριση των εξουσιών.

Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Κατ’ αρχάς, να πω ότι συμφωνώ με την πρόταση του κυρίου Καστανίδη και θεωρώ χρέος όλων των βουλευτών του Κοινοβουλίου, ανεξάρτητα σε ποιο κόμμα ανήκουν, αύριο να είναι παρόντες και παρούσες στη συγκέντρωση που θα γίνει. Και άπτεται και των θεμάτων που συζητάμε σήμερα, της ιθαγένειας, τουλάχιστον και το πώς έχουν συμπεριφερθεί οι ναζί εγκληματίες της Χρυσής Αυγής, σε ανθρώπους που δεν είχαν την ελληνική ιθαγένεια, σε ανθρώπους που διεκδικούσαν την ελληνική ιθαγένεια, σε ανθρώπους που είχαν διαφορετικότητα στην καταγωγή τους ή στο χρώμα τους.

Τώρα, να πάμε λίγο στο θέμα του νομοσχεδίου και δεν θα αναφερθώ στο θέμα της ιθαγένειας, που επαρκώς κάλυψαν οι συνάδελφοι του ΣΥΡΙΖΑ. Θα ξεκινήσω με αυτό που είπε ο συνάδελφος από τη Νέα Δημοκρατία από την Κεφαλονιά, την Ιθάκη, δεν θυμάμαι από πού, για ελλείψεις στις τεχνικές υπηρεσίες. Αγαπητέ συνάδελφε της Νέας Δημοκρατίας, οι μηχανικοί του συνόλου του δημόσιου τομέα είναι 8.000. Οι μετακλητοί, σε 14 - 15 μήνες που κυβερνάτε τη χώρα, είναι περίπου το 50%, είναι περίπου 4.000. Ρωτάμε, λοιπόν. Και βέβαια, είναι πολύ υψηλότερα αμειβόμενοι μετακλητοί, από έναν συνάδελφο μηχανικό, που προσλαμβάνεται στο δημόσιο.

Γιατί διαμαρτύρεται ο βουλευτής της Νέας Δημοκρατίας για τις ελλείψεις των τεχνικών υπηρεσιών; Εσείς ανατρέψατε τον ετήσιο και μακροχρόνιο προγραμματισμό που είχαμε. Εσείς, προεκλογικά, λέγατε ότι δεν θα πάτε στο 1 προς 1 και ότι είσαστε υπέρ του μικρού κράτους. Εσείς τα λέγατε αυτά. Έρχεστε τώρα και βλέπετε αυτό που δημιουργήσατε. Για να δούμε, όμως, τι κάνετε, ταυτόχρονα.

Κύριε Υπουργέ, εδώ πέρα, περιμένουμε συγκεκριμένες απαντήσεις. Νομοθετήσατε ότι υποχρεωτικά πρέπει οι δήμοι να κάνουν υπηρεσία δόμησης. Ο κάθε δήμος. Μέχρι τώρα, υπήρχαν δήμοι που δεν είχαν υπηρεσία δόμησης. Μάλιστα. Χρειάζεται, τουλάχιστον, 2000 κατά τη γνώμη μου, προσλήψεις, για να λειτουργήσουν οι πρόσθετες υπηρεσίες δόμησης. Το γνωρίζετε αυτό. Ποιο είναι, λοιπόν, το παράθυρο που αφήνετε, γιατί δεν έχετε ούτε στον ετήσιο προγραμματισμό ούτε στον μακροχρόνιο να κάνετε προσλήψεις σε επιστήμονες, σε μηχανικούς για την τοπική αυτοδιοίκηση. Αφήνετε ένα παράθυρο, να γίνουν προσλήψεις από τους αναπτυξιακούς οργανισμούς. Κρατήστε αστεράκι στον όρο «αναπτυξιακοί οργανισμοί».

Δηλαδή, στο ποιος θα εγκρίνει και θα ελέγχει άδειες, ποιος θα εγκρίνει, θα ελέγχει και θα εισηγείται τη χωροταξική και πολεοδομική πολιτική κάθε δήμου, αυτό εσείς θέλετε να το κάνετε, μέσα από αναπτυξιακούς οργανισμούς, που θα καταστρατηγούν κάθε έννοια προστασίας του δημοσίου συμφέροντος. Με ιδιώτες.

Δηλαδή, όποιος έχει τη δυνατότητα να προσλαμβάνει συγκεκριμένους ανθρώπους εκεί, θα προωθεί και συγκεκριμένα ιδιωτικά συμφέροντα και όχι, κατ’ ανάγκη, τα συμφέροντα της προστασίας του αστικού περιβάλλοντος, του πολίτη, της ποιότητα ζωής. Το ξέρετε αυτό. Και με την ευκαιρία, επειδή συναντιόμαστε μέσα στην Επιτροπή, να θυμίσουμε ότι περιμένουμε απαντήσεις σε ερωτήσεις που έχουμε καταθέσει εδώ και αρκετούς μήνες, για το ποιοι και πόσοι είναι οι μετακλητοί, ποια είναι τα τυπικά τους προσόντα και ποιες οι αμοιβές τους. Όπως το ίδιο για τα στελέχη του δημόσιου τομέα.

Και να θυμίσουμε, επίσης, ότι περιμένουμε τον απολογισμό του Υπουργείου Εσωτερικών, για τις δαπάνες που έγιναν, για την αντιμετώπιση του κορονοϊού. Καταλαβαίνουμε τη δυσκολία που έχετε και τη δύσκολη θέση που έχετε να μας φέρετε τον απολογισμό όταν, μέσα σε αυτόν τον υπολογισμό, θα υποχρεωθείτε να φέρετε και να τα δούμε όλοι δαπάνες, όπως του «μεγάλου περιπάτου». Δαπάνες, όπως οι χαλασμένες μαγειρίτσες το Πάσχα, από την περιφέρεια Αττικής και άλλες, που αναφέρθηκαν πριν από συνάδελφους. Φέρτε το κάποτε, δεν θα το αποφύγετε.

Ειλικρινά μιλάω, πείτε και ένα συγνώμη για αυτά που νομοθετήσατε. Πείτε και ένα συγνώμη για τις συνέπειες αυτών που νομοθετήσατε, δήθεν, για την αντιμετώπιση κρίσης του κορονοϊού, με απευθείας αναθέσεις. Ότι αστοχήσατε.

Και κλείνω, κυρία Πρόεδρε και ευχαριστώ για την ανοχή, με ένα θέμα, που επίσης, έχετε ταλαιπωρήσει και την τοπική αυτοδιοίκηση και το Κοινοβούλιο.

Καταρχάς, εμείς να δηλώσουμε ότι από εδώ και πέρα θα λέμε τα πράγματα με ονοματεπώνυμο. Την παράνομη, αν θέλετε, μεταφορά αρμοδιοτήτων στις οικονομικές επιτροπές τόσο στις περιφέρειες όσο και στους δήμους σε αυτήν τη συγκυρία, στην προηγούμενη ήταν δήθεν η κυβερνησιμότητα, ονομάζεται Πατούλης και Ζέρβας σίγουρα και βλέπουμε και τι άλλο. Πατούλης και Ζέρβας, όμως, σίγουρα. Θα αναδεικνύουμε, από εδώ και πέρα, τι γίνεται με άλλοθι τον κορωνοϊό και με όλη αυτή την ελαστικοποίηση, την παρανομία που οδηγείτε τη χώρα, με σαφή καταστρατήγηση των ευρωπαϊκών Οδηγιών και της ευρωπαϊκής νομοθεσίας.

Πάμε, όμως, στους αναπτυξιακούς οργανισμούς και στις αναπτυξιακές εταιρείες. Πόσες φορές θα το αλλάξετε; Πόσες φορές θα προσπαθήσετε να φέρετε την εθνική νομοθεσία, στο πλαίσιο του καταστατικού δύο αναπτυξιακών εταιρειών της AMCO και του Πάρνωνα. Πόσες φορές; Αν θέλετε, κύριε Υπουργέ και αγαπητοί συνάδελφοι της Νέας Δημοκρατίας, να μην πληρώνει η χώρα πρόστιμα - γιατί εμείς, μέχρι τώρα, δεν κάναμε αυτό που κάνατε εσείς, να έχουμε δύο εγκατεστημένους στις Βρυξέλλες και να δίνουν τη χώρα στις παρανομίες που κάνετε, εσείς το κάνατε χωρίς να κάνουμε παρανομία, ως Κυβέρνηση - να το αρχίσουμε, αλλά δεν γίνεται έτσι.

Κύριε Υπουργέ, δεν γίνεται να υπάρχει 3% ιδιωτικού τομέα σε αναπτυξιακούς οργανισμούς και να είναι αναθέτουσες αρχές με κατ’ εξαίρεση προσλήψεις, με προγραμματικές συμβάσεις και με απευθείας αναθέσεις. Αυτό γίνεται με 100% του δημοσίου. Όπως δεν γίνεται οι αναπτυξιακοί οργανισμοί να υλοποιούν leader και προγράμματα αλιείας και όλα τα υπόλοιπα που έχετε τινάξει στον αέρα με την προηγούμενη νομοθεσία. Ευχαριστώ και περιμένουμε σαφείς απαντήσεις πριν αρχίσουμε να κάνουμε εμείς καταγγελίες.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Εκπλήσσομαι από τον κ. Σπίρτζη, και από όλα αυτά τα οποία λέει, διότι είχε 26 ειδικούς συμβούλους, συνεργάτες, μετακλητούς, ειδικούς επιστήμονες, δημοσιογράφους, αλλά και αποσπασμένους στο δικό του πολιτικό γραφείο. Υπάρχει, λοιπόν, αντίστοιχο έγγραφο και στη Διαύγεια. Είναι άδικο και κρίμα να υπάρχει ένα τέτοιο γαϊτανάκι γύρω από αυτά, ενώ περνάει ένα πολύ σημαντικό νομοσχέδιο αυτή την ώρα και από τις Επιτροπές και από την Ολομέλεια μετά από λίγες μέρες.

**ΧΡΗΣΤΟΣ ΣΠΙΡΤΖΗΣ: *(εκτός μικροφώνου)***

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Παρακαλώ, κύριε Σπίρτζη. Μιλήσατε, τώρα μιλάει άλλος. Έτσι είναι η Δημοκρατία. Δεν υπάρχει προσωπικό στην Επιτροπής, αλλά, εν πάση περιπτώσει, μιλήσατε.

**ΦΙΛΙΠΠΟΣ ΦΟΡΤΩΜΑΣ:** Με το υπό συζήτηση σχέδιο νόμου εκσυγχρονίζεται ο Κώδικας Ελληνικής Ιθαγένειας, εισάγονται καινοτόμες διαδικασίες απόδοσης της ιθαγένειας μέσω πιστοποίησης της ελληνομάθειας μέσω εξετάσεων. Περαιτέρω, φυσικά, εισάγεται, για πρώτη φορά, ένα σύστημα αξιοκρατικό επιλογής διοικήσεων στους φορείς του δημόσιου τομέα. Έρχομαι, όμως, στην ενδυνάμωση των ΟΤΑ και, σε συνέχεια του ν.4674/2020, συνεχίζεται η όλη νομοθετική πρωτοβουλία πολύ καλά από την Κυβέρνηση.

Για την ενδυνάμωση της αναπτυξιακής προοπτικής των ΟΤΑ, με καινοτόμες διατάξεις, όπως λόγου χάρη το άρθρο 32, το οποίο ενισχύει την ωρίμανση των έργων, αλλά και της απορρόφησης αναπτυξιακών πόρων από τους ΟΤΑ δίνοντας ειδικές διαδικασίες και υπηρεσίες και στους εν λόγω υπαλλήλους.

Έρχομαι, τώρα, στο άρθρο 33, το οποίο, πολύ ορθά, φέρνει κάποιες ρυθμίσεις για τα νομικά πρόσωπα των ΟΤΑ και για τους αναπτυξιακούς. Σε αυτόν, λοιπόν, και στον ήδη νόμο 4674, του 2020, στο άρθρο 2, εισήχθη, πολύ σωστά, από το ΥΠ.ΕΣ. ο καινοτόμος θεσμός των αναπτυξιακών, προκειμένου να επιλυθεί το πρόβλημα υποστελέχωσης των ΟΤΑ, με στελέχη της τεχνικής υπηρεσίας τους. Έτσι, λοιπόν, εξοπλίστηκαν με κάποιες αρμοδιότητες.

Ίδια αποστολή εκτελούν εκ του νόμου πλέον ακριβώς και τα δίκτυα των ΟΤΑ, στα οποία δίνει αρμοδιότητα με το άρθρο 3 του 4674. Προκειμένου, λοιπόν, να επιτευχθεί ο κοινός αναπτυξιακός σκοπός, είναι απαραίτητο, κρίνω, να εξοπλίζονται οι δύο τύποι φορέων της αυτοδιοίκησης με τις ίδιες δυνατότητες, ώστε να μην υπονομεύεται ο κοινός αναπτυξιακός δικός τους σκοπός. Για τον λόγο αυτό, θα ζητήσω από το Υπουργείο την επέκταση των δυνατοτήτων στελέχωσης των δικτύων με τις ίδιες με τους αναπτυξιακούς ΟΤΑ προϋποθέσεις.

Πάω, τέλος, στο άρθρο 46 του εν λόγω νομοσχεδίου, όπου παρέχει κίνητρα στους εργαζόμενους ορεινών, αλλά και νησιωτικών περιοχών. Ένα πολύ σημαντικό άρθρο, μιας και πολλά λέγονται τον τελευταίο καιρό γύρω από την νησιωτικότητα. Το εν λόγω άρθρο παρέχει δωρεάν στέγαση και σίτιση για τους δημοσίους υπαλλήλους στα νησιά. Έτσι, λοιπόν, αυξάνονται υπό την παρούσα Κυβέρνηση τα κίνητρα για τους γιατρούς, τους εκπαιδευτικούς, αλλά και τους δημοσίους υπαλλήλους. Τι σημαίνει αυτό. Διευρύνεται η παροχή κινήτρων σε διάφορους εργαζόμενους ορεινών αλλά και νησιωτικών περιοχών, καθώς προβλέπει τη δυνατότητα δωρεάν σίτισης αλλά και κατάλυμα διαμονής από πλευράς δήμων σε ευρύ φάσμα δημοσίων υπαλλήλων, οι οποίοι καλούνται να υπηρετούν στα δικά μας νησιά.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Πριν καταθέσω και κάποιες μικρές νομοτεχνικές, να πω κάποια πράγματα που έχω σημειώσει από την κουβέντα που έχει προηγηθεί σχετικά με το νομοσχέδιο.

Ξεκινώντας αντίστροφα, είπε ο κ. Σπίρτζης κάποια πράγματα. Να θυμίσω ότι η Κυβέρνηση αυτή, τουλάχιστον στον τομέα της τοπικής αυτοδιοίκησης, περίπου το 90% των προσλήψεων στον κανόνα 1/1 που εγκρίθηκαν για το 2020 και αντιστοίχως για το 2021 είναι εξειδικευμένο προσωπικό, μηχανικοί, οι οποίοι θα στελεχώσουν τις τεχνικές υπηρεσίες των δήμων, με έμφαση ιδίως στους μικρούς δήμους. Έχουν ανακοινωθεί αναλυτικά οι θέσεις ανά δήμο, μπορείτε να πάτε να δείτε, να σταχυολογήσετε όποιες περιπτώσεις θέλετε. Και θα διαπιστώσετε ότι ένα από τα πράγματα που πήγε να αντιμετωπίσει η Κυβέρνηση αυτή, μετά από μία μεγάλη περίοδο, όπου είχαν σταματήσει οι προσλήψεις εξειδικευμένου προσωπικού, είναι το κομμάτι των εξειδικευμένων μηχανικών για να τρέξουν τις μελέτες.

Και επειδή είναι πολύ εύκολο να λαϊκίζουμε, λέγοντας ότι «πήρατε 4.000 μηχανικούς, παίρνετε δημοσίους υπαλλήλους», ο κ. Σπίρτζης αν είχε 1, 2, 3, ή 24, 25, δεν ξέρω και εγώ πόσους είχε υπαλλήλους, δεν είδα να παίρνει μηχανικούς για τις υπηρεσίες. Δεν το είδα αυτό. Πήρε κανονικά μετακλητούς, όπως δικαιούται και όπως δικαιούται κάθε μέλος της Κυβέρνησης.

Ακούστηκε από την Ειδική Αγορήτρια, την κ. Λιακούλη, για την απλή αναλογική. Η παράταξη του ΚΙΝ.ΑΛ. έφερε μεταρρυθμίσεις στην αυτοδιοίκηση. Έφερε τον «Καποδίστρια», έφερε τον «Καλλικράτη», δεν είδα να έχει εφαρμόσει καμία απλή αναλογική να εξανίσταται τώρα για την κατάργηση της απλής αναλογικής. Και, μάλιστα, για να είμαστε και δίκαιοι, στην περίοδο του «Κλεισθένη», την καταψήφισε.

Και επαναλαμβάνω αυτό που είχα πει και στην προηγούμενη συνεδρίαση, το άρθρο για τις αρμοδιότητες της Οικονομικής Επιτροπής δεν αλλάζει τις αρμοδιότητες που ήδη έχουν απονεμηθεί με προηγούμενους νόμους. Δεν υπάρχει καμία προσθήκη.

Άκουσα τον αγαπητό κ. Καστανίδη πριν να λέει πως οι εγκρίσεις των πρακτικών διαγωνισμών ανέκαθεν ήταν στην Οικονομική Επιτροπή, δεν είναι πρώτη φορά που μεταφέρονται. Για να είμαστε δίκαιοι και στο πλαίσιο του νέου Κώδικα της Αυτοδιοίκησης, ένα από τα μεγάλα κομμάτια που πρέπει να μας απασχολήσει, πέρα από «πυροτεχνήματα», είναι το τι κάνει το Δημοτικό Συμβούλιο, τι κάνει η Οικονομική Επιτροπή.

Τώρα, εάν θεωρούν ότι «η αρμοδιότητα του Δημοτικού Συμβουλίου είναι να δίνει μια θέση στάθμευσης σε έναν ΑμεΑ», εκεί, σηκώνω τα χέρια ψηλά. Αν θεωρούμε ότι «το Δημοτικό Συμβούλιο πρέπει να έχει 40 θέματα στην ημερήσια διάταξη για τη διάθεση του τάφου Γ1 στο Τρίτο Νεκροταφείο Αθηνών» κι εκεί, σηκώνω τα χέρια. Αυτά πρέπει να τα ξαναδούμε από την αρχή και να δούμε ποιο είναι το «νομοθετικό σώμα», ποιο είναι το εκτελεστικό σώμα, ποιο χαράζει την πολιτική και ποιο «τρέχει» τα καθημερινά ζητήματα μιας περιφέρειας.

Θα έλεγα, μάλιστα, και ότι οι κανονιστικές αποφάσεις παραμένουν στο Δημοτικό Συμβούλιο, είναι αυτές, οι οποίες καθορίζουν τους κανόνες. Εάν σε απόφαση κανονιστικών αποφάσεων, λοιπόν, αποφασίζει μια επιτροπή, εμένα δε μου φαίνεται παράλογο και στην περίοδο που θα καταργηθεί η απλή αναλογική. Στους Δήμους είναι άλλωστε δέσμευση της Κυβέρνησης και σε σύντομο χρονικό διάστημα θα έρθει ο νέος Εκλογικός Νόμος Αυτοδιοίκησης, όπου αυτός που εκλέγεται, ο συνδυασμός που προτιμάται με πλειοψηφία από τους πολίτες, θα έχει τη δυνατότητα να ασκήσει το πρόγραμμα, για το οποίο εκλέχτηκε.

Θα ήθελα να κάνω μια παρένθεση, επειδή τέθηκε και το θέμα των ναών. Άσχετα με τα επιχειρήματα περί παγκαρίου - άκουσα και τον Ειδικό Αγορητή του Κ.Κ.Ε. να λέει και «much money», χαρακτηριστικά - υπάρχει ένα ερώτημα κεντρικό. Πρέπει οι Δήμοι να έχουν εκκλησίες ή δεν πρέπει; Είναι αρμοδιότητα της Τοπικής Αυτοδιοίκησης η εκκλησία; Αν αύριο θέλει να κάνει τζαμί, θα κάνει και τζαμί, θα κάνει και συναγωγή; Μήπως η αρμοδιότητα της εκκλησίας, σαν οίκημα, είναι αρμοδιότητα της Εκκλησίας και όχι του Δήμου; Όσον αφορά στα κοιμητήρια, προφανώς, τα κοιμητήρια είναι αναπόσπαστο κομμάτι της λειτουργίας των δήμων.

Άκουσα τον κ. Παπαηλιού να λέει για το «Βοήθεια στο Σπίτι». Η Κυβέρνηση αυτή έβγαλε τον διαγωνισμό για το «Βοήθεια στο Σπίτι», με αυξημένη μοριοδότηση των ήδη υπηρετούντων, με παράταση, πλέον, μέχρι να βγουν οι οριστικοί πίνακες, με εξασφάλιση όλων των θέσεων που υπηρετούνται - αν θυμάμαι καλά, 2903 άτομα. Είναι ένα από τα κλασσικά πράγματα που η προηγούμενη Κυβέρνηση δεν πρόλαβε να κάνει.

Επανερχόμενος στις αρμοδιότητες της Οικονομικής Επιτροπής - κι αυτό δεν το έχω ξαναπεί - όταν ψηφίστηκε ο «Κλεισθένης» από την προηγούμενη Κυβέρνηση, είχε μέσα η προηγούμενη Κυβέρνηση την αμφιβολία στο εάν θα λειτουργήσει αυτό που ψήφισε και το είχε σε δύο περιπτώσεις. Ο πρώτος ήταν ένα παράδειγμα, το κλασικό, πλέον, παράδειγμα της Ορεστιάδας «εκλογή από την πρώτη Κυριακή χωρίς πλειοψηφία στο Δημοτικό Συμβούλιο». Η στατιστική επιστήμη εκεί και η πολιτική επιστήμη «σηκώνει τα χέρια ψηλά» σαν εκλογικό σύστημα. Το δεύτερο ήταν ότι πήγαν, με έμμεσο τρόπο, να ενισχύσουν την πλειοψηφία του Δημάρχου στην Οικονομική Επιτροπή βάζοντας και δύο Αντιδημάρχους μέσα. Γιατί το έκαναν; Γιατί ήθελαν να αναβαθμίσουν το θεσμό των αντιδημάρχων; Όχι, αλλά γιατί, προφανώς, αντιλαμβάνονταν ότι υπάρχει πρόβλημα κυβερνησιμότητας. Απλά, μπροστά στην ιδεοληψία της απλής αναλογικής, την οποία ήθελαν να εφαρμόσουν και γνωρίζοντας, εκ των προτέρων, το χάος που θα προηγηθεί, προσπάθησαν να βάλουν πράγματα μέσα. Ένα σημείο αμφιβολίας ήταν αυτό.

Το δεύτερο σημείο αμφιβολίας ήταν το περιβόητο «λευκό» ή «παρών», το οποίο, μέχρι πριν, στον Κώδικα του 2006 - οι αυτοδιοικητικοί το ξέρουν - μετρούσε σαν «κατά» και πλέον το αφαίρεσαν από το ισοζύγιο της πλειοψηφίας. Μάλιστα, ήταν ένα επιχείρημα που έλεγαν «μα, εδώ, βγάζουμε τα λευκά, γιατί το Κ.Κ.Ε. παραδοσιακά ψηφίζει «παρών», άρα, σας διευκολύνουμε». Είχε ακουστεί κι αυτό το επιχείρημα. Άρα, λοιπόν, υπήρχαν βάσιμες αμφιβολίες στο αν μπορεί να λειτουργήσει η απλή αναλογική, έτσι, ακριβώς, όπως εφαρμόστηκε και, μάλιστα, μια απλή αναλογική, η οποία οδήγησε σε 20 συνδυασμούς το Δημοτικό Συμβούλιο Θεσσαλονίκης, η οποία θα ξεπερνάει σε ώρα τη διάρκεια του Μπεν Χουρ σε μία συνεδρίαση.

Για την επιχορήγηση των ΟΤΑ, επειδή το ανέφερε ο κ. Σπίρτζης. Ξεκινά η πανδημία. Το Υπουργείο Εσωτερικών βγάζει 10 εκατομμύρια στους Δήμους - αν θυμάμαι καλά το νούμερο - και 5 εκατομμύρια ευρώ στις Περιφέρειες, πριν γίνει τίποτα, με το ξεκίνημα. Σε όποιον Δήμο, ουσιαστικά, αντιμετώπιζε σοβαρό πρόβλημα - θυμάμαι τη Μύκη, θυμάμαι το Βόιο, την Ερμιόνη - δόθηκαν έκτακτες επιχορηγήσεις από το Υπουργείο Εσωτερικών, για να αντιμετωπίσουν τα ειδικά προβλήματα που υπήρχαν για τον κορωνοϊό.

Δώσαμε μία επιχορήγηση για να καλύψουμε τις ανάγκες διαβίωσης των Ρομά και, σε δήμους με βάση την απογραφή που είχε γίνει το 2018, δόθηκε και εκεί μία επιχορήγηση. Δόθηκε επιχορήγηση ακόμα και για τροφές αδέσποτων ζώων τον καιρό της πανδημίας, γιατί ερχόταν το αίτημα ότι δεν μπορούσαν να ταΐσουν τα ζώα λόγω της καραντίνας. Δόθηκε και οριζόντια επιχορήγηση 75 εκατομμυρίων ευρώ σε όλους τους δήμους της χώρας έναντι των εξόδων που θα κάνανε. Από αυτούς, παρεμπιπτόντως, όπως έδειξε η τελευταία άσκηση, οι 200 δήμοι δεν παρουσιάσανε μεγαλύτερο έλλειμμα από αυτά τα χρήματα που έχουν πάρει ήδη.

Και η τρίτη φάση είναι ότι δόθηκαν, προχτές, 40 εκατομμύρια με βάση τις πραγματικές απώλειες εσόδων. Δηλαδή, τι έσοδα είχα το ‘19, τι έσοδα έχω το ‘20, από αυτά που επηρεάζονται άμεσα από τον Covid και από αυτά που επηρεάζονται έμμεσα. Βγήκε ένας αλγόριθμος, μπορεί να ακούσουμε οποιαδήποτε κριτική γι’ αυτόν, μπορεί να είναι καλός, στραβός, αλλά, τουλάχιστον, υπάρχει ένα αντικειμενικό κριτήριο και πήρανε κάποιοι δήμοι και, ιδίως οι τουριστικοί δήμοι, ποσά τα οποία αδικήθηκαν λόγω της μείωσης του τουριστικού ρεύματος. Αυτή είναι η έμπρακτη ενίσχυση της αυτοδιοίκησης, με βάση πραγματικά στοιχεία και όχι οριζόντια.

Είχε ακουστεί και το επιχείρημα δύο ΚΑΠ. Πριν ξεκινήσει η πανδημία, πριν δούμε το μέγεθός της, είχανε βγάλει και το κοστολόγιο. Και ερωτώ και εγώ. Δύο ΚΑΠ θα είναι να φτάσουμε μέχρι τον Οκτώβριο; Δυο ΚΑΠ θα είναι να φτάσουμε μέχρι τον Μάρτιο του 2021 ή μέχρι τον Οκτώβριο του 2021; Είναι φιξ το ποσό ή άμα πάμε σε ένα-ενάμιση χρόνο έτσι, θα υπάρχει αύξηση της ανάγκης που θα πρέπει να χρηματοδοτηθούν οι δήμοι;

Παρένθεση. Μέσα σε αυτό, δόθηκαν και χρήματα για τα ληξιπρόθεσμα, ώστε να μειωθούν και οι φορείς της Γενικής Κυβέρνησης, δόθηκε και ένα μεγάλο ποσό και θα δοθούν και άλλα για την αποκατάσταση στις πληγείσες περιοχές. Αλλά, γίνεται, πραγματικά, ένας τιτάνιος αγώνας, προκειμένου να στηθεί η αυτοδιοίκηση στα πόδια της.

Επειδή ακούστηκαν και ονομαστικές αναφορές ότι η ενίσχυση της οικονομικής επιτροπής, η οποία, ξαναλέω, δεν αλλάζει τίποτα τώρα, είναι για τον Πατούλη και τον Ζέρβα, ανυπομονώ ο αγαπητός φίλος τον οποίο εκτιμώ βαθύτατα, ο Απόστολος Καλογιάννης δεν κάνει χρήση αυτής της διάταξης; Ο Κώστας Πελετίδης, στην Πάτρα, δεν κάνει χρήση αυτής της διάταξης; Προφανώς και την κάνουν. Και, προφανώς, εφαρμόζουν αυτά που ψηφίζουμε, για να μπορέσει ο δήμος να διοικηθεί.

Κι εγώ δεν «συμφωνώ» με το αποτέλεσμα των εκλογών στον δήμο Πατρέων. Θεωρώ ότι δεν ήταν καλή η επιλογή. Σεβαστή, όμως, η επιλογή του λαού της Πάτρας και αυτός ο άνθρωπος, ο οποίος εκλέχτηκε Δήμαρχος, πρέπει να διοικήσει την Πάτρα. Και, στην τελική, «μην κρυφτεί ο ένας πίσω από τον άλλο» σε ευθύνες, «εγώ θα ήθελα να τα κάνω, αλλά δεν έχω την πλειοψηφία», «έχουμε αυτόν τον Δήμαρχο, λυπάμαι δεν μπορώ να διοικήσω Δημοτικό Συμβούλιο.

Δύο τελευταίες παρατηρήσεις, επειδή άκουσα και ένα μάθημα ιστορίας πριν και για τις παρελάσεις. Δεν είναι μόνο να παρελάσουν σε απόσταση οι μαθητές, δεν είναι μόνο να πετάξουν τα μαχητικά μας αεροπλάνα από πάνω. Είναι και ο κόσμος που θα πάει. Διότι, όταν θα παρελάσει το παιδί σου, θα πας να το δεις στην παρέλαση. Κι άμα γίνει συνωστισμός στα άκρα, στα πεζοδρόμια και έχουμε καμία έκρηξη κρουσμάτων, προτιμώ να μην γιορτάσουμε, με τη φυσική μας παρουσία, την παρέλαση της 28ης Οκτωβρίου, αλλά να είμαστε καλά και υγιείς για να γιορτάσουμε την 25η Μαρτίου του ‘21, που είναι τα 200 χρόνια, την 28η Οκτωβρίου του ‘21 και ούτω καθεξής, νομίζω ότι είναι πολύ πιο σημαντικό.

Και επειδή άκουσα και το εκπληκτικό ότι οι παρατάξεις - αλλά φαντάζομαι εννοούσε και τους άλλους ανιστόρητους του ΣΥΡΙΖΑ, όχι μόνο τους από εδώ ανιστόρητους - ότι δεν θέλουμε την ιστορία, είπε και το εξής καταπληκτικό. Πώς θα γιορτάσουμε την 28η Οκτωβρίου, την επέτειο της ναζιστικής και γερμανικής εισβολής, όταν ξέχασε ότι είναι ιταλική και φασιστική εισβολή η 28η Οκτωβρίου. Αλλά, το γιορτάζει η ιστορική… Θα το γράφουν μάλλον σε κάποια απόρρητη επιστολή, την οποία δεν την έχουμε μάθει ακόμα.

Ο κύριος Πολάκης έκανε και μια αναφορά, εκτός από τους παγκοσμίους διάσημους καλλιτέχνες και σε κάποιους που «βάλανε πλάτη» και ξεπλύναν τη Χρυσή Αυγή. Όλο το πολιτικό σύστημα, σχεδόν, πρέπει να κάνει μια αυτοκριτική για τη Χρυσή Αυγή. Και είναι κακό να θεωρούν ότι φταίει μονόπαντα το ένα κόμμα ή το άλλο κόμμα ή κάποιες παρατάξεις ή κάποιες ιδεολογικές συγγένειες, για τη Χρυσή Αυγή. Διότι, άλλη παράταξη το 2013 συνέλαβε τους αρχηγούς και σχεδόν όλη την Κοινοβουλευτική Ομάδα της Χρυσής Αυγής. Υπουργός Προστασίας του Πολίτη ήταν ο Νίκος Δένδιας. Πρωθυπουργός ήταν ο Αντώνης Σαμαράς.

Άλλη παράταξη έπαιρνε βουλευτές και τους πήγαινε τουρνέ στο Καστελόριζο και άλλη παράταξη είπε ότι «οι ψήφοι δεν μυρίζουν». Το ακούσαμε αυτό το 2014 όταν χρησιμοποιήθηκαν για τους 180, για την μη ύπαρξη Προεδρικής πλειοψηφίας και άλλη παράταξη είχε πει «ας βγάλουμε τους διακόσιους για να ψηφίσουμε με απλή αναλογική για να ισχύσει άμεσα και δεν πάει να είναι και Χρυσή Αυγή». Αυτά λεγόταν από κάτω.

Όλοι πρέπει να κάνουν αυτοκριτική. Ευτυχώς, ο ελληνικός λαός, στις εκλογές του Ιουλίου του 2019, τους έστειλε εκτός Κοινοβουλίου. Αύριο, είναι μια μεγάλη μέρα. Έχουμε εμπιστοσύνη στην ελληνική δικαιοσύνη ότι θα κάνει το καθήκον της και, ότι θα ζυγίσει, θα δικάσει και θα βγάλει την απόφασή της με βάση τα πραγματικά στοιχεία. Νομίζω ότι η θέση αυτών των φασιστικών μορφωμάτων είναι, όχι απλώς εκτός Βουλής, αλλά, είναι εκτός της ελληνικής κοινωνίας και αυτό πρέπει να το διασφαλίσουμε όλοι.

Καταθέτω μία σειρά νομοτεχνικών βελτιώσεων, σημαντικότερη εκ των οποίων είναι η απόσυρση του άρθρου 47, το οποίο αφορούσε τις ΑΠΕ, καθώς και μία αναδιατύπωση στο άρθρο για τις τελεσίδικες δικαστικές αποφάσεις, το οποίο αυξάνει τον προϋπολογισμό από τα 40 στα 80 εκατομμύρια και βάζει ως καταληκτική ημερομηνία την 31/10/20, η οποία είναι η απώτερη ημερομηνία που μπορούμε να πάμε.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Δεν μπορείτε να το πάτε πιο πίσω;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Τις δικαστικές αποφάσεις. Είναι οι τελεσίδικες δικαστικές αποφάσεις όπου ήταν μέχρι τη δημοσίευση και δίνει ακόμη 15 μέρες περιθώριο. Επειδή είναι χρηματοδότηση, δεν μπορούμε να αφήσουμε όλα να πάνε σε δικαστικά…

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Τα ληξιπρόθεσμα;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Τα ληξιπρόθεσμα τρέχουν κανονικά. Θα το δούμε αυτό με το Υπουργείο Οικονομικών. Δεν θέλει νομοθετική ρύθμιση. Είναι αποτέλεσμα Κοινών Υπουργικών Αποφάσεων. Είναι σημαντικό αυτό και κρατά και μια ισορροπία σε σχέση με το κομμάτι αυτό.

Τις καταθέτω και την Πέμπτη, στην Ολομέλεια, μπορούμε να συζητήσουμε και οτιδήποτε άλλο υπάρχει, μεταξύ των οποίων και οι βουλευτικές τροπολογίες. Έχει ενδιαφέρον, τουλάχιστον, αυτή για τα μεταλλευτικά, θέλει λίγο συνεννόηση και με το Υπουργείο Περιβάλλοντος, όπου θα εξεταστεί. Είναι ενδιαφέρουσα και η τροπολογία του ΚΙΝ.ΑΛ. για τις άδειες γονέων που έχουν ΑμεΑ, τα οποία δεν μπορούν να φιλοξενηθούν, όπως έχει ενδιαφέρον και η τροπολογία, η οποία δίνει και ένα αίσθημα δικαίου, την οποία θα εξετάσουμε και αυτή στην Ολομέλεια παρουσία και του Υπουργού.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρία Αυγερινοπούλου, επειδή, ο κ. Χατζηγιαννάκης έκανε ένα ερώτημα, μήπως έχετε κάτι να ρωτήσετε κι εσείς; Διευκρινιστικό; Τι θέλετε; Πείτε μου.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΟΠΟΥΛΟΥ (Εισηγήτρια της Πλειοψηφίας):** Παρόλα αυτά, με την ευκαιρία που μου δίνετε, θα ήθελα να ευχαριστήσω, ιδιαιτέρως, τον κύριο Υπουργό για τις ανακοινώσεις που μας έκανε και ιδιαίτερα αυτή για την απόσυρση του άρθρου 47. Αντιλαμβανόμαστε, ιδιαίτερα, τη μεγάλη περιβαλλοντική δουλειά την οποία κάνει το Υπουργείο και σε αυτά τα θέματα και σε σειρά άλλων νομοθετημάτων που αφορούν στη διαχείριση των ζώων και των οικόσιτων, τα οποία περιμένουμε να έρθουν και να τα συζητήσουμε και στην Επιτροπή Περιβάλλοντος. Πραγματικά, συγχαρητήρια για αυτή την περιβαλλοντική διάσταση του έργου του Υπουργείου Εσωτερικών. Ευχαριστούμε και πάλι.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Το μόνο θέμα, κυρία Πρόεδρε. Προφανώς, επειδή, ο κ. Υπουργός, σήμερα, απαξίωσε με την απουσία του τη διαδικασία, γι’ αυτό τον λόγο δεν έγινε και καμία αναφορά, φανταζόμαστε, για τον Κώδικα Ιθαγένειας και για την επιλογή των…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Μπορεί να είχε μια επείγουσα…

Γιατί; Δεν σας κάνει ο Υφυπουργός; Τι εννοείτε;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Ο Υφυπουργός, ίσα-ίσα, μας κάνει, και για όλα τα κομμάτια της Τοπικής Αυτοδιοίκησης, επαρκώς, με βάση τις απόψεις της Κυβέρνησης.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι. Κοιτάξτε, κύριε Χατζηγιαννάκη. Ήταν εδώ σε όλους τις προηγούμενες, καθώς και στην ακρόαση φορέων.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Όχι, δεν ήταν, κυρία Πρόεδρε. Ήταν την πρώτη μέρα, αποχώρησε μετά την ομιλία του και στην προηγούμενη, ήταν δέκα λεπτά.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριε Χατζηγιαννάκη, δεν έχει νόημα αυτό. Δεν κρατάω ημερολόγιο του κ. Θεοδωρικάκου, αλλά ήταν εδώ και έπρεπε να γίνει και η επερώτηση την Παρασκευή. Μην τα λέτε μισά. Έχετε μία τάση.

Έχετε να πείτε κι εσείς κάτι, κυρία Λιακούλη, για να ολοκληρώσουμε;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κυρία Πρόεδρε, τα είπαμε όλα. Μία παράκληση μόνο σε ό,τι αφορά τις τροπολογίες. Το είπε, ήδη, ο κ. Υπουργός. Θεωρούμε ότι είναι σημαντικές και ότι πρέπει να τις δείτε γιατί, πραγματικά, βάζουν ζητήματα πολύ καίριας σημασίας κατά την αντίληψή μου.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και επεξεργασία του σχεδίου νόμου του Υπουργείου Εσωτερικών «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης».

Το άρθρο 47 διαγράφεται.

Όπως συνάγεται από τις τοποθετήσεις των εισηγητών και των ειδικών αγορητών, τα άρθρα, με την κατά την κατάθεση αρίθμησή τους τους 6, 9, 11, 29, 30, 31, 32, 33, 34, 38, 40, 43, 46, 48, 51, 55, όπως τροποποιήθηκαν από τον κύριο Υπουργό, γίνονται δεκτά κατά πλειοψηφία.

Τα άρθρα, με την κατά την κατάθεση αρίθμησή τους, 1 - 5, 7, 8, 10, 12 - 28, 35, 36, 37, 39, 41, 42, 44, 45, 49, 50, 52 – 54, 56 και 57, γίνονται δεκτά ως έχουν κατά πλειοψηφία.

Επίσης, γίνεται δεκτό, κατά πλειοψηφία, και το ακροτελεύτιο άρθρο.

Τέλος, ερωτάται η επιτροπή αν το σχέδιο νόμου του Υπουργείου Εσωτερικών γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό. Δεκτό.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Εσωτερικών «Τροποποίηση Κώδικα Ελληνικής Ιθαγένειας, νέο πλαίσιο επιλογής διοικήσεων στον δημόσιο τομέα, ρύθμιση οργανωτικών θεμάτων της Γενικής Γραμματείας Ιθαγένειας και της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, ρυθμίσεις για την αναπτυξιακή προοπτική και την εύρυθμη λειτουργία των Οργανισμών Τοπικής Αυτοδιοίκησης» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό, γίνεται η γ΄ ανάγνωση των καταλόγων των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γκιουλέκας Κωνσταντίνος, Δαβάκης Αθανάσιος, Ζεμπίλης ΑθανάσιοςΚαραγκούνης Κωνσταντίνος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κώτσηρας Γεώργιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Φόρτωμας Φίλιππος, Καρασμάνης Γεώργιος, Βρυζίδου Παναγιώτα, Τσιγκρής Άγγελος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος και Αδαμοπούλου Αγγελική.

Τέλος και περί ώρα 13.30΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΣΟΦΙΑ ΒΟΥΛΤΕΨΗ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**